Coalition Dhemionaane: Leadarun\nހަތަރު ލީޑަރުންގެ ބައްދަލުވުމަކަށްފަހު ޤާސިމް އިބްރާހިމް މީޑިއާއާއި މައުލޫމާތު ހިއްސާ ކުރައްވަނީ. މިފަދަ ބައްދަލުވުންތައް މަދުވުމަކީ ގާސިމްގެ ކަންބޮޑުވުމެއް: ފައިލް ފޮޓޯ ވަން\nކޯލިޝަން ދެމި އޮންނާނެ: ލީޑަރުން\nސަރުކާރާއެކު ޖުމްހޫރީޕާޓީން ވެފައިވާ ކޯލިޝަން އުވާލަން ރައީސް އިބްރާހިމް މުހައްމަދު ސާލިހަށް ހުށަހަޅާފައި ނުވާކަމަށް ރައީސުލްޖުމްހޫރިއްޔާގެ ތަރުޖަމާނު އިބްރާހިމް ހޫދު ވިދާޅުވެއްޖެއެވެ.\nޖުމްހޫރީ ޕްރޮގްރެސިވް ކޯލިޝަނާއެކު މަޖިލިސް އިންތިހާބުގައި ވަޑައިގެންނެވީ ކޯލިޝަން އުވާލާފައިކަމަށް ޕީއެންސީގެ އިންތިގާލީ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވުމާގުޅިގެން ސީއެންއެމްއިން ދެންނެވި ސުވާލަކަށް ޖަވާބު ދެއްވަމުން ހޫދު ވިދާޅުވީ "ކޯލިޝަން ދެމިއޮންނާނެކަމަށް" ރައީސް އިބްރާހިމް މުހައްމަދު ސާލިހު ވިދާޅުވެފައިވާކަމަށެވެ.\n"ރައީސް އިއްޔެވެސް ވިދާޅުވި ކޯލިޝަން ދެމިއޮންނާނެކަމަށް. އަދި ވެރިކަން ގެނައުމަށް ޕާޓީތަކުންވީ ގުރުބާނީ ހަނދާން ނުނެތޭނެކަމަށް ރައީސް ވިދާޅުވި،" ފޯނުން ސީއެންއެމްއާއި ވާހަކަ ދައްކަވަމުން ހޫދު ވިދާޅުވިއެވެ.\nމި މައްސަލައިގައި ޖުމްހޫރީ ޕާޓީގެ ޗީފް ސްޕޯކްސް ޕާސަން އަލީ ސޯލިހަށް ގުޅުމުން ވިދާޅުވީ ކޯލިޝަނާއި ގުޅޭގޮތުން ރޭގެ ޕްރެސް ކޮންފަރެންސްގައި ޖުމްހޫރީ ޕާޓީގެ ލީޑަރު ގާސިމް އިބްރާހިމް ވާހަކަ ދައްކަވާފައިވާކަމަށެވެ. އަދި ޖުމްހޫރީ ޕާޓީގެ ސްޓޭންޑަކީ އެއީ ކަމަށެވެ.\nރޭގެ ޕްރެސްކޮންފަރެންސްގައި ގާސިމް ވިދާޅުވެފައިވަނީ ޕީޕީއެމްއާއެކު ކޯލިޝަން ނުހަދާ ކަމަށެވެ. އެހެން ނަމަވެސް މަޖިލިސް އިންތިހާބުގައި ޕްރޮގްރެސިވް ކޯލިޝަނުގެ 32 ގޮނޑިއަކަށް ތާއީދުކުރުމަށް ޖުމްހޫރީ ޕާޓީން ނިންމާފައިވާކަމަށެވެ.\n"ޕީޕީއެމްއާ ކޯލިޝަނެއް ހަދައިގެނެއް ނޫން އަޅުގަނޑުމެން މިއުޅެނީއަކީ. އަޅުގަނޑުމެންނަކީ ސިޔާސީ ޕާޓީތަކަކަށްވީ ހިނދު އެ ގޮނޑުތައް (މަޖިލީހުގެ ގޮނޑިތައް) ލިބިގަތުމަށްޓަކައި، މެމްބަރުން މެމްބަރުންގެ މެދުގަ ދެކެވުނު ނަތީޖާއެއްގެ ގޮތުން ޕާޓީތަކުގެ ވެރިންނާހަމައަށް އާދެވުނީ. އާދެވުނީމާ އެގޮތުގެ މަތިން ވާހަކަ ދައްކައިގެން އެއްބަސްވި އެއްބަސްވާއެއްގޮތަށް ކުރިއަށް ދާން ނިންމީ. ރައީސް ޔާމިން ޖަލަށްވަޑައިގަތުމުގެ ކުރިން މިކަން އޮތީ އެއްބަސްވެ ނިމިފަ. އެހެންވީމަ މިކަން އެބޭފުޅުން އިސްވެ އިއުލާނުކޮށް އަޅުގަނޑުމެންނަށް ތާއީދުކުރެއްވީމަ. އަޅުގަނޑުމެންވެސް ޖެހޭ އެބޭފުޅުންނާ އެއްބަސްވި އެއްބަސްވުމާ އެއްގޮަތަށް ކުރިއަށް ގެންދަން. ލިޔެ ސޮއިކޮށްފައިވާ އެއްބަސްވުމެއް ނެތް. އަޅުގަނޑުމެންނެއް ނޫން ގޯސް ހަދައިގެން މިއުޅެނީ،" ގާސިމް ވިދާޅުވިއެވެ.\nކޮންމެ މަހަކު އެއްފަހަރު ހަތަރު ލީޑަރުންގެ މެދުގަ ބައްދަލުވުމެއް އޮންނާނެކަމަށް ވިދާޅުވި ނަމަވެސް އެކަންވެސް އެގޮތަށް ކުރިއަށްނުދާކަމަށް ގާސިމް ވިދާޅުވިއެވެ. އަދި މަޖިލީހުގެ ތެރެއިން ނިންމަންޖެހޭ ކަންކަން ނުނިމެނީ އެއްބަސް ވުމާ އެއްގޮތަށް މަޝްވަރާނުކުރާތީ ކަމަށްވެސް ގާސިމް ވިދާޅުވިއެވެ.\nޖުމްހޫރީ ޕާޓީގެ އިތުރުން ކުރީގެ ރައީސް މައުމޫނު އަބްދުގައްޔޫމްގެ ދަރިކަލުން ފާރިޝް މައުމޫނުވެސް ވިދާޅުވެފައިވަނީ ސަރުކާރު ދެމެހެއްޓުމަށް މަސައްކަތް ކުރައްވާނެކަމަށެވެ. އަދި އަދާލަތު ޕާޓީންވެސް އަދި މިހާތަނަށް ވަނީ ކޯލިޝަނަށް ފެހި ސިގުނަލް ދީފައެވެ. މިހެންކަމުން ޖުމްހޫރީ ޕާޓީން ކޯލިޝަން އުވާލިކަމަށް ޕީއެންސީގެ އިންތިގާލީ ރައީސް ވިދާޅުވާ ވިދާޅުވުމަކީ މާބޮޑު ހަގީގަތެއް ނެތް ސިޔާސީ ވިދާޅުވުމެއްކަމަށް ވަރަށްބޮޑަށް ބެލެވެއެވެ.\nޖޭޕީ މަޖިލިސް 2019 ކޯލިޝަން ލީޑަރުން އެމްޑީޕީ އަދާލަތު ޕީޕީއެމް ރައީސް ޔާމީން ރައީސް އޮފީސް ރައީސް ޞާލިޙް\nއެއްއަނގައިން ކޯލިޝަނެއް އަނެއްްއަނގައަކުން ކޯލިޝަނެއްނޫން.\nދެފުއްކެހެރިކަމާއި އޮޅުވައިލުމާއި، ދޮގުހެދުމަށްވެސް ހައްދެއްއޮންނާނެއެވެ.\nމީންއެއްކަމެއްގައިވެސް މީންމީހެއްްގެެ ހައްދެއްނެތެވެ. އަމިއްލަ އެދުމާއިހެދި، ލިއުއްވާމަލާއިކަތުން ލިއުއްވަވާނެކަންވެސް މިތިބެނީ ހަނދާންނައްތާލައިގެނެވެ.\nގާސިމް ކޯލިޝަން ވަރިނުކޮށް ދެ އަންބަށް ޕީޕީއެމްއާ އިނީ ދެއްތޯ؟ ކަށީގަ ހިފާފަ ހުރި ކަމެއްވީމާ ކުރާނެތާ!


ގްރީލިޝްއަށް އަނިޔާވި ޚަބަރު ލީކުވި ގޮތެއް ތަޙުޤީޤުކުރަނީ\nގްރީލިޝްގެ ޚަބަރު ލީކުވި މައްސަލަ\nމެޗުގެ 24 ގަޑިއިރު ކުރިން ގްރީލިޝްއަށް އަނިޔާވި ޚަބަރު ލީކުވި\nވިލާ ކުޅުންތެރިން ފެންޓަސީ ޕްރިމިއާ ލީގު ކުޅުން ވަނީ މަނާކޮށްފައި\n23 ފެބްރުއަރީ 2021 | އަންގާރަ 18:11\nއެސްޓަން ވިލާގެ ކެޕްޓަން ޖެކް ގްރީލިޝް\nއެސްޓަން ވިލާގެ ކެޕްޓަން ޖެކް ގްރީލިޝްއަށް އަނިޔާވި ޚަބަރު މެޗުގެ ކުރިން ލީކުވުމާ ގުޅިގެން، އެ މައްސަލަ އެ ކުލަބުން ތަޙުޤީޤުކުރަން ފަށައިފިއެވެ.\nއިނގިރޭސި ޕްރިމިއާ ލީގުގައި އާދިއްތަ ދުވަހު ލެސްޓާ ސިޓީ އަތުން 2-1 ގެ ނަތީޖާއަކުން ވިލާ ބަލިވި މެޗުގެ ކުރިން އެ ޓީމުން ކުރިއަށްގެންދިޔަ ފަރިތަކުރުންތަކުގައި ގްރީލިޝްއަށް ވަނީ އަނިޔާވެފައެވެ. އެކަމަކު ލެސްޓާ މެޗަށް ވިލާގެ ކޯޗު ޑީން ސްމިތު އެކުލަވާލީ ޓީމުގައި ގްރީލިޝް ހިމެނިއިރު، އެ މެޗުގައި ގްރީލިޝްއަށް ނުކުޅެވޭނެކަން މީޑިއާގައި އެ ކުލަބުން ހާމަކޮށްފައެއް ނުވެއެވެ.\nނަމަވެސް މެޗުގެ 24 ގަޑިއިރު ކުރިން ގްރީލިޝްއަށް އަނިޔާވި ޚަބަރު ލީކުވުމާ ގުޅިގެން، އެ ކުލަބުން މިހާރު އަންނަނީ އެ މައްސަލަ ތަޙުޤީޤުކުރަމުންނެވެ. ރިޕޯޓުތައް ބުނާގޮތުން ގްރީލިޝްގެ އަނިޔާގެ ޚަބަރު ލީކުވީ އެ ޓީމުގެ ތިން ކުޅުންތެރިއަކާއި ދެ އޮފިޝަލުންގެ އަމިއްލަ ފެންޓަސީ ޕްރިމިއާ ލީގު ޓީމުން ގްރީލިޝް ބޭރުކުރި ހިސާބުންނެވެ. އެއާއެކު ވިލާގެ ކުޅުންތެރިންނާއި އޮފިޝަލުން ފެންޓަސީ ޕްރިމިއާ ލީގު ކުޅުން މިހާރު ވަނީ މަނާކޮށްފައެވެ.\nގްރީލިޝްއަށް އަނިޔާވި ޚަބަރު ލީކުވި ގޮތެއް ތަޙުޤީޤުކުރަމުން އަންނައިރު، އެކަމުގައި ޝާމިލުވާ ބަޔަކަށް ފިޔަވަޅު އަޅާނެ ކަމަށާއި، އެކަމުގައި ކުލަބުގެ މެނޭޖްމަންޓުގެ ފުރިހަމަ އ އެބައޮތް ކަމަށް ސްމިތު ބުންޏެވެ.\nޖެކް ގްރީލިޝް އެސްޓަން ވިލާ


Chelsea Dhookoh, Fabregas Monaco Ah - Vaguthu\nޗެލްސީ ދޫކޮށް، ފެބްރިގާސް މޮނާކޯއަށް\nޗެލްސީގެ ސްޕެއިން މިޑްފީލްޑަރު، ސެސްކް ފެބްރިގާސް، ފްރާންސް ލީގުގެ މޮނާކޯއަށް ސޮއިކޮށްފިއެވެ.\nފެބްރިގާސްއާއެކު ބާސާގައި ކުޅުނު ތިއެރީ އޮންރީގެ ކޯޗު ކަމުގައި ކުޅެމުންދާ މޮނާކޯއަށް އޭނާއަށް ސޮއިކުރީ ތިން އަހަރާ ބައިގެ އެއްބަސްވުމެއްގައެވެ.\nއެންމެފަހުން ޗެލްސީން އެފްއޭ ކަޕްގައި ކުޅުނު މެޗުގައި ކެޕްޓަން ބޭންޑްވެސް އަޅާފައި ވަނީ އުމުރުން 31 އަހަރުގެ ފެބްރިގާސްއެވެ. އެ މެޗަށްފަހު ސަޕޯޓަރުންނަށް އަސަރުގަދަ އަލްވަދާއެއް ކީތަން ފެބްރިގާސްގެ ފަރާތުން ފެނިފައިވާ އިރު، އޭނާ މި ހަފްތާ ތެރޭގައި ޗެލްސީ ދޫކޮށްލާނެ ކަމަށް ވަރަށް ބޮޑަށް ބެލެވުނެވެ.\nބީބީސީން ރިޕޯޓު ކޮށްފައިވާ ގޮތުގައި ފެބްރިގާސް މޮނާކޯއަށް ދިޔައީ އަގަކަށް ނޫނެވެ. އެހެން ނަމަވެސް، ފެބްރިގާސްގެ ކުޅުމަށް ބަލާ، ބޯނަސް ދިނުމަށް ވަނީ ހަމަޖެހިފައެވެ. އެއީ މި ސީޒަނަށްފަހު ފެބްރިގާސްގެ ކޮންޓްރެކްޓްވެސް ހަމަވާން އޮތުމާ އެކުގައި ކަމަށް ބެލެވެއެވެ.\nމޮނާކޯއަށް ސޮއިކުރުމަށްފަހު ފެބްރިގާސް ބުނެފައި ވަނީ އެ ނިންމުން އޭނާ ނިންމީ އާ ޕްރޮޖެކްޓެއްގެ ތަޖުރިބާ ހޯދުމަށް ކަމަށާއި، ފްރާންސްގެ ވަރުގަދަ ކްލަބަކަށް ކުޅުމަކީ ލިބުނު ވަރަށް ބޮޑު ހިތްވަރެއް ކަމަށެވެ.\nފެބްރިގާސް ވަނީ އިނގިރޭސި ކްލަބުތަކަށ 500 އަށްވުރެ ގިނަ މެޗު ކުޅެދީ، ދެފަހަރަށް ޕްރިމިއާ ލީގުވެސް އުފުލާލާފައެވެ. އެ ދެފަހަރަކީވެސް ޗެލްސީއާއެކު އޭނާ އުފުލާލި ދެފަހަރެވެ. އޭގެ އިތުރުން އެފްއޭ ކަޕް އަދި ލީގު ކަޕްވެސް ޗެލްސީއާއެކު ފެބްރިގާސް ކާމިޔާބު ކޮށްފައިވާ އިރު، އާސެނަލްއާއެކުވެސް އޭނާ ވަނީ އެފްއޭ ކަޕް ނަގާފައެވެ.\nއޭގެ އިތުރުން 2006 ވަނަ އަހަރު ބާސާއާ ދެކޮޅަށް އާސެނަލްއިން ކުޅުނު ޗެމްޕިއަންސް ލީގުގެ ފައިނަލްގައިވެސް ފެބްރިގާސް ކުޅެފައިވާ އިރު، އޭނާ ވަނީ 2011 ވަނަ އަހަރު ބާސާއަށް ބަދަލުވެފައެވެ. އެ ކްލަބާއެކު ޖުމްލަ ހަ ތަށި ހޯދި އިރު، އޭގެ ތެރޭގައި ކްލަބު ވޯލްޑް ކަޕްވެސް ހިމެނެއެވެ.\nފެބްރިގާސް ޗެލްސީއާ 2014 ވަނަ އަހަރުއެވެ. ޗެލްސީއާއެކު ފުރަތަމަ ދެތިން ސީޒަނަށް ވަރަށް ކާމިޔާބު ނަމަވެސް، ފަހުން އައިސް އޭނާއަށް ވަނީ ފުރަތަމަ 11އިން ޖާގަ ގެއްލިފައެވެ. އަދި މިހާރު ސާރީގެ ސިސްޓަމަށް އޭނާ ފިޓް ނޫންވުމުން، ކުޅުމުގެ ފުރުސަތުވެސް ލިބެނީ މަދުންނެވެ.


ސްކޫލްތަކުގެ އުމްރާނީ ތަރައްޤީއަށް 40 މަޝްރޫޢު! ސްކޫލްތަކުގެ އުމްރާނީ ތަރައްޤީއަށް 40 މަޝްރޫޢު!\nސްކޫލްތަކުގެ އުމްރާނީ ތަރައްޤީއަށް 40 މަޝްރޫޢު\nސްކޫލް ދަރިވަރުންތަކެއް ކްލާސްރޫމެއްގައި ފައިލް ފޮޓޯ: ޕީއެސްއެމް\nސްކޫލް ދަރިވަރުންތަކެއް ކްލާސްރޫމެއްގައި - ފައިލް ފޮޓޯ: ޕީއެސްއެމް\nމިއަހަރުގެ ދަޢުލަތުގެ ބަޖެޓުގެ ޕީއެސްއައިޕީގެ ދަށުން ސްކޫލްތަކުގެ ޢުމްރާނީ ތަރައްޤީގެ 40 މަޝްރުއެއް ކުރިއަށް ގެންދިޔުމަށްވަނީ ނިންމާފައެވެ. މީގެ ތެރެއިން3މަޝްރޫއަކީ އިންޑިއާގެ ސަރުކާރުގެ ހިލޭ އެހީގެ ދަށުން ކުރިއަށްގެންދާ މަޝްރޫއުތަކެއްކަމަށް އެޑިއުކޭޝަން މިނިސްޓްރީން ވިދާޅުވެއެވެ.\nތަޢުލީމީ ދާއިރާގެ ތަރައްޤީއަށް، ކޮންމެ ސަރުކާރަކުންވެސް ގިނަ މަސައްކަތްތަކެއް ކުރަމުންދެއެވެ. ޚާއްސަކޮށް އައު ޢިމާރާތްތައް ބިނާކުރުމާއި ކްލާސްރޫމްތައް ހެދުމުގެ އިތުރުންވެސް ސްކޫލްތަކުގެ ޢުމްރާނީ ތަރައްޤީއަށް މަސައްކަތް ކުރަމުންދެއެވެ.\nސްކޫލްތަކުގެ ތެރައްޤީއަށް މިސަރުކާރުންވަނީ ގިނަ މަޝްރޫއުތަކެއް ހިންގުމަށް ނިންމަވާފައެވެ. މިގޮތުން މިއަހަރަށް ދަޢުލަތުން ކަނޑައެޅި ބަޖެޓުގެ ޕީއެސްއަޕީގެ ބައިން ސްކޫލްތަކުގެ ޢުމަރާނީ ތަރައްޤީގެ 40 މަޝްރޫއެއް ކުރިއަށް ގެންދިޔުމަށް ވަނީ ނިންމާފައެވެ.\nމީގެ ތެރެއިން ސަރުކާރުގެ ބަޖެޓުން ޚަރަދުކޮށްގެ 37 މަޝްރޫއެއް ކުރިއަށްގެންދިޔުމަށް ނިންމާފައިވާއިރު އިންޑިއާ ސަރުކާރުގެ ހިލޭ އެހީގެ ދަށުން3މަޝްރޫއުއެއް ކުރިއަ ގެންދިޔުމަށް ވަނީ ހަމަޖެހިފައެއެވެ.\nމީގެ ތެރޭގައި 253 ކްލާސްރޫމް ހެދުމަށާއި 22 މަލްޓިޕަރޕަސް ހޯލާއި4ލައިބްރަރީއާއި 16 ސްޓާފް ރޫމް ހަދަންވަނީ ނިންމަވާފައެވެ. އަދި 15 ސައިންސް ލެބާއި ދަރިވަރުންނަށް ޚާއްސަ 362 ފާޚާނާއާއި 45 އެކްސެސިބަލް ފާޚާނާގެ އިތުރުން ސްކޫލްތަކަށް ބޭނުންވާ އުމަރާނީ އެހެނިހެން ވަޞީލަތްތަކުގެތެރެއިން 215 ވަޞީލަތެއް ފޯރުކޮށްދިނުމަށް ވަނީ ނިންމަވާފައެވެ. 2019ވަނަ އަހަރުގެ ބަޖެޓުގައި ސްކޫލްތަކުގެ ޢުމްރާނީ ތަރައްޤީއަށް 246 މިލިޔަނަށްވުރެ ގިނަ ރުފިޔާ ވަނީ ކަނޑައަޅާފައެވެ.\nނޫސްވެރިންނަށް މަޢުލޫމާތުދެއްވަމުން އެޑިއުކޭޝަން މިނިސްޓްރީގެ ސްޓޭޓް މިނިސްޓަރ އަޙްމަދު ރިޔާޒު ވިދާޅުވީ މިއަހަރު ކުރިއަށްގެންދިޔުމަށް ކަނޑައަޅާފައިވާ މަޝްރޫޢުތަކުގެ ތެރެއިން 13 މަޝްރޫގެ މަސައްކަތް ކުރުމަށް މިހާރު އެކިފަރާތްތަކާ ހަވާލުކޮށްފައި ވާކަމަށެވެ. އަދި އަޕްގްރޭޑް ކުރުމުގެ2މަޝްރޫއެއް ކުރިއަށްދާކަމަށްވެސް ރިޔާޒު ވިދާޅުވިއެވެ.\nމީގެ ތެރޭގައި 28 ކްލާސްރޫމްއާއި 12 މަލްޓިޕަރޕޯސް ހޯލާއި 1 ސްޓާފް ރޫމް އަޕްގްރޭޑް ކުރުން ހިމެނެއެވެ. އަދި 1 ސައިންސް ލެބާއި ދަރިވަރުންނަށް ކާއްސަ 82 ފާޚަނާއާއި 13 އެކްސެސިބަލް ފާޚާނާގެ އިތުރުން އުމްރާނީ ތަރައްޤީގެ 82 ވަޞީލަތެއް ފޯރުކޮށްދިނުން ހިމެނޭކަމަށް ރިޔާޒު ވިދާޅުވިއެވެ.\n"މި މަޝްރޫއުތަކުގެ ޢަމަލީ މަސައްކަތް އޮގަސްޓު މަހުގެ ނިޔަލަށް ފެށޭނެ. މި 13 މަޝްރޫއުއަށް 137 މިލިޔަން ރުފިޔާ ޚަރުދާވެނެކަމަސް ލަފާކުރެވޭ." ރިޔާޒު ވިދާޅުވިއެވެ.\nއެޑިއުކޭޝަން މިނިސްޓްރީން ވިދާޅުވީ މިހާރުވެސް 8 މަޝްރުއުއެއްގެ ޑިޒައިންކުރުމުގެ މަސައްކަތް ކުރަމުން ދާކަމަށެވެ. މީގެތެރޭގައި 129 ކްލާސްރޫމް،5މަލްޓިޕާރޕަސް ހޯލް،4ލައިބްރަރީ ހިމެނެއެވެ. މީގެ އިތުރުން6ސްޓާފް ރޫމާއި 8 ސައިންސް ލެބާއި 140 ފާޚަނާ އާއި އެކްސެސިބަލް 12 ފާޚާނާ ތަރައްޤީ ކުރުން ހިމެނެއެވެ. އަދި އުމްރާނީ ވަޞީލަތްތަކުގެ ގޮތުގައި 74 ވަޞީލަތް ފޯރުކޯށްދިނުން ހިމެނެއެވެ.\nއެޑިއުކޭޝަން މިނިސްޓްރީން ވިދާޅުވީ މިމަޝްރޫއުތަކަށް 300 މިލިޔަންވުރެ ގިނަ ރުފިޔާ ޚަރަދުވާނެކަމަށާ، ސެމްޓެމްބަރު މަހުގެތެރޭ މިމަސައްކަތް ކުރުމަށް ބަޔާކާ ޙަވާލުކުރާނެކަމަށެވެ. އެޑިއުކޭޝަން މިނިސްޓްރީންވަނީ އައު މަންހަޖަށް އެންމެ އެކަށީގެންވާގޮތަށް މާލެ ސަރަޙައްދުގައި2ސްކޫލެއް ޢިމާރާތްކުރުމަށްވެސް ނިންމާފައެވެ.


ރައީސުލްޖުމްހޫރިއްޔާ، އޮމަދޫ ކައުންސިލާ އަންހެނުންގެ ތަރައްޤީއަށް މަސައްކަތްކުރާ ކޮމިޓީއާ ބައްދަލުކުރެއްވުން: އޮމަދޫ ބަނދަރާއެކު ރައްޔިތުންގެ އުންމީދު އާ ވެއްޖެކަމުގައި އޮމަދޫ ކައުންސިލުން ވިދާޅުވި - The President's Office\n18 އޮގަސްޓް 2021، ރިފަރެންސް: 2021-293\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އޮމަދޫ ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއެކު މިއަދު މެންދުރުފަހު އެ ރަށުގައިިި ބޭއްވެވި ބައްދަލުކުރެއްވުމުގައި، މިއަދު އޮމަދޫގައި ހުޅުވިގެންދިޔަ ބަދަރާއިއެކު ތަރައްޤީގެ ކަންކަން ފުޅާކުރުމަށް ފުރުޞަތު ފަހިވެއްޖެކަމަށާއި ރައްޔިތުންގެ އުންމީދުތައް އާ ވެއްޖެކަމުގައި އެ ރަށު ކައުންސިލުން ވިދާޅުވެއްޖެއެެވެ.\nއޮމަދޫ ކައުންސިލުން ވަނީ އެރަށުގެ ރައްޔިތުންނަށް އެންމެ މުހިންމު ކަންކަމާއި ގުޅޭގޮތުން މަޝްވަރާކުރައްވައި، އެ ރަށުގެ ރައްޔިތުންގެ ކަންބޮޑުވުންތައް ރައީސުލްޖުމްހޫރިއްޔާއާ ހިއްސާކުރައްވާފައެވެ. އެގޮތުން، އެބޭފުޅުން ފާހަގަކުރެއްވި ކަންތައްތަކުގެ ތެރޭގައި ސްކޫލް އާބާތުރަ ފިލުވުމާއި، ބޭނުންވާ ބައެއް ވަޞީލަތްތައް މަދުކަން ވަނީ ފާހަގަކުރައްވާފައެެވެ. މީގެ އިތުރުން ވެސް ކައުންސިލުން ވަނީ މަސްވެރިކަމާގުޅޭ މަސައްކަތްކުރުމަށާއި، ދަނޑުވެރިކަމަށް ދޫކުރާ ބިން ދޫކުރުމުގައި ހުރި ކަންބޮޑުވުންތަކާއި، ކުޅިވަރު އިންފްރާސްޓްރަކްޗަރ އަދި އިޖްތިމާޢީ ޙަރަކާތްތައް ހިންގުމަށް ޒުވާނުންގެ މަރުކަޒެއްގެ މުހިންމުކަން ފާހަގަކުރައްވާފައެވެ. އަދި އެބޭފުޅުން ވަނީ ކައުންސިލްގެ އިޙްތިޞާޞްގައި ހިމެނޭ ރަށަކާއި ގުޅޭ ގޮތުން މަޝްވަރާކުރައްވާފައެވެ. ކައުންސިލުން ފާހަގަކުރެއްވި އިތުރު ކަންތައްތަކުގެ ތެރޭގައި، އެ ރަށު ޞިއްޙީ މަރުކަޒަށް ބޭނުންވާ ވަޞީލަތްތަކާއި، ކަންކަން ކުރުމުގައި ދިމާވާ މާލީ ގޮންޖެހުންތައް ހިމެނެއެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމިޓީއިން ވަނީ އެ ކޮމިޓީގެ މަސައްކަތްތައް ކުރިޔަށް ގެންދާ ގޮތްތަކާއި ރަށުގެ ތަރައްޤީއަށާއި އަންހެނުން ބާރުވެރިކުރުމަށް ބޭނުންވާ ކަންކަމާ ގުޅޭ މަޢުލޫމާތު ރައީސުލްޖުމްހޫރިއްޔާއާ ހިއްސާކުރައްވާފައެވެ. މިގޮތުން ދާއިމީ ގޮތެއްގައި އަންހެނުންނަށް އާމްދަނީ ލިބޭނެ ގޮތަށް އަންހެނުން ބާރުވެރިކުރުމަށް އިތުރު ފުރުޞަތުތައް ހޯއްދަވައިދެއްވުމަށް ރައީސުލްޖުމްހޫރިއްޔާގެ އަރިހުގައި ދެންނެވިއެވެ. އަދި، އޮމަދޫގައި މަތީ ޘާނަވީ ތަޢުލީމު ހާސިލުކުރެވޭނެ މަގެއް ފަހިކޮށްދިނުމަށް ވެސް އެބޭފުޅުން ވަނީ ރައީސުލްޖުމްހޫރިއްޔާގެ އަރިހުގައި ދަންނަވާފައެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ކައުންސިލުން ފާހަގަކުރެއްވި ކަންކަމުގައި ކަމާގުޅޭ ފަރާތްތަކާއި އެކު މަޝްވަރާކޮށްގެން މައްސަލަތަކަށް ޙައްލު ހޯދައިދެއްވުމަށް މަސައްކަތްކުރައްވާނެކަމަށް ވިދާޅުވެފައެވެ.\nމި ބައްދަލުކުރެއްވުމުގެ ކުރިން ރައީސުލްޖުމްހޫރިއްްޔާ ވަނީ އޮމަދޫ ބަނދަރު ރަސްމީގޮތުން ހުޅުއްވައިދެއްވާފައެވެ. މި ބަނދަރަކީ 32،217،980.66 ރުފިޔާގެ އަގުހުރި މަޝްރޫޢެކެވެ.\nރައީސުލްޖުމްހޫރިއްޔާ މިހާރު އޮމަދޫޫއަށް ކުރައްވަމުން މިގެންދަވާ ދަތުރުފުޅަކީ ތ. އަތޮޅުގެ7ރަށަކަށް ކުރައްވާ ދަތުރުފުޅުގެ ތިންވަނަ މަންޒިލެވެ. ރައީސުލްޖުމްހޫރިއްޔާގެ އަރިހުގައި ބައެއް ވުޒާރާތަކުގެ ވަޒީރުންނާއި، ރައީސުލްޖުމްހޫރިއްޔާގެ އޮފީހާއި، ދަޢުލަތުގެ ބައެއް އިދާރާތަކުގެ އިސްވެރިންގެ ވަފްދެއް މިދަތުރުފުޅުގައި ބައިވެރިވެވަޑައިގަންނަވައެވެ.


Newzealand in Covid Nahthaalaafaivanikoh, Anehkaaves Dhe Meehaku Positive Vehjje – Iru\nނިއުޒިލޭންޑުން ކޮވިޑް ނައްތާލާފައިވަނިކޮށް، އަނެއްކާވެސް ދެމީހަކު ޕޮސިޓިވް ވެއްޖެ\nނިއުޒީލެންޑުން ކޮވިޑް-19 ނައްތާލެވިފައި ވަނިކޮށް، އަނެއްކާވެސް އިތުރު ދެމީހަކު ޕޮސިޓިވް ވެއްޖެއެވެ.\nނިއުޒީލަންޑްގެ ސިއްހަތާ ބެހޭ ވުޒާރާއިން ނެރުނު ބަޔާނެއްގައި ބުނީ މިއަދު އެގައުމުގެ ދެ އަންހެނަކު ކޮވިޑް-19 އަށް ޕޮޒިޓިވްވެފައިވާ ކަމަށާ މިއީ ފާއިތުވި 24 ދުވަހުގެ ތެރޭގައި އެގައުމުން ފެނުނު ކޮވިޑް-19 ގެ ދެ ހާލަތް ކަމުގައެވެ. އެއްއާއިލާއަކަށް ނިސްބަތްވާ މި ދެ އަންހެނުންނަކީ އިނގިރޭސިވިލާތަށް ކުރި ދަތުރަކަށްފަހު އޮސްޓްރޭލިޔާ މަގުން އެނބުރި ނިއުޒީލަންޑްއަށް އައި އެގައުމުގެ ދެމީހުންނެވެ.\nނިއުޒީލެންޑުން ކޮވިޑް-19 ވައިރަހުގެ އިތުރު ދެ ކޭސް ފެންމަތިވެފައި ވަނީ ،ކޮވިޑް-19 އަށް މީހަކު ޕޮޒިޓިވް ނުވާތާ 24 ދުވަސް ވިފަހުން އެ ގައުމުން ކޮވިޑް-19 ޖެހުނު އެންމެން ބަލިން ރަނގަޅުވެ، އެ ބަލިން ރައްކާތެރިވުމުގެ ގޮތުން އެ ގައުމުގައި އަޅާފައިވާ ފިޔަވަޅުތައް އުވާލިތާ ހަފްތާއެއްހާ ދުވަސް ވެފައި ވަނިކޮށެވެ.\nނިއުޒީލަންޑްގެ ސިއްހަތާބެހޭ މާހިރުން ވިދާޅުވީ ބޭރުން އަންނަ މީހުންގެ ފަރާތުން ކޮވިޑް-19 ގެ ކޭހެއް ފެނުމުން ހައިރާން ނުވާކަމުގައެވެ. އެފަދަ ހާލަތެއް ފެނިދާނެކަމަށް ބަލައި ނިއުޒިލޭންޑް އޮތީ އެ ހާލަތުގައި އަމަލުކުރާނެ ގޮތްތައް އެކަށައަޅައި އެކަމަށް ތައްޔާރުވެގެންކަން އެގައުމުގެ ކަމާބެހޭ ފަރާތްތަކުން ބުނެފައިވެއެވެ.\nނިއުޒިލޭންޑުން ކޮވިޑް-19 އަށް 1154 މީހަކު ޕޮޒިޓިވްވި އެވެ. އަދި 22 މީހަކު އެގައުމުގައި ވަނީ އެ ބަލީގައި މަރުވެފަ އެވެ


އަނެއްކާވެސް ޗައިނާގެ ޕްރޮވިންސްއެއް ލޮކްޑައުން ކޮށްފި – Dhen.mv\nއަނެއްކާވެސް ޗައިނާގެ ޕްރޮވިންސްއެއް ލޮކްޑައުން ކޮށްފި\nApril 2, 2020 - 4:55 pm\nބައި މިލިއަނަށްވުރެ ގިނަ މީހުންގެ އާބާދީ އެއް އޮންނަ ޗައިނާގެ ޕްރޮވިންސެއް އަނެއްކާވެސް ލޮކްޑައުން ކޮށްފިއެވެ.\nޗައިނާގެ ހެނަން ޕްރޮވިންސްގެ ޖިއާ ކޯންޓީ ގައި ގާތްގަނޑަކަށް 570000 މީހުން އުޅޭއިރު، އެ ޕްރޮވިންސްގެ ޕަބްލިކް ޓްރާންސްޕޯޓްގެ ހިދުމަތްތަކާއި ޓެކްސީތައް ދަތުރުކުރުން ވެސް ވަނީ މަނާކޮށްފައެވެ. އެ ޕްރޮވިންސްގައި ކޯވިޑް 19 އަލުން ފެތުރިއްޖެ ހާލަތެއްގައި އާންމުން ރައްކާތެރިވުމުގެ ފިޔަވަޅު އަޅައިގެން ތިބުމަށް ވަނީ އޮފިޝަލުން އަންގާފައެވެ.\nމިހާރު ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުން އަންނަ ކޯވިޑް 19 ވައިރަސް ފުރަތަމަ އެންމެ ހަލުވިކަމާއިއެކު ފެތުރުނީ ޗައިނާގެ ވުހާން ސިޓީގައެވެ. ޗައިނާގެ ގިނަ ހިސާބުތަކެއްގައި ކޯވިޑް 19 ވަރަށް ހަލުވިކަމާއިއެކު ފެތުރުމަށްފަހު މިހާރު ވަނީ އާއްމު ހާލަތަށް އެޅިފައެވެ.\nޗައިނާގެ ހެނަން ޕްރޮވިންސްގައި އިއްޔެ އެކަނިވެސް ވަނީ 1273 މީހުން ކޯވިޑް 19 އަށް ޕޮޒިޓިވްވެ އެތަނުން 22 މީހުން މަރުވެފައެވެ. ހެނަން އަކީ ޗައިނާގެ3ވަނަ އަށް އެންމެ އާބާދީ ބޮޑު ޕްރޮވިންސްއެވެ.\nޖިއާ ކޯންޓީގެ ކޯވިޑް 19 ޓާސްކު ފޯސްއިން ބުނީ، އެ ހިސާބު ގަނޑުގައި ދިރިއުޅޭ އެންމެންވެސް ތިބެންޖެހޭނީ ސެލްފް އައިސޮލޭޝަންގައި ކަަމަށާއި، ޒަރޫރީ ބޭނުމަކަށް ނޫނީ މަގުމައްޗަށް ނިކުމެ ނޫޅެވޭނެ ކަމަށެވެ. އަދި ފިހާރަ ކުރަން ވެސް ކޮންމެ ގެއަކުން ބޭރަށް ދެވޭނީ އެކަކަށް ކަމަށްވެސް ބުނެފައިވެއެވެ. މީގެ އިތުރުން ބޭރަށް ނިކުންނަ ނަމަ މާސްކު އެޅުންވެސް ވަނީ މަޖްބޫރު ކޮށްފައެވެ.\nކޯވިޑް 19 މިހާރު އެންމެ ހަލުވިކަމާއިއެކު ފެތުރެމުން ދަނީ އިޓަލީގައެވެ. އެކި ގައުމުތަކުން ކޯވިޑް 19 ޖެހުނު މީހުންގެ އަދަދު މިހާރު9ލައްކައަށްވުރެ އިތުރުވެފައިވާއިރު، ބަލި ޖެހިގެން މަރުވި މީހުންގެ އަދަދު ވަނީ ސާޅީސް ހާހަށްވުރެ މަތިވެފައެވެ.


Dho?! STORY: Innaane meehaku. Ep 14\nފުރަގަސްދިންވަގުތު އަހަރެންގެ ދެފައި އެހިސާބުން ހަރުލައިފިއެވެ. ކޮންމެވެސް މީހަކު އަހަރެންގެ އަތުގައި ހިފީއެވެ. އެނބުރުނުއިރު އައްފާން އެވެ. އަދި އެވެސް މަންމަ ކުރިމަތީގައެވެ. ދެން އަދި ކޮށްލީ އެއަށްވުރެ ބޮޑުކަމެކެވެ. އަހަރެންގެ އަތަށް ދަމާލައިފައި ގެނެސް ބެހެއްޓީ އައްފާންގެ ކައިރީގައެވެ. ކައިރީގައި ބުންޏަސް ކިހާ ކައިރީގައި ކަމަށް ހެއްޔެވެ؟ ކޮނޑާއިއެކު ހިފާލައިފައި އޭނަގެ އެއްފަރާތުގައި ޖައްސާ ފިއްތާލައިފައެވެ. އެހާ ބާރަށް ހިފަހައްޓަން މަމީ އަޅެ މޮޔައިގެން މަރުކަޒުން ފިލައިގެން އައިސްއުޅޭ އަންހެނެއްވެސް ނޫންވިއްޔާއެވެ. ފަލަކްއާއި ޝެހެނާޒްވެސް ދުވަހަކު މަންމަމެން ކުރިމަތީ އެހާ ކައިރީ ތިބިކަމެއް ނޭނގެއެވެ. މަންމަ މިއައްފާން ޕާންފޮއްޗަކަށް ހަދާނުލިއްޔާ ސާބަހެވެ. ޖިންނިއައްޕަނެއްހެން ފިހެލިއަސް އަހަރެން ސަލާމަތްކުރާކަށް ނުހުންނާނަމެވެ. އެމީހަކު ފޭހުނު އިލޮށިގަނޑު ހެރޭނީ އެމީހެއްގެ ލޮލަށެވެ. މިސޮރަށް މިއުޅެނީ އަހަރެން މަންމަގެ ގޮތް ނޭނގިގެންނެވެ.\n"އިންޓްރޮޑިއުސް އަސް!!" އައްފާން އަހަރެންގެ މޫނަށް ބަލައިލަމުން އެދުނެވެ.\nފިރިހެނާ ފުރަތަމަ ހޭއަރާށެވެ. ކުރިމަތީ އެހުރީ އަހަރެންގެ މަންމައެވެ.\n"ހޭޒަލް!!" މަންމަ ހިތްހަމަނުޖެހިފައިވާ އަޑަކުން ކުއްލިއެއް ޖެހިއެވެ.\nއަހަންނަށް އުޅެވުނީ އަވަހަށް އައްފާންއާ ދުރަށް ޖެހޭށެވެ. އެކަމަކު އައްފާންގެ އެކަތައިގެ އަތުން ވީއްލުން ފަސޭހައެއްނުވިއެވެ. ކޮނޑުއަރުވައިލުމުން އޭނަ ދޫކޮށްލަން އުޅޭފަދަގޮތަކަށް އިނގިލިތައް ހިއްލާލައިފައިވެސް ކުރިއަށްވުރެ ބާރަށް ހިފަހައްޓާލައިފިއެވެ. ކައިވެނީގެ ކުރީކޮޅު އަނބިގޮއްޔެއާ އަވަލާފައި ހުންނަ ފިރިއަކުވެސް އެހެން އުޅޭނެކަމެއް ނޭނގެއެވެ. މަގޭ އަތުގައި އޭނަ ހިފެހެއްޓިތަނުގެ ކިރިޔާވެސް ނިޝާނެއް ހުރެއްޖެއްޔާ ނިމުނީއެވެ.\n"މަންމާ މީ އައްފާން. އަދި އެއީ އަހަރެންގެ މަންމަ..." މަޖުބޫރުވެގެން އަހަރެން ތައާރަފްދީފީމެވެ.\nއައްފާން އެވަގުތު އަހަރެންގެ ކޮނޑުން ދޫކޮށްލާފައި ކުރިއަށް ޖެހިލަމުން އެއަތް ދިއްކޮށްލީ މަންމައާ ސަލާމަށެވެ. އަހަރެން މަޑުމަޑުން ދެފިޔަވަޅު ފަހަތަށް ޖެހިލައިފީމެވެ.\n"ކޮން އައްފާންއެއް؟ ހޭޒަލްއާ ކޮންގުޅުމެއް އޮތީ؟" މަންމަ އައްފާންގެ އަތުގައި ނުހިފަން ހަށަން ބަނދެލާފައި ނުރުހުމާއެކު ސުވާލުކޮށްލިއެވެ. މަންމަ ކުރިމަތީ އައްފާން މިކުޅުނު ކުޑަކުޑަ ޑްރާމާއަށްފަހު މަންމަގެ ރާޑަރުން ނެއްޓުން އެއީ ފަސޭހަކަމެއް ނޫނެވެ.\nމަންމަ ދެންވެސް ކަޅިއަޅައިލީ އަހަންނަށެވެ. މަންމަ އެއަތުގައި ނުހިފާނެކަން ޔަޤީންވީ ތޯއްޗެކެވެ. ރަކިފާޑަކަށް ހިނިތުންވެލާފައި އޭނަ އެންމެފަހުން އަތް ތިރިކޮށްލައިފި އެވެ. އެވީ ވާންވީ ހެންނެވެ. މިހާރު ހުންނާނީ ރަނގަޅަށް ވިސްނިފައެވެ.\n"އައްފާންއަކީ އަޒްކާގެ ބޭބެ. މަންމައަށް އެނގެއެއްނު އަޒްކާ..." އަހަރެން މަންމައަށް އޮޅުންފިލުވަދިނީމެވެ.\n"އަހަރެން މިހުންނަނީ ހޭޒަލް މަންމައާ ދިމާނުވެފަ. މުހިންމު ވާހަކައެއް ދައްކަން އޮތީމަ.." އައްފާން ބުނެލިއެވެ\nވަގުތުން އަހަންނަށް އެމޫނަށް ބަލައިލެވިއްޖެ އެވެ. އޭނަ އަހަރެން މަންމަކައިރީ ދައްކަން ޖެހޭނީ ކޮންކަހަލަ ވާހަކައެއް ހެއްޔެވެ؟ ލޮލުގެ ބަހުރުވައިން ސުވާލުކޮށްލީމަވެސް އޭނަ އެއްޗެއް އޮޅުންފިލުވަދޭކަށް ނޫޅުނެވެ. ފަހަތުގައި ހުރި ޝެހެނާޒް އެފުރުސަތުގެ ބޭނުން ހިފާފައި އައްފާންއަށް ގޮވާލުމަށްފަހު ލަފާދިނީ ވާހަކަދައްކަން ސިޓިންރޫމަށް ދިއުމަށެވެ. އެތަނުގައި އެންމެން އިށީނދެ ތިބެ ހަމަޖެހިލައިގެން ވާހަކަދެއްކުމަށެވެ. މަންމަ އެވަގުތު އެންމެ ކުރީގައި ފުރަގަސްދީފައި އެތަނުން ހިނގައިގަތުމާއެކު ޝެހެނާޒްވެސް ފަހަތުން ދާން ބުނެލާފައި ނައްޓާލައިފިއެވެ.\n"އޭ އަދި ދާކަށް ނުވެއެއްނު!" އަހަރެންނަށް ހިފެހެއްޓުނީ އައްފާންގެ ޓީޝާޓުގައެވެ.\nއެނބުރުނުއިރު މިހުރީ އެއްކަލަ ވައްތަރަށް ހިނިއައިސްފައެވެ. އަނގަމައްޗަށް ބިހެއް ތަޅައިލަފާނަމޭ ހިތަށްއެރިއެވެ. ޝެހެނާޒްގެ ގޭގައި ނޫންނަމަ އެހިޔާލާއި އެއްގޮތަށް އަމަލުވެސްކުރެވުނީސް ކަންނޭނގެއެވެ.\n"އަހަރެން މަންމަކައިރީ ބުނުމުގެ ކުރިން ފުރަތަމަ ޖެހޭނީ އަހަރެން ބުނަން... ކިޔާބަލަ ތިކިޔަން އުޅޭ އެއްޗެއް!" ވަރަށް ގަދަވެލާފައި އަހަރެން އެންގީމެވެ.\n"އެއިރުން ސަޕްރައިޒް ފަނިވާނެ..." އައްފާން ދެކޮޅުހެދިއެވެ. އެގަޑީ ޝެހެނާޒް އަލުން އަހަރުމެން ހޯދަން އެނބުރިނަމަ އަހަރެން ހުރީ އައްފާންގެ ކަރުގައި ހިފާ ވާންކޮށްގެން ނަމަވެސް އެސިއްރެއް ހޯދާށެވެ. ތޯހިރާއަށްވެސް އަންނަން އެނގޭނީ އެންމެ ނުބައިގަޑީގައެވެ.\nދެން ހޭދަވެގެން ދިޔަ ފަނަރަ މިނިޓަކީ އައްފާންއާ ދޭތެރޭ އަހަރެން ދެކޭ ގޮތް މުޅިން ބަދަލުކޮށްލި ފަނަރަ މިނިޓެވެ. ފުރަތަމަ އަހަރެން ދުށް އައްފާންއަކީ ފޮނި އަދި އެހާމެ ބޮޑާ ފިރިހެނެކެވެ. ރުޅިގަދަވެފައި ހިތްހެޔޮކަމުގެ ޒައްރެއްގެ މިންވަރުވެސް ނުވެއެވެ. ހިނިއައިސްފިނަމަ ފަނިކައިފައި ހުރި ދަތްފެނިދާނެތީ އުޅުނުކަހަލައެވެ. އެކަމަކު އޭނަގެ ދަތްޕިލާ ފެނުނުއިރު އެއީ އަނދިރީގައި ކޮޓަރިވެސް އަލިކޮށްލާފަދަ ހުދު ރީތި ދަތްޕިލައެއްގެ ވެރިއެކެވެ. އަހަރެންގެ ރަށަށް އޭނަ އައއީ މާލޭގައި ގެންގުޅުނު މިޒާޖު ގޭގައި ބާއްވާފައެވެ. އަދި އެވަރުން ނިމުނީއެއް ނޫނެވެ. ދޮގުހެދުމާއި އެކްޓުކުރުމުންވެސް އޭނައަކީ އަލިގަދަ ތަރިއެއްކަން މިއަދު ސާބިތުވެއްޖެއެވެ. މިއަހަރު ދުނިޔޭގައި ދޭން ހަމަޖެހިފައިވާ ހުރިހާ ޝަރަފުވެރި އެވޯޑެއްގެ ހައްޤުވެރިއަކީ އެއީއެވެ.\nމަންމަ ކައިރީ ހަދައިލިވާހަކަތައް އަޑުއަހާފައި އަހަރެންވެސް އިނީ ގުޑާލަން ނޭނގިފައެވެ. އެއީ ތެދެކޭ ހީވާހާ އެވާހަކަތައް މޮޅެވެ. ނުވެސް އެނގިހުއްޓާ އަހަންނަށް އިންނާނެ މީހަކުވެއްޖެ އެވެ. އަދި އެމީހަކީ ދެވަނަ ދެމީހެއް ނޫނެވެ. ޚުދު އައްފާން އެވެ. ރަށަށް އައުމުގެ ކުރިން އަހަރެން ރޭވި ކަންތައް އެންމެފަހުން ހަޤީޤަތަކަށްވީއެވެ. މަންމަގެ ފުށުން ސަލާމަތްވާން ވަގުތީ ހައްލެއް ލިބުނީއެވެ. ފޭކު ލޯބިވެރިއެއް ހަމަޖެހުނީއެވެ. ސުވާލަކީ އައްފާން އެހުރިހާކަމެއް ކުރަން ޖެހުނު ސަބަބެވެ. އަދި އޭނައަށް އަހަރެން އެފަދަ ހިޔާލެއް ގެންގުޅޭކަން އެނގުނު ގޮތެވެ. އަނެއްކާ ފަޒީއާ ދިޔާނާ ފަހަތުގައި ހުރެގގެން ފެށިކަމެއް ހެއްޔެވެ؟ އެދެމީހުން ނޫނީ އަހަރެން އެފަދަ ހިޔާލެއް ގެންގުޅުކަންވެސް އެނގޭ މީހަކު ނުހުންނާނެ އެވެ. އެދެމީހުން ފަހަތުގައި ހުރިކަމުގައިވިއަސް އައްފާން އެކަމަށް އެއްބާރުލުން ދޭން ޖެހުނު ސަބަބެއްވެސް އޮންނާނެ ނޫން ހެއްޔެވެ؟\nއައްފާންގެ ވާހަކަތަކަށްފަހު މަންމަގެ މޫނުމަތިން މާ ހަމަޖެހޭ ކުލަވަރެއް ނުފެނުނެވެ. އައްފާންއަކީ މަޖުދީއެއް ނޫނެވެ. މައްސަލައަކީ އެއީ ކަމަށްވެދާނެ އެވެ. މަންމަ އަދި އައްފާން ކައިރީ އަހަރެން ބައިންދާފައި ގެއަށްދާކަށް ވެސް ބޭނުމެއްނުވިއެވެ. ކޮންމެވެސް މަސައްކަތެއްގެ ބަހަނާ ދައްކާފައި އެކުގައި އަހަރެންވެސް ގެންދިޔައެވެ.\nގޯތިތެރެއިން ބައްޕައާ ދިމާވެގެން މަންމަ ކޮންމެވެސް ވާހަކައެއްދައްކަން ހުއްޓުމާއެކު އަހަރެން އަވަހަށް ވަދެގެން އައީ ކޮޓަރިއަށެވެ. ފޯނު ނަގާފައި އައްފާންގެ ނަންބަރަށް ގުޅައިގެން ގޮސް ކުޑަދޮރު ކައިރިއަށް ހުއްޓުނީމެވެ. ދދެވަނަ ރިންގުން ޑްރާމާކިންގް ފޯނު ނަގައިފިއެވެ.\n"މިހާ އަވަހަށް މިސްވީ؟" އެއަޑުގައި ހިނިތުންވުމުގެ އަސަރުވި އެވެ. ވަގުތުން އަތް މުށްކަވައިލެވުނެވެ. މީނަ މިހާ ލާނެތްވާނެކަމެއް އެނގޭނީ ކިހިނެތް ހެއްޔެވެ؟ ޔަޤީނުންވެސް އެވައްތަރަށް އެއުޅެނީ އަހަރެން ރުޅިއަރުވާށެވެ. ދެވަނަ ދެ ސަބަބެއް ނެތެވެ. ބައިވަރުތަކެއް ލިބޭނަމަވެސް ރަނގަޅެވެ.\n"ބުނެބަލަ! ފަޒީތަ ނޫނީ ދިޔާނާތަ ކާސްޓްކުރީ؟" އައްފާންގެ ބޭކާރު ސުވާލުތަކަށް ޖަވާބުދޭން ނުހަދާ އަހަރެންދެއްކީ އަހަރެން ދައްކަން ބޭނުންވެފައި ހުރި ވާހަކައެވެ.\n"ނޫނޭ. އެއިން މީހަކު ނުބުނޭ... ބެލްކަނީގަ ހުއްޓާ ހޭޒަލްގެ ވާހަކަ އަޑުއިވުނީ." އައްފާންގެ ޖަވާބުން އަހަރެން ހައިރާންވިއެވެ. ފާރުގައިވެސް ކަންފަތްހުރެއޭ ކިޔައެއް ނޫން ހެއްޔެވެ؟ މިފަހަރު މިވީ އެފަދަ ގޮތެކެވެ.\n"އެކަމަކު ޒާލި... އަމް އައްފާން ކީއްވެ މިކަންކުރަން ޖެހުނީ؟ ބަދަލުގަ ކޮންކަމެއް ބޭނުންވެގެން ތިއުޅެނީ؟" އަހަރެންގެ ހިތް އޮތީ ޝައްކުންފޯވެފައެވެ.\n"ވިސްނާލަން ޖެހޭނީ..." އައްފާން ހުރީ މިފަހަރުވެސް ހިނިއައިސްފައިކަން ޔަޤީނެވެ.\nކަރުވައިގަތްފޫހިން އަހަރެން ފޯނު ކަނޑާލައިފީމެވެ. ދެން ގުޅީ އަހަރެންގެ އެކުވެރިންނަށެވެ. ފަޒީ ފފޯނު ނެގިހާއިރުން ފަހަތުން ރާއްޕެގެ އަޑު އައިހެން ހީވިއެވެ. އެކަމަކު ފަޒީ އެއްބަހެއްނުވި އެވެ. ވީޑިއޯ ޖައްސަން ބުނުމުން އޭނަ ވީޑިއޯވެސް ޖެއްސިއެވެ. އެކަމަކު ރާއްޕެއެއް އެތަނަކުން ނުފެނުނެވެ. އައްފާން ކުޅުނު ޑްރާމާގެ ވާހަކަ ކިޔައިދީ ނިމުމުން އެވަގުތުވެސް ފަޒީއަށް އައީ އެންމެ ފީކަޅާ ހިޔާލެވެ. ހިލަހިތުގެ ވެރި އައްފާންއަށް އަހަރެން ކަމުގޮސްގެން އުޅެނީކަމުގައެވެ. ކޮންމެކަމެއް ލޯބީގެ ކުޅިގަނޑަކަށް އޭނަ ހަދާނެއެވެ. ހެޔޮއެއްޗެއް ކިޔަން އެނގުނީ އެވަގުތުވެސް ދިޔާނާ އަށެވެ. ކެހި ލިބިލިބި ކުރަމަގާލި ލައިފަ ހުރީ އޭނަގެ ހިތުގައިވިއްޔާ އެވެ.\nއެފޯނު ހަމަ ބޭއްވިތަނާ އައްފާން ގުޅަން ފަށައިފިއެވެ. އަހަރެން ފޯނު ނުނަގަންވެގެން އެނދުމައްޗަށް އެއްލާލައިފައި ނިކުތީ ބޭރަށެވެ. މުޅި އެރޭ މަންމަ ފެނުނީ ތަންކޮޅެއް ހިމޭންވެފައި ހުންނަތަނެވެ. މަޖުދީއަށްވުރެ ކުރިން މި ހަލާކުވީ މަންމަގެ ހިތެވެ. އަހަރެންވެސް ބެލީ މަންމައާ ވީހާވެސް ދުރުގައި އުޅުމަށެވެ. ކާލައިގެން ކޮޓަރިއަށް ވަންގޮތަށް އެރޭ ދެން ނުނިކުންނަމެވެ. ނިދަން އޮތްވާވެސް އައްފާން ގުޅިއެވެ. އެކަމަކު އަހަރެން ޖަވާބު ދިނިއްޔާ ނޫން ހެއްޔެވެ؟ އޭނަ ހަދާލި ވާހަކައެއްގެ ސަބަބުން އަހަރެން ކޮންޓްރޯލް ކުރެވިދާނެހެން ހީވަންޏާ އެއީ ވަރަށްބޮޑު ކުށްހީއެކެވެ. އޭނަ ހިތުން މަދެން ހުންނާނީ އޭނަ ޖަހާހާ ބެރަކަށް ނަށަން ތައްޔާރުގައެވެ.\nނިދަން ނޯވެވިގެން ހެނދުނު ތެދުވީ މަންމަ ދޮރު ވައްޓައިލަފާނެކަމުގެ ބިރަށެވެ. ނުރުއްސަވާފައި ހުރިވަރުން ރޮށި ފިހަންވެސް ޖެއްސީ އަހަންނަށެވެ. އަހަރެންވެސް ހުރީ ފަހަތަށް ޖެހޭ ގޮތަކަށް ނޫނެވެ. އިންޑިއާ ޗާޓުން ފެށިގޮތަށް އޭޝިއާ ބައްރު ނިންމާފައި ގޮސް ޔޫރަޕް ޤައުމުތަކަށްދަންދެން ޑިޒައިން ގެނެސް މަސައްކަތް ނިންމާލައިފީމެވެ. ކާން އަރާފައިވެސް ޝަކުވާ ކުރާނީ މަންމައެވެ. އަދި އެންމެ ފަހު ރޮށި އެއީ މަންމަގެ މުރަނަރޮށްޓެވެ. މަންމަގެ މުރަނަ މިޒާޖުގެވެސް އަސްލަކީ އެކާ މުރަނަ ރޮށި ކަންނޭނގެއެވެ. މަޑުރޮށި ކާންދީގެން މަޑުމައިތިރި ކުރަންވީ އެވެ. އަހަރެން ބެލީ މަންމަ އެދިޔަ ތާކުން އެނބުރި އަންނަން ވާއިރަށް ސުކޫލަށް ނައްޓައިލެވޭތޯ އެވެ. އެކަމާއިހުރެ އެދުވަހު ފަނަރަ މިނިޓުކުރިން ސުކޫލަށް ދެވިއްޖެ އެވެ.\nގޭޓުން އަހަރެން ވަން ވަގުތާއި ފަހަތުގައި ހުރެފައި މަޖުދީ އަހަރެންނަށް ގޮވާލި ވަގުތާއި ވީ އެއްވަގުތަކަށެވެ. އެއްފަރާތަކަށް ޖެހިލާފައި އަހަރެން މަޑުކުރީ އޭނަ އަންނަން ދެނެވެ. ޕްރިންސިޕަލް ވިއްޔާއެވެ. އިޚުތިރާމް ކުރަން ޖެހޭނެ ނޫން ހެއްޔެވެ؟\nބަލާބެލުމަށް މަޖުދީ ހުތުރެއްވެސް ނޫނެވެ. އަދި މިހާރު އެހުރިހެން އަތްދިގު ގަމީހާއި ފަޓްލޫނުގައި ރަސްމީކޮށް ހުންނައިރު ހަޤީޤަތުގައިވެސް އަޅައިގަންނަ ގޮތެއް ހުރެއެވެ. ކުރުކޮށް ކޮށާފައި އޮންނަ ބުޅި އިސްތަށިކޮޅާއި މުށި ލޮލުގައި އެހުންނަ ވިދުން އަންހެންކުދިންގެ ހިތްތަކާއި ކުޅެލާނެއެވެ. މާ އަގަ ގަދައެއްވެސް ނޫނެވެ. ތަނުގައި އުޅޭ މުވައްޒަފުންނާއިވެސް އެކުވެރިއެއްކަމަކު އޭނަ ހުންނަ މަޤާމުގައި ހިފަހައްޓަން މަސައްކަތްކުރެއެވެ. އެކަމަކު ފޮނި ގޮތެއް ހުރެއެވެ.\nއަނެއްކާ އައްފާންގަނޑު މަޖުދީ ކައިރީ އެއްޗެއް ނުކިޔާ ހުރި ހެއްޔެވެ؟ އަހަރެން ކުޑަކޮށް ހާސްވިއެވެ. އޭނަ އައިސް ހަމަވާން ވާއިރަށް ފޯނު ނަގާފައި ބަލައިލެވުނެވެ.\nމަޖުދީ އައިސް ދިނީ އަހަރެން އާ ޚަބަރެކެވެ. މަންމަ އެރޭގެ ކެއުމަށް އަހަރުމެން ގެއަށް ދައުވަތުދީފފައި އޮތް ވާހަކައެވެ. އައްފާން އާއި އަހަރެންގެ ގުޅުން އެނގިގެންވެސް މަންމަ މިހުރީ އަދި ހަތިޔާރު ބަހައްޓާގޮތަކަށް ނޫންތާއެވެ. މައްސަލައެއް ނެތެވެ. އަހަންނަށްވެސް ގޮތެއް އޮންނާނެ އެވެ. އަހަރެން ދައުވަތު ދޭނީ އައްފާން އަށެވެ.\nސްޓާފްރޫމްގައި އަހަރެން އިންދާ އައްފާން ވަދެގެން އައިސް ޖައްސައިލީ އަހަންނާއި ޖެހިގެން ހުހަށް ހުރި ގޮނޑީގައެވެ. އެވަގުތު ދުރުގައި އިން މައުސޫމާގެ ނަޒަރުން އަހަރުމެން ދެމީހުން ސަލާމަތެއްނުވިއެވެ. އޭނަ ވަދެގެން އައީއްސުރެ އިރުއިރުކޮޅާ އަހަރެންނަށް ބަލައިލައެވެ. ކޮންމެވެސް ކަހަލަ އަލިފާން ބޯޅައެއްނަމަވެސް އަހަރެންނާއި އަމާޒުކޮށް ހޫރާނުލެވިގެން ހިތަށް ފިނިކަން ނުލިބިގެން އުޅޭ ދުވަހެކެވެ. ނޫނީ އަހަރެން މާ ހަމަޖެހިގެން އިނީތީ އޭނަގެ ބޮލުން ދުން އަރަނީ އެވެ.\n"ކީއްވެ އަހަރެން ގުޅީމަ ފޯނު ނުނެގީ؟" ފޯނަށް ބަލަން އިނދެގެން އައްފާން ވާހަކަދެއްކީ އަހަންނަށް އެކަނި އަޑުއިވޭ ވަރަށެވެ.\n"ކުރިމަތީ އެބަހުރި އިނގޭ ސީސީޓިވީ ކެމެރާއެއް." އަހަރެން އިސްއުފުލައިލުމެއްނެތި އެންގީ މައުސޫމާއަށް ސަމާލުވުމަށެވެ.\nއައްފާން އެވަގުތު ލުއި ހިނިގަނޑެއްޖަހައިލި އެވެ. އިރުކޮޅަކުން އަހަރެންގެ ފޯނަށް މެސެޖެއް އައިސްގެން ވައިބްރޭޓްވިއެވެ. ބަލާލިއިރު އައްފާންގެ މެސެޖެކެވެ. އެމޫނަށް ބަލައިލުމެއްނެތި އަހަރެން ހުޅުވައިލީ މެސެޖެވެ. އޭނަ ލިޔެފައި އޮތް އެއްޗެއް ފެނިގެން އަހަރެން ގާތަށް ހިނި އަތުވެއްޖެ އެވެ. ސުކޫލް ނިންމާފައި އޭނައާ ބައްދަލުކުރަންވީޔޯލަ އެވެ. އަހަރެން މިހުރީ ބޮލުރޮދި ކެނޑިފައި ހެއްޔެވެ؟


Hoarafushi ice plant ge bingaa alhaifi - Ihavan Online\nMar 20, 2021 08:29\nހޯރަފުށީގައި ގާއިމު ކުރާ 25 ޓަނުގެ އައިސްޕްލާންޓްގެ ބިންގާ އަޅައިފި\nހޯރަފުށީ އައިސްޕުލާންޓުގެ ބިންގާ އެޅުމުގެ ރަސްމިއްޔާތުގެ ތެރެއިން. ފޮޓޯ: ހޯރަފުށި ކައުންސިލް\nހއ. ހޯރަފުށީގައި ޤާއިމުކުރާ 25 ޓަނުގެ އައިސްޕްލާންޓްގެ ބިންގާ ރޭ އަޅައިފިއެވެ.\nއައިސްޕުލާންޓުގެ އަމަލީ މަސައްކަތް ފެށުމަށް ރޭ 8:30 ގައި ބޭއްވި ރަސްމިއްޔާތު އޮތީ ހޯރަފުށީ ބަނދަރު ސަރަހައްދުގައި ގައެވެ. މި ރަސްމިއްޔާތުގައި އައިސްޕްލާންޓްގެ ބިންގާ އަޅުއްވާދެއްވީ މިފްކޯގެ ސީއީއޯ އިސްމާއިލް ފައުޒީއާއި ހޯރަފުށީގެ މަސްވެރި ކެޔޮޅުންނެވެ.\nހޯރަފުށީގައި މިފެށުނު މަޝްރޫއުއަކީ ޗަންޕާ ބްރަދަރސްއިން ފައިނޭންސް ކުރަން ހަމަޖެހިފައިވާ މަޝްރޫޢުއެކެވެ. މި އައިސްޕްލާންޓްގެ ބިމު ކުލި ރަށުގެ ކައުންސިލަށް ލިބޭގޮތަށް އެއްބަސްވެފައިވާއިރު، އެތަން ހިންގައިގެން ލިބޭ އާމްދަނީގެ ފައިދާގެ 20 އިންސައްތަވެސް އެރަށު ކައުންސިލަށް ދޭގޮތަށް ވަނީ އެއްބަސްވެފަ އެވެ.\n4.2 މިލިއަން ރުފިޔާގެ މިމަޝްރޫއުގެ އަމަލީ މަސައްކަތް ފަށާތާ 150 ދުވަހުގެ ތެރޭގައި މަޝްރޫއުގެ މަސައްކަތްތައް ނިންމާނެ ކަމަށް މިފްކޯއިން ބުނެފައިވާއިރު، އެ އައިސްޕްލާންޓް ގާއިމުކޮށް ހިންގާނީ ވެސް އެ ކުންފުނިންނެވެ.\nހއ. ހޯރަފުށި މިފްކޯ


Moosun Goasve Uthuraai Dhekunu Ge Hurihaa Atholhakah Samaalu Nerefi - Vaguthu\nމޫސުން ގޯސްވެ އުތުރާއި ދެކުނުގެ ހުރިހާ އަތޮޅަކަށް ސަމާލު ނެރެފި\nރާއްޖެއަށް މިދުވަސްވަރު ކުރަމުންދާ ވިއްސާރައިގައި، މޫސުން ގޯސްވެ އުތުރާއި ދެކުނުގެ ހުރިހާ އަތޮޅަކަށް ހުދު ސަމާލު ނެރެފިއެވެ.\nމޫސުމާއި ބެހޭ ޤައުމީ އިދާރާ، މޯލްޑިވްސް މީޓިއޮލޮޖިކަލް ސާވިސް އިން މިރޭ ހުދު ސަމާލު ނެރެފައި ވަނީ ހއ. އަތޮޅުން ފެށިގެން ޅ. އަތޮޅަށް އަދި ލ. އަތޮޅުން ފެށިގެން އައްޑޫ ސިޓީ އާއި ހަމައަށެވެ. އެ އިދާރާއިން މި ސަރަޙައްދަށް ސަމާލު ނެރެފައި ވަނީ މިރޭ 2:00 އިން ފެށިގެން ހެނދުނު 6:00 އާއި ހަމައަށެވެ.


Donnarumma AC Milan dhookoh PSG ah\nއަށް އަހަރަށް ފަހު ޑޮނަރޫމާ ވަނީ އޭސީ މިލާން ދޫކޮށްލާފައި\nޔޫރޯ 2020 އިގެ މޮޅު ކުޅުންތެރިޔާ އިޓަލީގެ ކީޕަރު ޑޮނަރޫމާ އޭނާ ކުޅެމުން އައި އޭސީ މިލާން ދޫކޮށްލައިފި އެވެ. ދެން އޭނާ ކުޅޭނީ ފްރާންސްގެ ޕެރިސް ސެއިންޓް ޖާމެއިން (ޕީއެސްޖީ) އަށެވެ.\nމިދިޔަ އާދީއްތަ ދުވަހުގެ ރޭ ކުޅުނު ޔޫރޯ ފައިނަލުގައި އިންގްލެންޑުގެ ޖޯޑަން ސެންޗޯ އާއި ސާކާގެ ޕެނަލްޓީ މަތަކޮށް އިޓަލީ ޗެމްޕިއަން ކަމަށް ގެންގޮސް ދިނުމުން ޑޮނަރޫމާ ވަނީ ގައުމީ ބަތަލެއްގެ ގޮތުގައި ފާހަގަ ކުރެވިފަ އެވެ.\nނަމަވެސް ޑޮނަރޫމާގެ ކެރިއަރުގެ އެންމެ ޒުވާން އުމުރު އިޓަލީގެ އޭސީ މިލާނުގައި ހޭދަ ކުރުމަށް ފަހު މިހާރު އޭނާ ތައްޔާރު ވަމުން އެދަނީ މަންޒަރު ބަދަލު ކޮށްލާށެވެ. މިއީ އޭނާގެ ފުޓްބޯޅަ ހަޔާތުގައި ނަގާ ވަރަށް ބޮޑު ފިޔަވަޅަކަށް ވާނެ އެވެ.\nއޭސީ މިލާނުން ވަކި ވުމަށް ފަހު އިންސްޓަގްރާމުގައި ޑޮނަރޫމާ ވަނީ ވަރަށް ދިގު ބަޔާނެއް ލިޔެފަ އެވެ. ޑޮނަރޫމާ ބުނީ ބައެއް ނިންމުން ތަކަކީ ވަރަށް އުނދަގޫ ނިންމުންތަކެއް ކަމަށާއި، ނަމަވެސް އެއީ ކޮންމެ މީހެއްވެސް ބޮޑު ވުމުގެ ތެރޭގައި ހިމެނޭ ކަމެއް ކަމަށެވެ.\nއަދި އޭސީ މިލާނުގެ ޓީމާއި ސަޕޯޓަރުންނަކީ އާއިލާ ފަދަ ބައެއްގެ ގޮތުގައި ސިފަ ކުރަމުން ޑޮނަރޫމާ ބުނީ އޭނާ އެކްލަބާއި ގުޅުނީ ކުޑަ ކުއްޖެއްގެ ގޮތުގައި ކަމަށެވެ. އަދި އޭސީ މިލާނުގެ ޖާޒީގައި އުފާވެރި އަދި ހިތްދަތި ދުވަސް ތަކެއް ހޭދަ ކުރަން ޖެހުނު ކަމަށެވެ. އޭނާ ބުނީ ދުވަހަކުވެސް އެހަނދާންތައް ނުފޮހެވޭނެ ކަމަށެވެ.\n"ޓީމަށް ވަދާއީ ސަލާމް ކިޔަން ޖެހޭ ވަގުތު ޖެހިއްޖެ، ނަމަވެސް މިއީ ވަރަށް އުންދަގޫ ނިންމުމެއް. ހަގީގަތުގައި ސޯޝަލް މީޑީއާގައި މިހެން ޖަހާލާ ޕޯސްޓަކުން ނުފުދޭނެ. އަދި މިއީ ބަސްތަކަކުން ހާމަ ކުރެވޭ ވަރަށްވުރެ މާފުން އިހްސާސެއް. އެކަމަކު މިހާރު އަހަރެންނަށް ބުނެވެން އޮތް އެއްޗަކީ ބަދަލު ތަކެއް ގެނެސް، ތަފާތު ޗެލެންޖު ތަކާއި ކުރިމަތި ލުމަކީ މީހާ ބޮޑު ވުމަށް ބޭނުންވާ ކަމެއް ކަމަށް." އޭނާ ބުނެފައި ވެއެވެ.\nރިޕޯޓުތައް ބުނި ގޮތުން ޑޮނަރޫމާ އާއި ޕީއެސްޖީ އާއި ދެމެދު މިހާރު އޮތީ ހުރިހާ އެއްބަސްވުމެއް ހަދާފަ އެވެ. އަދި ފަސް އަހަރު ދުވަހުގެ މުއްދަތަށް ޕީއެސްޖީއަށް ބަދަލުވަން ދެފަރާތުން އެއްބަސް ވަނީ އައިސްފަ އެވެ.\nޓްރާންސްފާ މާކެޓް ޕީއެސްޖީ


ޣިޔާސުއްދީން ސްކޫލުގެ ދަރިވަރުން ހެލްތު ސްކްރީން ކުރުމުގެ ޕްރޮގްރާމް ފަށައިފި\n09 ޖުލައި 2017 16:56\nސްކޫލްތަކުގެ ގުރޭޑު 1 ގެ ދަރިވަރުން ހެދިބޮޑުވުމުގައި ދިމާވާ ޞިއްޙީ މައްސަލަތައް ދެނެގަތުމަށް ހިންގާ ޕްރޮގްރާމްގެ ދަށުން ޣިޔާސުއްދީން ސްކޫލުގެ ދަރިވަރުން ހެލްތު ސްކްރީން ކުރުމުގެ ޕްރޮގްރާމް އެމްއެންޑީއެފް މެޑިކަލް ސަރވިސް އިން މިއަދު ފަށައިފިއެވެ.\nމިޕްރޮގްރާމުގައި ޣިޔާސުއްދީން ސްކޫލުގެ 71 ދަރިވަރަކު މިއަދު ވަނީ ހެލްތު ސްކްރީން ކުރެވެވިފައެވެ. ހެލްތު ސްކްރީން ކުރުމުގެ މަސައްކަތް ކުރަމުން ގެންދަނީ އެމްއެންޑީއެފް ސެނަހިޔަ ހޮސްޕިޓަލުގައި މަސައްކަތްކުރައްވާ އެމްއެންޑީއެފްގެ ޑޮކްޓަރުންނާއި މެޑިކަލް ސަރވިސްގެ ކްލިނިކަލް އެސިސްޓަންޓުންނެވެ.\nސްކޫލްތަކުގެ ގުރޭޑު 1 ގެ ދަރިވަރުން ހެލްތު ސްކްރީން ކުރުމަށް ހިންގާ މި ޕްރޮގްރާމް މާދަމާ އަމާޒުކޮށްފައިވަނީ ތާޖުއްދީން ސްކޫލުގެ ދަރިވަރުންނަށެވެ. ތާޖުއްދީނުގައި މި ޕްރޮގްރާމް ދެ ދުވަހުގެ މަތިން ކުރިއަށް ގެންދިޔުމަށް ހަމަޖެހިފައިވެއެވެ.\nހެލްތު ސްކްރީން ކުރުމުގެ ޕްރޮގްރާމްގައި ދަރިވަރުން ހެދިބޮޑުވުމުގައި ދިމާވާ ޞިއްޙީ މައްސަލަތައް ދެނެގަނެ އެކުދިންގެ ބެލެނިވެރިންނާއި ހިއްސާކޮށް ދަރިވަރުންނަށް ބޭނުންވާ އެހީތެރިކަން ފޯރުކޮށްދިނުމަށްވަނީ ހަމަޖެހިފައެވެ.


PSM News In Eid Namaadh, Aai Hukuru Namaadh Live Nukuran Ninmi Mahsala Hoonuvehje - Vaguthu\nޕީއެސްއެމް ނިއުސް އިން ޢީދު ނަމާދާއި، ހުކުރު ނަމާދު ލައިވް ނުކުރަން ނިންމި މައްސަލަ ހޫނުވެއްޖެ\nޕީއެސްއެމް އިން ހިންގަމުން އަންނަ ޓީވީއެމްގެ އިމާރާތް – ފޮޓޯ: މިހާރު\nދައުލަތުގެ މީޑިއާ، ޕީއެސްއެމް އިން ހިންގަމުން އަންނަ "ޕީއެސްއެމް ނިއުސް"އިން މިދިޔަ އަޟްހާ އީދު ދުވަހުގެ އީދު ނަމާދާއި ހުކުރު ނަމާދު ލައިވް ނުކުރަން ނިންމުމުން ކުންފުނީގެ މެނޭޖުމަންޓާއި އިސް މުވައްޒަފުންތަކަކާއި މެދު ޒުވާބުކޮށްފިއެވެ.\nމި ޒުވާބުތައް ކޮށްފައިވަނީ ޕީއެސްއެމްގެ ލައިވް ރެކޯޑިން ނަމަކަށް ކިޔާ ވައިބަރ ގްރޫޕެއްގައެވެ. މި ގްރޫޕަކީ ކުންފުނީގެ މެނޭޖިން ޑިރެކްޓަރު އަލީ ހާލިދާއި ކުންފުނީގެ ޑިޕާޓުމަންޓުތަކުގެ އިސްވެރިންނާއި ބައެއް އިސް މުވައްޒަފުން ތިބޭ ގްރޫޕެކެވެ.\nޕީއެސްއެމްގެ މުވައްޒަފުންގެ މެދުގައި ހިނގި ޒުވާބު ފެންނަ ޗެޓްލޮގްތައް މީސް މީޑިއާގައި ދަނީ ދައުރުވަމުންނެވެ.\nޕީއެސްއެމް ނިއުސް އިން އީދު ނަމާދު ލައިވް ކުރާނެ ކަމަށް ޗީފް ޕްރޮޑަކްޝަން އޮފިސަރު ވިދާޅުވުމުން ކުންފުނީގެ މާކެޓިން ހެޑް ވަނީ އަޟްހާ އީދު ނަމާދު ލައިވް ކުރާ ޓީވީ ޗެނަލަކީ ހަމައެކަނި ޓީވީއެމްކަމާއި އީދު ނަމާދު ލައިވް ކުރާ ރޭޑިއޯ ޗެނަލަކީ ހަމައެކަނި ދިވެހިރާއްޖޭގެ އަޑު ކަމަށް ވިދާޅުވެފައެވެ.\nއެއީ މެނޭޖިން ޑިރެކްޓަރު އަލީ ހާލިދުގެ ނިންމެވުމެއް ކަމަށްވެސް މާކެޓިން ހެޑް ވިދާޅުވިއެވެ. އެގޮތަށް އަމަލު ކުރަނީ އެއް ކަމެއް ހުރިހާ ޗެނަލަކުން ދެއްކުމަށް "އެމްޑީ ބޭނުންފުޅު ނުވާތީ" ކަމަށްވެސް އޭނާ ގްރޫޕްގައި ލިޔުއްވާފައިވެއެވެ.\nމުވައްޒަފުން ހިތްހަމަނުޖެހުން ފާޅުކުރީ ޕީއެސްއެމް ނިއުސްއަކީ އެ ޗެނަލް އުފެދުނީއްސުރެ ހުކުރު ނަމާދާއި އީދު ނަމާދު އަދި ކޭތަ ނަމާދުތައް ފަދަ ނަމާދުތައް ލައިވް ކުރަމުންދިޔަ ޗެނަލަކަށްވީ ނަމަވެސް ވަކި މަޤުޞަދެއް ހާސިލް ކުރުމުގެ ބޭނުމެއް ނެތި މިގޮތައް ނިންމުމުންނެވެ.\nހުކުރު ގަޑީގައި ހުކުރު ނަމާދު ނުދައްކާ އީދު ދުވަހު އީދު ނަމާދު ނުދައްކާ ޕީއެސްއެމް ނިއުސްއިން އެގަޑިތަކުގައި ދައްކަންވީ ކޮން އެއްޗެއްތޯއާއި އެހެން ޗެނަލްތަކުން ބަންގިވެސް ދައްކާ ކަމަށާއި ޕީއެސްއެމް ނިއުސް ޗެނަލުން ބަންގި ދެއްކޭނެތޯ ޕީއެސްއެމް ނިއުސްގެ މުވައްޒަފަކު ސުވާލު ކުރުމުން މެނޭޖިން ޑިރެކްޓަރު އަލީ ހާލިދު ވަނީ އެބަހުސްގެ ތެރެއަށް ވަދެވަޑައިގެންފައެވެ.\n"ޕީއެސްއެމް ނިއުސްއަކީ ޕީއެސްއެމްގެ ޗެނަލެއްތޯ" ވިދާޅުވެ އަލީ ޚާލިދު ސުވާލު ކުރެއްވިއެވެ.\nއެހާ ހިސާބުން ކުރީގެ ސަރުކާރުގައި ކަންކަން ކުރިއިރު ވެސް އިސް މަގާމުތަކުގައި ތިބި މީހުން މިއަދުވެސް ކުންފުނީގެ އިސް މަގާމުތަކުގައި ތިބި ކަމަށް ވިދާޅުވެ ބައެއް ބޭފުޅުން އެކަމުގެ ހިތްހަމަނުޖެހުން ވެސް ފާޅުކުރަން ފެށިއެވެ.\nއެކަމަށް ޖަވާބު ދެއްވަމުން އަލީ ހާލިދު ވިދާޅުވީ ޑިޕާޓްމަންޓްތަކުގެ ވެރިން މިހާރު ބަދަލުކޮށްފައިވާނެ ކަމަށެވެ.\nމިއަދުގެ ހުކުރު ނަމާދު ނިއުސް ޗެނަލްގެ ޝެޑިއުލްއަށް ނުލާ އޮތުމުން ޕީއެސްއެމް ނިއުސްގެ ޕްރޮޑަކްޝަން ހެޑް އަލީ އާދަމް ވަނީ މިއަދު ސަސްޕެންޑް ކޮށްފައެވެ.\nހުކުރު ނަމާދު ލައިވް ނުކުރަން ޕީއެސްއެމްގެ ވެރިން ނިންމާފައި އޮތްނަމަވެސް މައްސަލަ ހޫނުވެފައި އޮތުމުން މިއަދު ހުކުރު ނަމާދު ލައިވް ކުރިއެވެ.\nއޮގަސްޓް 17, 2019 00:11\nދެ ޖިންސް އެއްކޮށްގެން ނާޗަރަންގީ ކުޅޭ ތަނެއް ވިއްޔާ ހިލޭސާބަހަށް ދޯ ؟\nއިސްލާމް ކަންވެސް ނަންވެސް ފޮހެލަން ދޯ ތި ހިއްޕާލީ؟؟؟؟ އަހަރުމެން ކެމްޕެއިން ކުރާނީ ތި ޗެނަލް ބެލިޔަ ނުދެން. އޯކޭ ނުން.\nއޮގަސްޓް 17, 2019 06:10\nޢީދު ނަމާދާްއި ހުކުރު ނަމާދު ލައިވް ނުކުރަންޔާ. ތިޗެނަލް ބޯއިކޮޓް ކުރޭ. ސްޕޮންސާރ ކުރުން ހުއްޓާލަންވީ..\nއޮގަސްޓް 17, 2019 07:28\nތިއީ ހޫނުވާންޖެހޭ މައްސަލައެއްނޫން! އެޖެންޑާ 19ގަ ނޯނއނާނެ އިސްލާމްދީން ކުރިއަރުވަން ކުރާނެކަމެއް! ވެރިންނަށް ލައިފަތުބީ 19 ތަންފީޒުކުރަން. ވެރިން “ހޮވީ” ރައްޔިތުންގެ ވޯޓުން!!\nއޮގަސްޓް 17, 2019 08:10\nޢަލީ ޚާލިދު ޕީއެސްއެމް އާއި، ޙަވާލުވެ ވަޑައިގަތުމަށްފަހު، އޮނިގަނޑަށްވަނީ ހެޔޮ ބަދަލްތަކެއް ގެންނަވައި، އެ ބަދަލްތަކުގެތެރޭގައި، ޑިޕާރޓްމަންޓްތަކުގެ ވެރީންނަށް،އިޚުތިޔާރުތަކެއް ދެއްވާފައި. މިއީ މި ހަތަރުފާރުގެ ތެރެއިން ވެރިޔަކު އަލަށް ކުރެއްވި ކަމެއް. ކަމުގެ ނާޖާއިިޒު ފައިދާ ބަޔަކު ނަގަނީކަމަށް ބެލެވެނީ. ވައްތަރީ ދުރާލާ ރޭވިގެން ޢަލީ ޚާލިދު ދުއްވާލުމަށް ހިންގާ ޖަރީމާޔަކާ. ހިތާމަހުރިކަމެއް.\nއޮގަސްޓް 17, 2019 09:04\nއިސްލާމް ދީނާމެދު މި މީސްމީހުންގެ ހިތުގައި އޮންނަ އަދާވާތްތެރިކަން ވަޒީފާގެ ގޮތުން ލިބޭ ބާރުގެ ތެރެއިންވެސް ދައްކަމުންދާކަން މިއިން އެނގެނީ. އިސްލާމް ދީނުގެ ނޫރު ތިބާހުންގެ އަނގަތަކުން ފުމެ ނިއްވައެއްނުލެވޭނެ!\nއޮގަސްޓް 17, 2019 09:43\nޢަލީ ހައްދަވަނީ އިތުރުފުޅެއް. އެއްވެސް ބަދަލެއް ގެނެސްފައި ނެތް. އޮނިގަނޑު ބަދަލުވާއިރުވެސް އެމީހުންގެ ނަންތައް މަޤާމުތަކުގަ.\nއޮގަސްޓް 17, 2019 09:47\nޢަލީ ވަނީ އެތަނުގެ ބަޔަކު ދަށުވެފަ.\nޕްރޮޖެކްޓްގެ ހެޑް ސިޔާދު\nވައިކަރަދޫ އަށް މަޝްހޫރު ރިޒާ\nވަކި ބަޔަކަށް ޒާތީވެގެން ވަކިކުރަނީ\nއޮގަސްޓް 17, 2019 13:34\nއެޖެންޑާ 19 ފުރިހަމަ ވަމުން ތިއައްނަނީ.\nކޮބާތޯ ދީން ކުރިއަރުވާ ޖަހާލަތު ޕާޓީ!؟\nއޮގަސްޓް 17, 2019 14:29\nއެޖެންޑާ 19 އަކީ ކޮބައިކަން މަޑުމަޑުން އެދަނީ ހާމަވަމުން. އެޖެންޑާ 24 ނިމޭއިރު ޓެރިޓަރީއަކަށްވާނެކަމަށް ލަފާކުރެވޭ.


Udhan'doo molhakah fahu Barcelona 1 vana ah | Mihaaru\nއުނދަގޫ މޮޅަކަށް ފަހު ބާސެލޯނާ އެއް ވަނަ އަށް\n08 މާޗް 2020 - 10:55 11 comments\nބާސެލޯނާ (މާޗް 8) – ރެއާލް ސޮސިއެޑާޑް 1-0 އިން ބަލިކޮށް ބާސެލޯނާ އިން ސްޕެނިޝް ލީގުގެ އެއް ވަނަ އަށް އަރައިފި އެވެ.\nއެކަމަކު އެއީ ކުރިން އެއް ވަނައިގައި އޮތް ރެއާލް މެޑްރިޑަށް ވުރެ އިތުރަށް އެއް މެޗު ކުޅެގެން، 58 ޕޮއިންޓާ އެކު އެވެ. ރެއާލް ދެ ވަނައިގައި އޮތީ 56 ޕޮއިންޓާ އެކު އެވެ. އެ ޓީމުން މިރޭ ރެއާލް ބެޓިސްއާ ދެކޮޅަށް ކުޅޭ މެޗުން މޮޅުވެގެން އަލުން އެއް ވަނަ އަށް އެރޭނެ އެވެ.\nއަމިއްލަ ދަނޑުގައި ބާސެލޯނާ ކުޅުނު މެޗުގައި އެ ޓީމުގެ ހަމައެކަނި ގޯލް ޖެހީ ކެޕްޓަން ލިއޮނަލް މެސީ އެވެ. އޭނާ މި ލަނޑު ޖެހީ 81 ވަނަ މިނެޓުގައި ޕެނަލްޓީއަކުންނެވެ. މިއީ ސޮސިއެޑާޑުގެ ރޮބިން ލެ ނޯމާންޑުގެ އަތުގައި އޭރިއާ ތެރެއިން ބޯޅަ ޖެހުމުން ރެފްރީ ވީއޭއާރް ބަލައިގެން ދިން ޕެނަލްޓީއެކެވެ.\nމޮޅުވި ނަމަވެސް ޖުމްލަކޮށް އެ ޓީމުގެ ފަރާތުން ފެނުނީ އާދައިގެ ކުޅުމެކެވެ. އަދި މިދިޔަ ހަފުތާގައި ވާދަވެރި ރެއާލް މެޑްރިޑް އަތުން ބަލިވި ބަލިވުމުން އަރައިނުގަނެވޭހެން ވެސް ހީވި ދަނޑިވަޅުތަކެއް ދިޔަ އެވެ.\nއެކަމަކު ބާސެލޯނާގެ ކޯޗު ކުއިކީ ސެޓިއެން ބުނީ އެ ޓީމަށް އިތުބާރު ނުގެއްލޭ ކަމަށެވެ. ރޭގެ މެޗުގައި ސަޕޯޓަރުން ވަނީ ބާސެލޯނާގެ ކުޅުމާ މެދު ހިތްހަމަނުޖެހުން ފާޅުކޮށްފަ އެވެ. ސެޓިއެން ބުނީ އިދިކޮޅު ޓީމުން ކުރާ މަސައްކަތް ބައެއް ފަހަރަށް ސަޕޯޓަރުންނަށް ނުފެންނާނެ ކަމަށާއި އެކަމަކު ސޮސިއެޑާޑަކީ ވަރުގަދަ ޓީމެއްކަން ގަބޫލުކުރަން ޖެހޭ ކަމަށެވެ.\nދަރިން ލިބުމަކީ އެންމެ ބޮޑު ބަދަލު: ޕްރިންސް ވިލިއަމް\nރޯދަ މަހު 70،000 ބަސްތާގެ ކާޑު ފޯރުކޮށްދިން\nކޮވިޑަށް ޕޮޒިޓިވް މީހަކު މަރުވެފައި އޮއްވައި ފެނިއްޖެ\n14 hours ago 75\n"ޕާޓަލް ލޯކް" ގެ ދެވަނަ ސީޒަނެއް ވެސް ހަދާނެ\nސަލްމާންގެ މި ފޮޓޯ ބަހުސަކަށް


ހޯމް މިނިސްޓަރ ޖަމީލު ދިގު މުއްދަތަކަށް ޖަލަށްލެވޭނެ – އެމްޑީޕީގެ ޗެއަރޕާސަން – Maldivian Democratic Party\nހޯމް މިނިސްޓަރ ޖަމީލު ދިގު މުއްދަތަކަށް ޖަލަށްލެވޭނެ – އެމްޑީޕީގެ ޗެއަރޕާސަން\nބާޣީ ސަރުކާރުގެ ހޯމް މިނިސްޓަރ މުޙައްމަދު ޖަމީލާއި އެކު ބަޣާވާތުގައި އިސްކޮށް ހަރަކާތްތެރިވި ބާޣީން ދިގުމުއްދަތަކަށް ޖަލަށް ލެވޭނެކަމުގެ ޔަޤީންކަން އޮތްކަމަށް އެމްޑީޕީގެ ޗެއަރޕާރސަން ކަމުގެ މަގާމަށް ރޭ އިންތިޚާބުވެވަޑައިގެންނެވި ރީކޯ މޫސާ މަނިކު ވިދާޅުވެއްޖެއެވެ.\nއުސްފަސްގަނޑުގައި ރޭ ވާހަކަ ދައްކަވަމުން މޫސަ ވިދާޅުވީ ފުލުހުންގެ ތެރެއިން ބަޣާވާތުގައި ބައިވެރިވި މީހުންނާއި ސިފައިންގެ ތެރެއިން ބަޣާވާތުގައި ބައިވެރިވި މީހުންނަށް، ޚާއްސަކޮށް އޭގެތެރޭގައި އިސްކޮށް ތިބި މީހުންނަށް ހައްގު އަދަބުދެވޭނެ ކަމަށެވެ. އަދި މިހާރުގެ ހޯމް މިނިސްޓަރު ޖަމީލާއި ބަޣާވާތުގައި ބައިވެރިވި އިސްމީހުން ދިގު މުއްދަތަކަށް ޖަލަށްލެވޭނެކަމުގެ ޔަޤީންކަން އެބައޮތްކަމަށްވެސް މޫސަ ވިދާޅުވިއެވެ.\n“އަޅުގަނޑުމެން ބިރެއް ނުގަންނާނެ ޖަމީލެއް ދެކެއެއް. އަޅުގަނޑުމެން ބިރެއް ނުގަންނާނެ ހަބީބެއް ދެކެވެސް. އަޅުގަނޑުމެން ބިރެއް ނުގަންނާނެ ނާޒިމެއް ދެކެވެސް” މޫސަ ވިދާޅުވިއެވެ.\nރޭގެ ޖަލްސާގައި މޫސަ އިތުރަށް ވިދާޅުވީ ބަޣާވާތަށް ތާއީދު ނުކުރާ ފުލުހުންނާއި ސިފައިން ވަޒީފާއިން ވަކިކުރުމަށް ބާޣީ ސަރުކާރުން މަސައްކަތްވެސް ކުރަމުން ގެންދާކަމަށެވެ. އަދި ފުލުހުންގެ އިންޓަލިޖެންސްގެ ކުރީގެ ވެރިޔާ ހަމީދު ހައްޔަރުކޮށް ފުލުހުން ބިރުދައްކަމުން ގެންދިޔަ ނަމަވެސް ކުރިއަށްއޮތް މަދު ދުވަސްކޮޅެއްގެ ތެރޭގައި އިތުރު ފުލުހުންތަކެއް ހައްޔަރުކުރަން ބާޣީންނަށް ޖެހޭނެކަމަށްވެސް މޫސަ ރޭ ވިދާޅުވިއެވެ.\nމޫސަގެ އިންޒާރު ޖަމީލަށް ދީފައި މިވަނީ ރައީސް ނަޝީދު ޖަލަށް ނުލެވިގެން ބޮނޑިބަތް ޖަމީލު އެވާހަކަ ދޭތެރެ ދޭތެރެއިން މީޑިއާގައި ދައްކަމުން ދާ ދަނޑިވަޅެއްގައެވެ.\nރޭ އެމްޑީޕީގެ ސަޕޯޓަރުން ވަނީ އެއް ވަނަ އަށް ދާ ފަރާތަކަށް 5000 ރުފިޔާ ހުށަހަޅާފައިވާ ކާޅު ގިޮވާގޮތަށް ގޮވުމުގެ މުބާރާތެއް އެމްޑީޕީގެ ސިޔާސީ ހަރަކާތްތައް ހިންގާ އުސްފަސްގަނޑުގައި ބާއްވާފައެވެ. ކާޅު އަޑު ލައްވައިގެން އެއް ވަނައަށް ދިޔަ މީހާއަށް ލިބުނު 5000.ރ ތެރެއިން 3000.ރ އެނާ ވަނީ ޕާޓީއަށް ހަދިޔާކޮށްފަ އެވެ. ކާޅު އަޑު ލެއްވުމުގެ މުބާރާތުގައި ފަނޑިޔާރުންގެ ގޮތުގައި ތިއްބެވީ ލަވަކިއުންތެރިޔާ މުހްތާރު އާދަމާއި ފިލްމީ ތަރި އަހުމަދު ނިމާލެވެ.


Ras Online - އެމްޑީޕީގެ އިސްލީޑަރު ކަނޑައެޅުން ވެސް ގަދަ ހިފުމަކަށް!\nއެމްޑީޕީގެ އިސްލީޑަރު ކަނޑައެޅުން ވެސް ގަދަ ހިފުމަކަށް!\nސަރުކާރުގެ އެންމެ ބާރުގަދަ ވަޒީރު ކަމަށް ބުނާ އިކޮނޮމިކް މިނިސްޓަރު ފައްޔާޒު އިސްމާއީލްގެ އިތުބާރުނެތް ކަމުގެ ވޯޓާއެކު އެމްޑީޕީ ތެރޭގައި ވަނީ ވަރަށް ބޮޑަށް ހިޔާލުތަފާތުވުންތައް އުފެދިފައެވެ. މިޚިޔާލު ތަފާތުވުން އެންމެ ބޮޑަށް އުފެދިފައިވަނީ ރައީސް އިބްރާހިމް މުހަންމަދު ސޯލިހާއި ޕާޓީގެ ރައީސް، ރައީސް މުހަންމަދު ނަޝީދާއި ދެމެދުގައި، ފައްޔާޒުގެ އިތުބާރު ނެތްކަމުގެ ވޯޓްގެ މައްސަލައިގައި އެއްގަލަކަށް ނޭރުއްވިގެން ކަމަށް ގިނަ ބަޔަކު ބުނެއެވެ. ހަގީގަތަށް ބުރަވާނަމަ ރައީސް ނަޝީދާއި ރައީސް ޞާލިޙުގެ މި ހިތްހަމަ ނުޖެހުމަކީ ނުވަތަ ޚިޔާލުތަފާތު ވުމަކީ މުޅިއަކުން ފައްޔާޒެއް ނޫނެވެ. އަދި ރައްޔިތުންގެ މަޖިލީހަކާއި ސަރުކާރުގެ މަގާމުތަކެއް ވެސް ނޫނެވެ. މިދެބޭފުޅުންގެ މެދުގައި މިއުޅެނީ ވެރިކަމުގެ ގޮނޑިކޮޅުގެ ވާދަވެރި ކަމެއް ކަމަށް ސިޔާސީ މަސްރަޙު ދިރާސާ ކުރައްވާ ފަރާތްތަކުން ވިދާޅުވެއެވެ. ފެންނަ ބޮޑު މަންޒަރަކީ ދެރަދުން އެއް ގޮނޑިކޮޅާއި ހިއްޕަވާ މަންޒަރެވެ. އެއްއުރައެއްގައި ދެކަނޑި އޮންނަން ވީމާ އަރާ ހޫނާއި އުދާހުގެ އާވިގަނޑުގެ އަސަރެވެ. މިވާހަކަ އަދި ތަންކޮޅެއް ފަހުން ދައްކާލަން ބާއްވާނަމެވެ.\nރައީސް ސޯލިހް އެންމެ އިތުބާރު ކުރައްވާ އެއް ވަޒީރާއި ދެކޮޅަށް ޕާޓީގެ ރައީސް އަދި ރައީސް ސޯލިހްގެ ޒަމާންވީ އެންމެ ގާތް އެކުވެރިޔާ ރައީސް، މުހަންމަދު ނަޝީދު ނިކުމެވަޑައިގަތުމުން އެމްޑީޕީ ތެރޭގައި ވަނީ ހުޅުފަޅައިގެން ގޮސްފައެވެ. ދުރުތިބީން ސިފަ ކުރަނީ މިއީ އެމްޑީޕީއަށް އައި ބޮޑު ހިލުންގަނޑެއްގެ ގޮތުގައެވެ. ބޭރުން ފެންނަ ފެނުމަށް ބަލާއިރު އެމައްސަލައިގައި ރައީސް ސޯލިހް ވެސް ރައީސް ނަޝީދު ވެސް ހުންނެވީ ދޫ ދެއްވާ ގޮތަކަށް ނޫނެވެ. އިތުބާރު ނެތްކަމުގެ ވޯޓުން ފައްޔާޒު ސަލާމަތް ކޮށްދެއްވާނެ ކަމަށް ވިދާޅުވެ އެމަނިކުފާނުގެ ފުރިހަމަ އިތުބާރު އޭނާ އަށް އޮތްކަން ރައީސް ސޯލިހް ވަނީ ހާމަކުރައްވާފައެވެ.\nމިކަމުގެ ސަބަބުން އިކޮންމިކް މިނިސްޓަރު ފައްޔާޒު މަގާމުން ދުރުކުރުމަށް ޕާޓީގެ ރައީސް މުހަންމަދު ނަޝީދު ކުރައްވާ މަސައްކަތްތަކަށް ހުރަސް އެޅިގެންދިޔަ ނަމަވެސް އެންމެ ފަހުން އެމައްސަލަ އެމްޑީޕީގެ ގައުމީ މަޖިލީހަށް ހުށައެޅުމަށް ރައީސް ނަޝީދު ވަނީ ނިއްމަވާފައެވެ. އެވަރަކުން އަދި ނިމުނީއެއް ނޫނެވެ. ޕާޓީއަށް ލިބިދާނެ ގެއްލުމަކަށްޓަކައި މިނިސްޓަރ ފައްޔާޒު އަމިއްލަފުޅަށް އިސްތިއުފާ ދެއްވުމަށް ނޫނީ އެއްކައިރިއަށް ޖެހިވަޑައިގެންނެވުމަށް އެދިވަޑައިގެން ރައީސް ނަޝީދު ޕާޓީ އަށް ސިޓީއެއްވެސް މިހާރުވަނީ ފޮނުއްވާފައެވެ.\nއެމްޑީޕީގެ ޗެއާޕާސަން ހަސަން ލަތީފު މެދުވެރިކުރަށްވައި ފޮނުއްވި މިސިޓީގައި ރައީސް ނަޝީދު އެދިވަޑައިގަތީ ފައްޔާޒު މަގާމުން އެކަހެރިވެވަޑައިގަތުމަށެވެ. މިހާހިސާބުން ދެން ފެންނަން ފެށީ އެހެން މަންޒަރެކެވެ. އެޕާޓީގެ ތެރެއިން ރައީސް ނަޝީދުގެ ވިސްނުންފުޅާ ދެކޮޅު ރޫހެއް އުފެދިގެން ތިލަވި މަންޒަރެވެ. މިފަދަ މެންބަރަކު އެޕާޓީން ފެނުމަކީ ނާދިރު ކަމެކެވެ. އެހެން ނަމަވެސް ޕާޓީގެ އެފަދަ މަދު ބޭފުޅުންގެ ތެރެއިން ބޭފުޅަކު ވަރަށް ކެރިވަޑައިގެން ނުކުމެ ވަޑައިގެންފިއެވެ. އޭނާގެ ޝަކުވާއަކީ ނުވަތަ އޭނާ ކުރައްވާ ދަޢުވާ އަކީ ރައީސް ނަޝީދު ޕާޓީގެ އަސާސީ ގަވާޢިދާ ޚިލާފަށް ބާރުގެ ބޭނުން ކުރައްވައިގެން އަދި އެމަނިކުފާނަށް ލިބިވަޑައިގެންފައިވާ ރައްޔިތުންގެ މަޖިލީހުގެ ބާރުރަތައް ބޭނުން ކުރައްވައިގެން ރައީސުލް ޖުމްހޫރިއްޔާއަށާއި ސަރުކާރަށް ނުވަތަ ވަޒީރުންނަށް ނުހައްގު ނޫނީ ލިބިވަޑައިގެން ނުވާ ބާރުތަކެއް ބޭނުން ކުރައްވައިގެން ވަކި ކަންތައްތަކެއް ހާސިލު ކުރައްވަން މަސައްކަތް ކުރައްވާ ކަމުގެ ޝަކުވާއެވެ. މި ޝަކުވާއާއިގެން ނުކުމެވަޑައިގެންނެވި ޕާޓީގެ ފިޔަވަޅުއަޅާ ކޮމިޓީގެ ނައިބު މުގައްރިރު ފުރަހަނި ޝުޢައިބު، ޕާޓީގެ ޗެއަރޕާސަން ހަސަން ލަތީފުގެ އަރިހުން އެދިވަޑައިގަންނަވަނީ ރައީސް ނަޝީދުގެ އެއަމަލުތައް ހުއްޓުވައިދީ ފިޔަވަޅު އަޅައި ދެއްވުމަށެވެ.\nހަސަން ލަތީފުގެ އަރިހުގައި ރައީސް ނަޝީދާއި މެދު ފިޔަވަޅު އަޅަން އެދުމަކީ ކަނޑުގައި އަޅާ ރޮނގެއް ފަދަ ކަމަކަށް ނޫނީ ނުވާނެކަން ޝުޢައިބަށް ވެސް ހަމަ ރީއްޗަށް އެނގިވަޑައިގަންނަވާނެއެވެ. ހަސަން ލަތީފާއި ރައީސް ނަޝީދަކީ ކިހާގާތް ކިހާ ވަރަކަށް ގުޅިފައި ތިއްބެވި ދެބޭފުޅުންކަމާއި އެފަދަ ކަމެއް ހަސަން ލަތީފުގެ ކިބައިން ހާސިލު ނުކުރެއްވޭނެ ކަންވެސް އެންމެ ރަނގަޅަށް އެނގިވަޑައިގަންނަވާނީ ހަމަ ފުރަހަނި ޝުޢައިބަށެވެ.\nޝުޢައިބުގެ މި ޝަކުވާއާއިއެކު ދެން ހިލިގަތީ އަދި މާ ހައްސާސް މާ ފިކުރު ބޮޑުވާން ޖެހޭ މައްސަލައެކެވެ. މިހާހިސާބުން ނުކުތް މައްސަލައަކީ ޕާޓީގެ އެންމެ އިސް ފަރާތްތަކީ ކޮން ބޭފުޅެއްކަން ކަނޑައެޅުމުގެ މައްސަލައެވެ. ޕާޓީގެ ޗެއާ ވިދާޅުވަނީ އެމްޑީޕީގެ ރައީސް ނަޝީދަކީ ޕާޓީގެ އިސް ފަރާތް ކަމަށެވެ. އެހެންވެ އެމަނިކުފާނު ކަންކަން އެކުރައްވަނީ ޕާޓީގެ އެންމެ އިސް ފަރާތުގެ ހައިސިއްޔަތުން ސިޔާސީ ގޮތުން ކުރައްވަން ޖެހޭ ކަންކަން ކަމަށެވެ. އެއީ އެމަނިކުފާނަށް ޕާޓީގެ އަސާސީ ގަވަޢިދު ދޭ ބާރުތަކެއް ކަމަށެވެ.\nއެމްޑީޕީގެ އިސްފަރާތަކީ ރައީސް، މުހައްމަދު ނަޝީދު ކަމަށް އެމްޑީޕީގެ ޗެއާޕާސަން ހަސަންލަތީފް ވިދާޅުވުމާއެކު އެމްޑީޕީގެ އެންމެ އިސްފަރާތާއި މެދު ސުވާލު އުފެދި އެކަމުގައި ވަރުގަދަ ގާނޫނީ ބަހުސެއް މިހާރު މިވަނީ ފެށިފައެވެ. އެމްޑިޕީގެ އަސާސީ ގަވައިދުގެ 75 ވަނަ މާއްދާގެ (ހ)ގައި ބުނެފައިވަނީ، ޕާޓީ ދިވެހިރާއްޖޭގެ ވެރިކަމުގައި އެއިރެއްގައި ހުރި ރައީސުލްޖުމްހޫރިއްޔާއަކީ ޕާޓީއަށް ނިސްބަތްވާ މީހެއްނަމަ، ޕާޓީގެ އެންމެ އިސް ފާރަތަކީ އޭނާއެވެ. ޕާޓީ އިދިކޮޅު ޕާޓީއެއްގެ ގޮތުގައި އޮންނައިރު ޕާޓީގެ އެންމެ އިސްފަރާތަކީ ޕާޓީގެ ރައީސްއެވެ.\nއެމްޑީޕީގެ އިސް ލީޑަރު ކަނޑައެޅުމުގެ ބަހުސާއި، ރައީސް ސޯލިހުގެ އިތުބާރު އޮތް ވަޒީރަކު މަގާމުން ދުރުކުރުމަށް ޕާޓީގެ ރައީސް، މުހަންމަދު ނަޝީދު ކުރައްވާ މަސައްކަތަށް އެކަނި ބަލާލި ނަމަވެސް އެންމެ ގާތް ދެ ރަހުމަތްތެރިންގެ ގުޅުން ރަނގަޅު ނޫންކަން ވަރަށް ރަނގަޅަށް އެނގި ހާމަވެއެވެ. ދެން އަނެއްކާވެސް މިއުޅެނީ މިލިއުމުގައި އެންމެ ފުރަތަމަ ދެއްކި ވާހަކައަށް ޖެހިލާށެވެ. އެއީ ވެރިކަމުގެ ވާހަކައެވެ. ދެ އެކުވެރިންގެ މެދުގައި މިހާރު މިހިނގާ ނުތަނަވަސް ކަމަކީ ހަގީގަތުގައިވެސް ވެރިކަމުގެ ވާދަވެރިކަމުގެ ތެރެއިން ހިނގައިގެން އުޅޭ ވާދަވެރި ކަމަކަށް ވެދާނެ ކަމުގެ ވާހަކައެވެ.\nވެރިކަމަކީ ހަގީގަތުގައި އެއްބަނޑު އެއްބަފާ ކަމާއި ދެމަރިކަމުގެ ގުޅުމާއި ރަހުމަތެރިކަމަށް ބެލޭ ވަރަށްވުރެ މާ ވަރުގަދަ ދެއްވެއް ނަފުރަތު ކަމެއް ވާދަވެރިކަމެއް އުފެދޭ ކަމެއް ކަމަށް ބުނަނީ ސަބަބު ތަކެއް ނެތިއެއް ނޫނެވެ. ރާއްޖޭގެ ތާރީޚަށް ހަމައެކަނި ބަލައިލި ނަމަވެސް މި ކަމުގެ ހެކިތައް އެހެރީ ފެންނާށެވެ. ވެރިކަމުގެ ތެރޭގައި އަބަދުވެސް އެންމެ ބޮޑަށް ހަސަދަވެރިވެ ވާދަވެރިވާނީ އެންމެ އަރިހުގައި ނުވަތަ އެންމެ ގާތުގައި ހުންނަ މީހާއޭ ބުނެ އުޅެއެވެ. އެއީ މީހަކު ހަމަ ހުރެލާފައި ޔޯލަ ކޮށްލާފައި ބުނެފައިވާ ވާހަކައެއް ނޫނެވެ. އެއީ ހަމަ ދިރިހުރި މިސާލުރަކާއި މާޒީގެ ތަޖުރިބާތަކުން ފެންނަން ހުރި މަންޒަރުތަކެވެ.\nއެމްޑީޕީގެ އަސްލު ރޫހުގެ މެންބަރުން ގަބޫލުކުރާ ގޮތުގައި އެމްޑީޕީގެ ރިޔާސީ ޓިކެޓްގެ ހަމައެކަނި ހައްގުވެރިއަކީ ރައީސް ނަޝީދެވެ. 2008 ގައި އޮތް ރައީސް ނަޝީދުގެ ވެރިކަން "ބަޣާވާތަކުން" ފުރޮޅާލީމާ ދެންވެސް ލިބޭ ފުރުސަތަކުން ނޫނީ ފުރުސަތު ހޯދައިގެން ވެސް އަލުން ވެރިކަން ފެށެން ޖެހޭނީ އެހާހިސާބުންނެވެ. 2018 ގައި އެމްޑީޕީގެ ރިޔާސީ ޓީކެޓް އެންމެ ފަހުވަގުތާއި ޖެހެންދެން ބަންދުކޮށް ރައީސް ނަޝީދުގެ ނަން ޖަހާފައިވާ ސިޓީ އުރައެއްގައި އެންމެ ފަހު ވަގުތާ ޖެހެންދެން އޮތީ އެސަބަބާއި ހުރެއެވެ. ރައީސް ޞާލިޙަށް އެޓިކެޓް ހަނި ގޮތަކަށް އެންމެ ފަހު ވަގުތު ލިބިވަޑައިގެންނެވި އިރުވެސް އެޓިކެޓްގެ ފުރަގަހުގައި ވޯޓަރ މާކެއްގެ ގޮތުގައި ރައީސް ނަޝީދުގެ ނަން ޖަހާފައި އިންކަން މިއީ ގަބޫލު ކުރަން ޖެހޭ ހަގީގަތެވެ. ރައީސް ނަޝީދުގެ އޮތް ދެވަނަ ގޮތަކީ ނުވަތަ ޕްލޭން ބީއަކީ އެމަނިކުފާނަށް އިންތިޚާބަށް ނުކުމެވަޑައި ނުގެންނެވެންޏާ ކޯލިޝަނުން ނެރޭ ފަރާތަކީ ވަގުތީ ވެރިއަކަށް ހެދުމެވެ. އިންތިގާލީ ވެރިކަމެއް ހިންގުމެވެ. ހުރިހާ ކަމެއް އިންތިގާލީ މަރުހަލާއެއްގެ ތެރޭގައި ހިންގައި ފުރިހަމަކޮށް ރަނގަޅަށް ފައްތައި ހަމަޖައްސައިގެން އަލުން އިންތިޚާބެއް ބޭއްވުމެވެ. އެއިންތިޚާބަކީ ބަރުލަމާނީ ނިޒާމަކަށް ފައްކާވެގެންދާ އިންތިޚާބަކަށް ވާން ޖެހެއެވެ. އޭރުން ހުންނާނީ ރައީސާއި ބޮޑުވަޒީރުކަމަށް ޕްލޭން ބީ ގައި އޮތީ ރީއްޗަށް ލިޔެ ނިމިފައެވެ.\nފަހަރެއްގައި މިދެންނެވި ޕްލޭންބީގައި ކޯލިޝަންގެ ވެރިއަކީ އިބްރާހީމް މުހައްމަދު ޞާލިޙް ކަމުގައި ނުވެދާނެއެވެ. ނަމަވެސް އިއްތިފާގަކުން ނަމަވެސް ޕްލޭން ބީގައި ލިޔެވިފައި އޮތް ގޮތާއި ޚިލާފަށް ނަމަވެސް އެންމެ ފަހު ވަގުތު ކޯލިޝަންގެ ރިޔާސީ ޓިކެޓްގެ ވެރިއަކަށްވީ ޞާލިހެވެ. ޞާލިޙަކީ ރައީސް ނަޝީދުގެ އެކުވެރިއެއްގެ އިތުރުން އާއިލާއާއި ވެސް ގުޅިފައިވާ ބޭފުޅަކެވެ. އެހެންވީމާ ޕްލޭން ބީގައި އޮތް ގޮތާއި ޚިލާފަށް ރައީސް ޞާލިހަށް ރިޔާސީ ޓިކެޓް ލިބިވަޑައިގެންނެވުމުން ޕްލޭން ބީ އިސްލާހުކޮށްގެން ކަންކަން ކުރުމުގައި ހިނގާ ދަތި އުނދަގޫތައް މިއަދު ފެންމަތިވަމުން މިދަނީ ކަމުގައި ވެސް ބެލެވިދާނެއެވެ. އެހެންވީމާ ކިތަންމެ ބޮޑު އަޣުލަބިއްޔަތެއް ރައްޔިތުންގެ މަޖިލީހުގައި އޮތް ކަމުގައި ވީނަމަވެސް އެ އަޣުލަބިއްޔަތުގެ އެންމެ ފުރިހަމަ ފައިދާ ރައީސް ޞާލިޙަށް ނުކުރަނީ ކަމުގައި ވެސް ވެދާނެއެވެ.\nކޮންމެ އަކަސް މިހެން ކަންކަން ހުރި ނަމަވެސް މިބޮޑު ހައިޖާނު ގަނޑާއެކުވެސް އެމްޑީޕީގެ ރައީސް މުހަންމަދު ނަޝީދާއި ޗެއާޕާސަން ހަސަން ލަތީފް ވެސް ވިދާޅުވަނީ ޚިޔާލު ތަފާތުވުންތައް ހުއްޓަސް ޕާޓީ ބައިބައިވެގެން ނުދާނެ ކަމަށެވެ. އެ ދެބޭފުޅުން ވެސް ދޭ ޔަގީން ކަމަކީ ބަޔަކު ޕާޓީ ބައިބައި ކުރުމަށް ކުރާ މަސައްކަތް ކާމިޔާބު ނުވާނެ ކަމުގެ ޔަގީންކަމެވެ. އެހެން ނަމަވެސް ޕާޓީގެ އާންމު މެމްބަރުންނަށް ފެނިގެންދަނީ ޕާޓީގެ ލީޑަރ ޝިޕްގައި އިސްކޮށް ތިއްބަވާ ރައީސް ސޯލިހާއި ރައީސް ނަޝީދާއި ދެބޭފުޅުންގެ ކޯޅުމެވެ.\nއެމަންޒަރު ބޭރަށް ނުދައްކާން ކިތަންމެ ގުޅުން ރަނގަޅޭ މައްސަލަ އެއް ނުޖެހެޔޭ ދެބޭފުޅުން ވިދާޅުވި ނަމަވެސް ފެންނަ މަންޒަރު އުޑާއި ބިމާހާ ތަފާތެވެ. ފެންނަނީ ދެ ރައީސުން ވަރުގަދަ ކުރިމަތިލުމަކަށް ތައްޔާރުވާ މަންޒަރުތަކާއި އެކަމުގެ ކޮޅުމައްޗެވެ. ފެންނަނީ ޕާޓީގެ އެތެރޭގެ ހަނގުރާމަ ހޫނުވަމުންދާ ކަމުގެ އަލާމަތްތަކެވެ. ޕާޓީގެ މެމްބަރުން ތިބީ މާޔޫސްވެ، ދެ ރައީސުންގެ މެދުގައި ފިތިފައެވެ. ސަރުކާރުގެ ސުޕަ މެޖޯރިޓީ އޮވެ ސަރުކާރާއި މަޖިލިސް އެއްގަލަކަށް ނޭރި ތަޅާ ފޮަޅަނީއެވެ. ސަރުކާރަށް އެއްބާރުލުން ދިނުމުގެ ބަދަލުގައި މަޖިލިސް ސުޕަ މެޖޯރިޓީ ބޭނުންކުރަނީ ސަރުކާރު ކުޑަކަކޫ މައްޗަށް ތިރިކޮށް ދެއިރު ދެ ދަޅައަށް ވަޒީރުން ހާޒިރުކޮށް ޖެއްސުންކޮށް ގަނަތެޅުވުމަށެވެ.\nސަރުކާރަށް ހަމަ ރަނގަޅަށް އެއްކަމެއް ވެސް ކުރެވޭ ކަމަކަށް ނުވެއެވެ. މަޖިލީހުން ހަމަ ހުރިހާ ކަމެއްގެ ތެރެއަށް އަތްފައި ބާނަން ފަށައިފިއެވެ. ހުރިހާ ސަކަރާތެއް މިޖަހަނީ ރައީސް ސޯލިހްގެ އެންމެ ގާތް އެކުވެރިޔާ އަދި ވެރިކަން ކުރާ ޕާޓީގެ ރައީސް، ރައީސް މުހަންމަދު ނަޝީދު އިސްވެ ހުންނަވައިގެންނެވެ. ވަޒީރުންނަށް އަމުރު މައުރޫފް ހިންގަވައި ވުޒާރާތައް ހިންގަވަން ޖެހެނީ ވެސް މަޖިލީހުގެ ރައީސް ނުވަތަ އެއްބަޔަކު ބުނާހެން ބޮޑުވަޒީރު ބޭނުންފުޅުވާގޮތަށެވެ. ރައީސް ސޯލިހަކީ ހަމަ ރަމްޒީ ބޭފުޅެއް ކަހަލައެވެ.\nއެމަނިކުފާނަކީ ހަމަ މޮނިއުމަންޓެކޭ މީހުން ބުނަން ޖާގަ ލިބޭ ގޮތަށެވެ. އެެެހެން ނަމަވެސް ގުޅުން ހަމަ 100 އެވެ. މިވާ އެއްޗެއްް ހަމަ ނޭގެއެވެ. ޕާޓީ ސިޔާސަތެއްގައި ރައީސުލްޖުމުހޫރިއްޔާ ކަމުގެ މަޤާމުގައި ހުންނަ މީހަކީ ޕާޓީގައި ރަމްޒީ މަޤާމެއް ކަމުގައި، ޕީޕީއެމްގެ އަސާސީ ޤަވާއިދުުގައި ސާފުކޮށް ބަޔާންކޮށްފައިވެއެވެ. ރައީސް ޔާމީނަކީ ޕީޕީއެމްގެ މުސްތަޝާރަށް ވިޔަސް، ކޯޓަށް ވަޑައިގެން ރައީސް ޔާމިން ކާމިޔާބު ހޯއްދެވިއެވެ. ރައީސް ޔާމިންގެ ސަރުކާރުގައި ޕީޕިއެމްގެ މިލްކްވެރިކަން ހޯއްދެވުމުގައި ރައީސް މައުމޫނާއި ރައީސް ޔާމިން މަސައްކަތް ކުރެއްވިއިރު ފެނިގެންދިޔައީ ޕާޓީގެ ތެރޭގައި ދެ ފެކްޝަނެއް އުފެދި ކައުންސިލް ބައްދަލުވުން ތައް ބާއްވައި ނިއްމުންތައް ނިއްމަމުން ދިޔަ މަންޒަރެވެ. އެއްބަޔަކު ޕާޓީން ވަކިކުރަން އެއް ފެކްޝަނަކުން ނިއްމާއިރަށް އެ ނިއްމުން އަނެއް ފެކްޝަނުން ބައްދަލުވުމަކުން ބާތިލްކުރެއެވެ. ރައީސް ޔާމިން ސަރުކާރުގެ ބޮޑުބައި ދިޔައީ މި ސަކަރާތެއްގައެވެ. އެކަމުގެ ސަބަބުން ސަރުކާރާއި ޕާޓީ އަށް ފޫ ނުބެއްދޭވަރުގެ ގެއްލުންތަކެއް ލިބިގެންދިޔައެވެ.ރައީސް ޔާމީނުވެސް އެވަރުން އެކަން ކުރެއްވީ، ރައީސުލްޖުމުހޫރިއްޔާގެ މަޤާމުގައި ހުންނަވާ ބޭފުޅާއަށް ޕާޓީގެ ކޮންޓްރޯލް ނެތި ވެރިކަން ކުރެއްވުމަށް ދަތިފުޅުވާތީކަމަށް ބެލެވެއެވެ. މިދަންނަވާލީ ވަރަށް ފަހުގެ ތަޖުރިބާ ތަކެއްގެ ވާހަކައެވެ.\nއޭގެ މާކުރިން އެމްޑީޕީގެ ފުރަތަމަ ވެރިކަމުގައި އެޕާޓީން އެގޮތަށް އަމަލު ކުރުމުންވެސް އެއީ އެކަމުގެ ހެއްކަކަށް ފުދެއެވެ. އެމްޑީޕީގެ ތެރެއިން އަނެއްކާ އިސްލީޑަރު ކަނޑައަޅަން، ޕީޕިއެމް އިން ކުރި ހިތި ތަޖުރިބާ ކުރަންޖެހި އެ ތާރީޚު އަލުން އިއާދަވެގެން ހިގައިދާނެ ކަމުގެ ކޮޅުމަތި ފެންނަމުންދާ ކަމަށްވެސް ސިޔާސީ މަޝްރަހު ދިރާސާ ކުރާ ފަރާތްތަކުން ބުނެ އެވެ.\nޑީއާރްޕީ އާއި ޕީޕީއެމް ރައީސް މައުމޫނާއި ނުލައި، އަދި ޖުމުހޫރީޕާޓީ ޤާސިމާއި ނުލައި އަދި އެމްޑީއެން ސިޔާމާ ނުލައި ނޯންނާނެކަމަށް ބުނެ މަލާމާތް ކުރި މީހުން، މިއަދު އެމަލާމާތްކުރަނީ އަމިއްލަ ޕާޓީއަށެވެ. އަމިއްލައަށް ކަނޑައެޅި ޕާޓީގެ އަސާސީ ގަވާއިދާއި އުސޫލުތަކާއި ހަމައަށެވެ. އަބަދުވެސް ހަކުޅި ކުރިއަށް ކުޅުއްވާ ސިޔާސީ ކުޅިބައިގައި ރައީސް ނަޝީދަށް ދެން ކުޅިފަސް ލިބިވަޑައިގެންފާނެތޯ މިއީ އުފެދޭ ސުވާލެކެވެ. އެނގޭހާ ވެސް އެއްޗަކީ އެއް އުރައެއްގައި ދެ ކަނޑިއަކަށް ނޯވެވޭނެ ކަމެވެ. ބޮޑު ދެގެރި ތަޅައްޏާ ކަށްގަލަށް ބާރުކުރާނެއެވެ.


Ace hardware adhi color bank ge 20,000 libey2vana naseebuveriya hovaifi\nއޭސް އާއި ކަލާ ބޭންކްގެ ދެވަނަ ނަސީބުވެރިޔާ ހޮވައިފި\nއޭސް ހާޑްވެއާއި ކަލާ ބޭންކްގެ 20،000ރ. ލިބޭ ދެވަނަ ނަސީބުވެރިޔާ އާމިނަތު ފަޒުނާ އާއި އިނާމު ހަވާލުކުރަނީ-- ފޮޓޯ: އޭސް ހާޑްވެއާ\nއޭސް ހާޑްވެއާ އެންޑް ހޯމް ސެންޓަ އަދި ކަލާ ބޭންކް ގުޅިގެން މި އަހަރުގެ ރަމަޟާން މަހަށް ހާއްސަކޮށްގެން ބާއްވާ "އެންމެންގެ ރޯދަ ސޭލް" ޕްރޮމޯޝަންގެ ދެވަނަ ނަސީބުވެރި ފަރާތް ހޮވައިފި އެވެ.\nމި ޕްރޮމޯޝަންގައި އޭސްހާޑްވެއާ އަދި ކަލާބޭންކުގެ ފިހާރަތަކުން 300ރ. އިން މަތީގެ ކޮންމެ ވިޔަފާރިއަކަށް މި ޕްރޮމޯޝަންގައި ބައިވެރިވުމަށް ކޫޕަނެއް ލިބިގެންދާނެ އެވެ. އެގޮތުން ކޮންމެ 10 ދުވަހަކުން ގުރުއަތުން ހޮވޭ ފަރާތަކަށް 20،000 ރުފިޔާ ލިބިގެންދާނެ އެވެ. އެގޮތުން ދެވަނަ ނަސީބުވެރިޔަކަށް ހޮވިފައިވަނީ އާމިނަތު ފަޒުނާ އެވެ.\nމިމަހުގެ އެއްވަނަ ދުވަހުން ފެށިގެން އަންނަ އެޕްރީލް މަހުގެ 30 ވަނަ ދުވަހުގެ ނިޔަލަށް ކުރިޔަށްދާ މިޕްރޮމޯޝަންގައި ކަލާ ބޭންކްގެ އާ ފިހާރަ، ކަލާ ބޭންކް ހޯމް ވެސް ހިމެނެ އެވެ. މި ފިހާރަޔަކީ ހުޅުމާލޭގައި މިދިޔަ އަހަރު ހުޅުވި ފިހާރައެކެވެ.\nރޯދަޔަށް ހާއްސަކޮށް އޭސްހާޑްވެއާ އާއި ކަލާބޭންކް އިން ކުރިއަށްދާ މި ޕްރޮމޯޝަނުގައި ގިނަ އަދަދެއްގެ ސާމާނުގައި 90 ޕަސެންޓާއި ހަމައަށް ބޮޑެތި ޑިސްކައުންޓްތަކެއް ލިބިގެންދާނެ ކަމަށް އޭސްހާޑްވެއާއިން ބުނެ އެވެ. މިޕްރޮމޯޝަން ސޯޝަލް މީޑިޔާގައި ވެސް ކުރިޔަށްދާނެ އެވެ. މީގެ ތެރެއިން އޭސް ހާޑްވެއާގެ ފޭސްބުކް ޕޭޖްގައި ވަރަށް ހާއްސަ ކޮންޓެސްޓްތަކެއް ކުރިއަށް ދާނެ އެވެ. ގުރުވަތުން ހޮވޭ ފަރާތްތަކަށް އަގުހުރި އިނާމް ތަކެއް ލިބޭނެ ކަމަށް އޭސް ހާޑްވެއާ އިން ބުނެ އެވެ. އަދި ކަލަ ބޭންކްގެ ފޭސްބުކް ޕޭޖްގައި ހިންގާ ކޮންޓެސްޓް ކާމިޔާބު ކުރާ ފަރާތަކަށް ވެސް އަގުހުރި އިނާމްތަކެއް ލިބޭނެ އެވެ.\nއޭސް ހާޑްވެއާއި ކަލާ ބޭންކް ނަސީބު ވެރިޔާ ހޮވައިފި\nކަލަ ބޭންކުން ޖޯޓަން މެރިންގެ މައުލޫމާތު ދީފި\nކޯ ލޯޑުން އާކަށް 35000 ރުފިޔާގެ އެހީއެއް\nކިރުވި މަހަށް ފައިސާ ނުލިބޭތީ މަސްވެރިން ކަންބޮޑުވެއްޖެ\n60 ކިލޯގެ މައްސަލަ: 11 މީހުންގެ ވަނަވަރު ހާމަކޮށްފި\nދެވަނަ ދިވެއްސަކު ކޮވިޑަށް ޕޮޒިޓިވް ވެއްޖެ\nދަގަނޑޭގެ ޗެލެންޖު، ބުޓިއާ ގަބޫލުކޮށްފި\nފިޔާ، އަލުވި އަދި ބިހުގެ އަގުތައް އުފުލިއްޖެ\n/mvavas @avasmv Avas Videos @avasmv avasmv


މެންބަރުންގެ ޚިޔާލު: މިސަރުކާރުން ވެފައިވާ ކޮންމެ ވައުދެއްވެސް ފުއްދާނެއެވެ – Maldivian Democratic Party\nމެންބަރުންގެ ޚިޔާލު: މިސަރުކާރުން ވެފައިވާ ކޮންމެ ވައުދެއްވެސް ފުއްދާނެއެވެ\nމިސަރުކާރު އައީ މުހިންމު ފަސް ވައުދެއް ރައްޔިތުންނަށް ފުއްދައިދޭނެ ކަމުގެ ވައުދު ވަމުންނެވެ. ނަމަވެސް ސަރުކާރު ފެށިގެން އައިއިރު ދައުލަތުގެ މާލިއްޔާ ” ތަޅާ ލާފައިވާ ” ކުޅަނދުރު ހަތައެއްހެން އޮތުމާއި، އަދި ދުނިޔެއަށް ކުރިމަތިވެ މިއަދާ ހަމަޔަށްވެސް ދުނިޔޭގެ އިގްތިސާދު ހަމަޔަކަށް ނޭޅި އޮތުމާއެކު މިފަސް ވައުދު ފުއްދުމަކީ ވުމަށްވުރެ ނުވާނެ ކަމެއް ކަމުގައި ބައެއް މީހުން ގެންދިޔައީ ހީކުރަމުންނެވެ. ނަމަވެސް މިސަރުކާރުން ވިސްނުންތެރި ކަމާއެކު ކުރަމުން ގެންދާ މަސައްކަތްތައް ރަނގަޅަށް ވިސްނައި ބަލާލުމުން ސަރުކާރުން ވެފައިވާ ފަސް ވައުދަކީ މިސަރުކާރުން ގައިމުވެސް ފުއްދާނެ ވައުދުތަކެއްކަން މިހާރު ޔަގީންވެ މިދަނީ އެނގެމުންނެވެ. ތެދެކެވެ. މިސަރުކާރަށް ތިންއަހަރު ފުރެމުން ދާއިރު ކުރިޔަށް މިއޮތް ދެއަހަރުވެސް ސަރުކާރަށް ގޮންޖެހުންތަކެއް އެބަހުރިކަމުގައި ދަންނަވަން ޖެހެއެވެ. ސިޔާސީ ގޮތުންނާއި އިގްތިސާދީ ގޮތުން ތަފާތު ގޮންޖެހުންތަކާ ކުރިމަތިލާން ޖެހޭނެއެވެ.\nސަރުކާރުގެ ވައުދުތަކުގެ ތެރެއިން ބޯހިޔާ ވަހިކަމުގެ ވައުދު ފުއްދުމަށް މިއަދު ގައުމުގެ އެކިކަންކޮޅު ތަކުގައި ހަލުއިކޮށް ކުރެވެމުންދާ މަސައްކަތްތައް އެދަނީ ކުރިއަށެވެ. ވަރަށްބޮޑު ހުރަހެއް ކުރިމަތި ނުވާނަމަ ދިހަހާސް ހައުސިން ޔުނިޓު މިދައުރުގެ ތެރޭގައި އަޅާ ނިންމޭނެ އެވެ. ދަތުރު ފަތުރުގެ ނިޒާމު އެވަނީ ގާއިމު ކުރެވިފައެވެ. އާތަޖުރިބާއެއް ކަމުން މީހުން މިކަމަށް ހޭނި މުޅީން ހަމަޖެހުމަށް އަދި އަހަރުތަކެއް ނަގާނެ ނަމަވެސް އެނިޒާމު އެވަނީ ގާއިމު ކުރެވިފައެވެ. މިހާތަނަށް މަދަނައިގެ ދަށުން ދެވެމުންދާ ބޭސްފަރުވާގެ ސަބަބުން ބޭސްސިޓީއަށް ސަލާންޖަހާންޖެހޭ މިންވަރު އެވަނީ އެތައްތަނަކުން ކުޑަކުރެވިފައެވެ. އަދި އަންނަ އަހަރު މުޅިރާއްޖޭގެ އެންމެންނަށް ހެލްތު އިންޝުއަރެންސް ލިބިގެން ދިއުމުން އެވައުދު މުޅީން ފުއްދުނީ ކަމުގައި ބަލާން ޖެހޭނެއެވެ. މަސްތުވާ ތަކެއްޗަށް ރާއްޖޭގައި ހުޅުވިފައިވާ ދޮރުތައް ބަންދުކުރުމާއި ، މުދަލާ ޚިދުމަތުގެ އަގު ސަރުކާރުން އެބުނާހެން އަތްފޯރާ ފަށަށް ގެނައުމުގައި ގިނަ ގޮންޖެހުންތަކެއް އެބަހުރި ކަމުގައި ދަންނަވާން ޖެހެއެވެ. އެހެނީ މިކަމަކީ ސަރުކާރުގެ އަތުގައި އެކަމުގެ ފުރިހަމަ ކޮންޓްރޯލު އަދިއޮތް ކަންކަމެއް ނޫނެވެ.\nރާއްޖޭގައި އެންމެ ބޮޑަށް މަސްތުވާ ތަކެތީގެ ވިޔަފާރި ހިންގާ ބޮޑުންނަކީ ކޮބައިކަން ސަރުކާރަށް އެބައެނގެއެވެ. ނަމަވެސް ފުލުހުންގެ ބުރަ މަސަައްކަތުން މިފަދަ މީހުން އަތުލައި ގަތުމުން ކޮންމެ ސަބަބަކާ ހުރެނަމަވެސް އެމީހުންގެ މައްޗަށް ކުށްސާބިތު ކުރުމަކީ އުނދަގޫ ކަމެކެވެ. މީގެ ސަބަބުން އިތުރު ދޮރުތަކާއި އިތުރު ގޮތްތައް ހޯދަމުން މަސްތުވާ ތަކެތީގެ ވިޔަފާރި ފުޅާކުރަމުން އެކަމުގެ މޭސްތިރީން ގެންދާއިރު ސަރުކާރުން މިހާތަނަށް ކުރެއްވި ގިނަގުނަ މަސައްކަތް ތަކުގެ ސަބަބުން ރާއްޖޭގައި މަސްތުވާ ތަކެތީގެ ވިޔަފާރި ހިންގޭ މިންވަރު މިއަދު މިވަނީ މަދުވެފައެވެ. ނަމަވެސް އެންމެ ފުރިހަމަޔަށް މިކަން ހުއްޓުވޭނީ މަސްތުވާ ތަކެއްޗަށް ދެވި ހިފައިފައިވާ މީހުން އެކަމުން ސަލާމަތްކޮށް ދުރުކުރެވިގެން ކަމުގައި ވާތީވެ ސަރުކާރުން އެގެންދަނީ އެމަސައްކަތް ކުރަމުންނެވެ. ޑީޓޮކްސް ސެންޓަރު ތަކާއި ރީހިބިލިޓޭޝަން ޕުރޮގްރާމްތައް ހިންގައިގެން މަސްތުވާ އެއްޗެތީގެ ދެވިހިފައިފައިވާ މީހުން އެކަމުން ސަލާމަތް ކުރުމަށް މިކުރެވޭ މަސައްކަތްތަކުގެ އެންމެ ފަހުގެ ނަތީޖާއަކަށް ވާނީ މަސްތުވާ އެއްޗިއްސަށް ގައުމުގައި އޮތް ޑިމާންޑު ކުޑަކުރުވުމެވެ. ގައިމުވެސް އެވިޔަފާރި މިގައުމުގައި ހިންގޭނީ އެކަންކުރާ މީހުން ތިބި ނިސްބަތަކުންކަމީ އެނގޭ ކަމެކެވެ. އެހެންކަމުން މިކަމުގައި އަޅުދާސްވެފައިވާ މީހުން މިކަމުން ސަލާމަތްވުމަށް ސަރުކާރާ ގުޅިގެން މަސައްކަތް ކުރުމަށް ސަރުކާރުން ހުޅުވާ ދޮރުތަކުން ވަދެ ހަމަޖެހޭއިރު މަސްތުވާ ތަކެއްޗަށް ހުޅުވިފައިވާ ދޮރުތައް ގައިމުވެސް ދާނީ ބަންދުވެ ތަޅުލެވެމުންނެވެ. ނަމަވެސް މިކަމަކީ މިރާއްޖެއިން ފިލުވާލެވޭނެ ކަމެއް ނޫންކަން އެންމެންވެސް ގަބޫލުކުރާނެއެވެ. މީހަކު ނުބުންޏަސް މިގައުމުގައި ސައްވީސް ގަޑިއިރު ހަމައިގައި ތިބޭން ބޭނުންނުވާ ގިނަ ބަޔަކު އެބަތިއްބެވެ. އަދި މިކަމުގައި ދެވި ހިފައިފައިވާ މީހުންނަށް އެނުބޮއެއްވެސް ނުތިބެވެއެވެ. ބޯނެއެވެ. އެކަމަކު އެހެނޭ ކިޔާފައި އެއްފަހަރާ ތިރީހަކަށްހާސް މީހުން މަރާލުމަކީ ކުރެވޭނެ ކަމެއް ނޫނެވެ. ޖެހޭނީ އެމީހުން ސަލާމަތް ކުރާށެވެ. މިސަރުކާރު އައީކީ ހަނގުރާމަކޮށް މީހުންމަރާކަށް ނޫނެވެ. މިއީ އޯގާތެރި ސަރުކާރެކެވެ.\nހަމަ އެހެންމެ ރާއްޖޭގެ މުޅި ވިޔަފާރި މިއޮތީ ނިސްބަތުން މަދު ބައެއްގެ އަތުގައެވެ. ވޭތުވެ ދިޔަތަނުގައި ފުރުސަތު ލިބިފައި އޮތީވެސް މަދު ބަޔަކަށެވެ. އެހެންކަމުން ރާއްޖެއަށް ވަންނަ ބޭރު ފައިސާއާއި ބާޒާރުގެ އަގުތަކަކީ މަދުބަޔަކަށް އެއާ ބޭނުންގޮތަކަށް ކުޅުމުގެ ފުރުސަތު އޮތް ކަންކަމެވެ. ސޯޅިޔާއިންނެކޭ ، ވޯރާއެކޭ ، ދިވެހީންނެކޭ ނުކިޔަސް އެބައެއްގެ އަތުގައި ކޮންޓްރޯލު އޮންނަ ބަޔަކަށް އެކަމެއްގައި ބޭނުން ގޮތެއް ހެދިދާނެ ތާއެވެ. އެހެންކަމުން މިގައުމުގެ މާލީ އިދާރާތަކުގެ ހުރިހައި ފައިސާއެއް އެބައެއްގެ އަންބޮނޑީގެ ތެރޭގައި ފޮރުވައިގެން ތިބި މަދު ބަޔަކު މިގައުމުގެ އިގްތިސޯދާއި ގެންދަނީ ކުޅެމުންނެވެ. އެފަދަ ބައެއް މީހުން މިއަދުވެސް މިސަރުކާރުން ރައްޔިތުންނަށް ކަންކަން ކޮށްނުދެޔޭ ބުނެ އަނގަ ހުޅުވާލުމުގެ ކުރީން ދައުލަތައް ދަރާއޮތް ދަރަނި ދެއްކިއްޔާ ގައިމުވެސް މީހުން އެދައްކާ ވާހަކަ ގަބޫލު ކުރާނެތާއެވެ. އެކަމަކު މަތިމައްޗަށް ދިވެހި ބެންކުން އެކަނިވެސް އެތަކެއް ސަތޭކަ މިލިޔަން ރުފިޔާގެ ލޯނުނަގައި އެނުދައްކައި ތިބެގެން ބައެއް މީހުން އެގެންދަނީ ލަދެއްނެތި ސިޔާސީ ފެންޑާތަކުގައި ވާހަކަދައްކަމުންނެވެ. ދައުލަތުގެ ބޮޑެތި ބިންތައް ލޯލާރިޔަކަށް އަމިއްލަ ކޮށްގެން ތިބެ އެގެންދަނީ ރައްޔިތުން ދަރުވާލާފައި ފަޒާގައި ޗުއްޓީ ހޭދަކުރަމުންނެވެ. ގައުމުގެ މާލިއްޔާއިން އެތައް މިލިޔަން ޑޮލަރެއް ހަޖަމު ކޮށްލައިގެންތިބި މީހުންގެ މައްޗަށް ނިޔާ ކަނޑައަޅާލަން ނުކެރި ކޯޓުތަކުގައި މަކުނުވާ ފުރަނީއެވެ. މިހާލަތުގައި އޮތް އިގްތިސާދެއް އަލުން ބަލުން ބަދަލުކޮށް ނިންމުމަށް ވަގުތު ނަގާނެއެވެ. އެހެން ނަމަވެސް މިއަދު އެކަންވެސް ބަދަލުވެ ދިއުމުގެ މަގު މިސަރުކާރުން އެވަނީ ކޮށާފައެވެ. ދައުލަތައް ލިބޭ އާމްދަނީ އިތުރު ކުރުމާއި އެކުއެކުހެން ވަޒީފާގެ ފުރުސަތުތައް އިތުރުކޮށް ކުންފުނިތައް އުފައްދައި އިތުރު ވިޔަފާރިތަކަށް މަގުފަހިކޮށް ، މިނިވަން ވިޔަފާރީގެ އުސޫލުތައް ހަރުދަނާ ކުރަމުން މިއަދު އެގެންދަނީއެވެ. އިދިކޮޅު ފަރާތްތަކުން މިކަންކަން ވިޔަ ނުދިނުމަށް ދުވާލަކު ދެފަހަރު ކޯޓުތަކަށް ވަނެއް ކަމަކު ސަރުކާރުގެ އިގްތިސާދީ އެޖެންޑާ އިރާދަ ކުރެއްވިއްޔާ އެދަނީ ކުރިއަށެވެ. ﷲގެ މިންވަރު ފުޅުން ކުރިޔަށްއޮތް އަހަރު ރާއްޖެއަށް އިތުރު ފަހިކަމާއި ފާގަތިކަން ލިބިގެންދާނޭ ކަމުގެ ހެކިތައް މިއަދު މިވަނީ ފެންނާން ފަށާފައެވެ. އެހެންކަމުން ދެހާސް ތޭރަވަނަ އަހަރު މިވެރިކަމުގެ މިދައުރު ނިމުމުގެ ކުރީން މިސަރުކާރުން ވެފައިވާ ފަސްވައުދު ގައިމުވެސް ފުއްދާނެއެވެ.


Opinion: Vazeefaa aai masahkathu dhaairaa ge massalathah: Gaumee agenda ge kuriyah neren jehifai | Mihaaru\nބިދޭސީންތަކެއް މަގުމަތީގައި މަޑުކޮށްލައިގެން: މައްސަލަ ހައްލުކުރެވޭނީ ވަށައިޖެހޭ ސިޔާސަތެއްގެ ތެރެއިން --ފޮޓޯ:ހުސައިން ވަހީދު/މިހާރު\nވަޒީފާ އާއި މަސައްކަތު ދާއިރާގެ މައްސަލަތައް: ގައުމީ އެޖެންޑާގެ ކުރިއަށް ނެރެން ޖެހިފައި\n06 ޖުލައި 2020 - 07:423comments\nޝައްކެއްނެތް ގޮތުގައި ގައުމެއްގެ އެންމެ މުހިއްމު ވަސީލަތަކީ، އެ ގައުމެއްގެ އިންސާނީ ވަސީލަތްތައް، ނުވަތަ ހިއުމަން ރިސޯސަސް އެވެ. މި ވަސީލަތްތަކުގެ ތެރޭގައި ގައުމުގައި މަސައްކަތް ކުރާ މީހުންނާއި މުވައްޒަފުންނަށް އިތުރު އަހްމިއްޔަތެއް ދޭން ޖެހެނީ، އެ އާބާދީގެ ބައިވެރިވުން އެކަށީގެންވާ ގޮތެއްގެ މަތިން ލިބިގެން މެނުވީ، ގައުމުގެ ތަރައްގީ، ވަކިން ޚާއްސަކޮށް އިގުތިސާދީ ތަރައްގީގައި ކުރިޔަށް ދިޔުން އުނދަގޫ ވާނެތީ އެވެ. އެހެނީ ގައުމީ އުފެއްދުންތެރިކަމުގައި ބިމާއި ރައުސުލްމާލާ އެއްވަރަށް މަސައްކަތް ވެސް ހިއްސާކުރާތީ އެވެ. އަދި މަސައްކަތުގެ މިލްކްވެރިންނަކީ ގައުމުގެ މަސައްކަތް ކުރާ މީހުންނާއި މުވައްޒަފުން ކަމުގައި ވާތީ އެވެ.\nނަމަވެސް 1990ގެ އަހަރުތަކާ ހަމައަށް އައި އިރު ވެސް ގައުމުގެ މުވައްޒަފުންނާއި މަސައްކަތްކުރާ މީހުންނާ މެދު އެކަށީގެންވާ ގޮތަކަށް، މި ނަޒަރުން، ބަލައިލެވިފައެއް ނެތެވެ. މަސައްކަތަކީ އޭގެ ޒާތުގައި ކަރާމާތްތެރި ކަމެއް ކަމަކަށް ބެލިފައެއް ނެތެވެ. އަދި މަސައްކަތް ކުރާ މީހުންނާއި މުވައްޒަފުންނާއި އެ މީހުންގެ ޢާއިލާތަކުގެ ޝަރަފާއި އިއްޒަތަށް ވެސް އެހާ ބޮޑަށް ބެލިފައެއް ނެތެވެ. ވަޒީފާ ދޭ ފަރާތާއި މުވައްޒަފުންނާ ނުވަތަ މަސައްކަތްކުރާ މީހުންނާ ދެމެދުގެ ގުޅުމަކީ، ސާހިބުންނާއި ނޯކަރުންގެ ދެމެދުގެ ގުޅުމެއްގެ ގޮތުގައި ބެލުމުގެ ވިސްނުން މުޅި ގައުމުގައި އޮތީ އަށަގެންފަ އެވެ. އެ ގުޅުމަކީ ހައްގުތައް ރައްކާތެރިކުރެވިގެންވާ ގާނޫނީ ގުޅުމެއްގެ ބަދަލުގައި މުސާރަ ނޫނީ އުޖޫރަ ދޭ ފަރާތަށް ބާރުތައް ލިއްބައިދޭ ގުޅުމެއްގެ ގޮތުގައި އައީ ބެލެމުންނެވެ. މަސައްކަތްކުރާ މީހުންނާއި މުވައްޒަފުންނަކީ ވަޒީފާ ދޭ ފަރާތްތަކާ އެއްފަދައިން ގައުމީ ތަރައްގީގެ ފުރިހަމަ ބައިވެރިން ކަމުގައި ގަބޫލްކުރާ މީހުން މަދެވެ.\nކަން މިހެން އޮއްވާ ރާއްޖޭގެ ފުރަތަމަ ވަޒީފާއާ ބެހޭ ގަވާއިދު 1994 ގައި ސަރުކާރުން އިއުލާންކުރި އެވެ. އެ ގަވާއިދުގައި ވަޒީފާ އަދާކުރުމާ ބެހޭ މިންގަނޑުތަކެއް ކަނޑައެޅި، އެ މިންގަނޑުތަކާ ޚިލާފް ނުވާ ގޮތުގެ މަތިން ވަޒީފާ އަދާކުރާ މީހާ އާއި ވަޒީފާ ދޭ ފަރާތާ ދެމެދު އެއްބަސްވުމެއް ހެދި ސޮއިކުރެވިގެން، ވަޒީފާ އަދާކުރެވޭ ގޮތަށް ހަމަޖެހުނެވެ. އަދި އެފަދަ އެއްބަސްވުމުގެ ދަށުން ލާޒިމްކުރާ ކަންކަން، ގަވާއިދުގައިވާ ގޮތުގެ މަތިން ހިނގާތޯ ބަލައި ކަށަވަރު ކުރުމަށް، ލޭބަ ރިލޭޝަންސް ބޯޑެއް ވެސް، ގަވާއިދުގެ ދަށުން އުފެއްދި އެވެ. އެ ގަވާއިދުން އެޅުނު ބިންގަލުގެ މަތީގައި ރާއްޖޭގެ ފުރަތަމަ ވަޒީފާއާ ބެހޭ ގާނޫނު ވަނީ 2008 ގައި ފާސްކޮށް ހިންގަން ފަށައިފަ އެވެ. އަދި އޭގެ ފަހުން ހިނގާ ދިޔަ ބާރަ ވަރަކަށް އަހަރުގެ ތެރޭގައި، އެ ގާނޫނަށް ފަސް އިސްލާހެއް ގެނަ އެވެ.\nމިއީ ވަޒީފާގެ ގާނޫނަށް އަނެއްކާވެސް އިސްލާހުތަކެއް ހުށަހަޅާފައިވާ ދުވަސްވަރެކެވެ. ނަމަވެސް މަސައްކަތްކުރާ މީހުންނާއި މުވައްޒަފުންގެ އެކި ޖަމިއްޔާތަކުން، އެ އިސްލާހުތަކަށާއި ކުރިންސުރެ ހަމަޖެހިފައި އޮތް ވަޒީފާގެ ގާނޫނާ މެދު ފާޅުކުރާ ހިތްހަމަނުޖެހުމުގެ އަޑުތައް ދަނީ އެއް ދުވަހުން އަނެއް ދުވަހަށް ގަދަވަމުންނެވެ. ސަބަބެއް ކަމަށް އަޅުގަނޑަށް ފެންނަނީ ކޮންމެވެސް ވަރެއްގެ ގާނޫނީ އޮނިގަނޑެއް މިހާރު އޮތް ނަމަވެސް، މަސައްކަތްކުރާ މީހުންނާއި މުވައްޒަފުންނާ ދެމެދު ވަޒީފާ ދޭ ފަރާތްތަކުން ދެކޭ ގޮތާއި އަމަލްކުރާ ގޮތަށް މާ ބޮޑު ބަދަލެއް ނައުމާއި، ގައުމުގެ ވަޒީފާގެ ބާޒާރު ފުޅާވެ ތަރައްގީވަމުން އައިސްފައިވާ މިންވަރަށް ކަމާ ބެހޭ ގާނޫނީ އޮނިގަނޑު އަދިވެސް ފުރިހަމަކުރެވިފައި ނެތްކަމެވެ.\nއެންމެ ފުރަތަމަ ގަބޫލްކުރަން ޖެހޭ ހަގީގަތަކީ 1994ގެ ވަޒީފާގެ ގަވާއިދާއި 2008 ގައި ފާސްކުރި ވަޒީފާގެ ގާނޫނު ލިއެފައި ވަނީ ގައުމުގެ ވަޒީފާގެ ބާޒާރުގެ ހުރިހާ ކަމަކަށް އަމާޒުކޮށްފައި ނުވާ ކަމެވެ. އެ ގަވާއިދާއި ގާނޫނަކީ ވެސް މައިގަނޑު ގޮތެއްގައި، ވަޒީފާ އާއި މަސައްކަތުގެ ދާއިރާގެ އިދާރީ އޮނިގަނޑެއް އުފައްދާ ހިންގުމުގެ މައްޗަށް ލިޔެ، ތަންފީޒްކުރި ދެ އިންސްޓްރުމެންޓް ކަމަށް ވާކަމެވެ. އަދި އަޅުގަނޑު ގަބޫލުކުރާ ގޮތުގައި އެ ގާނޫނަށް މިހާތަނަށް ގެނެސްފައިވާ އިސްލާހުތަކާއި، މިހާރު ހުށަހަޅާފައި އޮތް އިސްލާހުތަކުން މައިގަނޑު ގޮތެއްގައި ހާސިލުކުރެވޭ މަގުސަދަކީ ވެސް އެއީ އެވެ. ހަގީގަތުގައި، 1994ގެ ގަވާއިދު ގާނޫނަކަށް ބަދަލުވީ 2008 ގައި ތަސްދީގުކުރި ގާނޫނު އަސާސީގައި، ގާނޫނުން ބާރު ލިބިގެން މެނުވީ އެއްވެސް ގަވާއިދެއް ނުހިންގޭނެ ކަމަށް ބަޔާން ކޮށްފައި އޮތީމަ އެވެ.\nމުއްސަނދިކަން ހޯދޭނީ މަސައްކަތުންނެވެ. އެހެންކަމުން ގައުމުގައި މަސައްކަތްކުރާ މީހުންނާއި މުވައްޒަފުންނަކީ އުފާވެރި، މަސައްކަތަށް އަހުލުވެރި، އުފެއްދުންތެރި ބަޔަކަށް ހެދުމަށާއި، ހިތްގައިމު މަސައްކަތު މާހައުލަކަށް މަގުފަހި ކުރުމަށްޓަކައި، ކަމާ ބެހޭ ގާނޫނީ އޮނިގަނޑު ވަރަށް ބޮޑަށް ފުރިހަމަކުރަން ވަނީ ޖެހިފަ އެވެ. ވަކިން ޚާއްސަކޮށް ކޮވިޑް-19 އަށް ފަހު ގައުމުގެ އިގުތިސާދު އަލުން ބިނާ ކުރަން ޖެހިފައިވާ ވަގުތެއްގައި، މި މޭރުމުން ކުރަން ޖެހިފައި ހުރި މަސައްކަތްތަކުގެ ނާރެހަކީ ގައުމުގެ މަސައްކަތްކުރާ މީހުންނާއި މުވައްޒަފުން ކަމަށް ހެދުމަކީ ވަރަށް މުހިއްމު ކަމެކެވެ. މިގޮތުން، އަޅުގަނޑުގެ ވިސްނުމަށް އަންނަ މުހިއްމު ކަންތައްތައް މިތާ ހާމަކޮށްލާނަމެވެ.\nހާއްސަ ވަކި ގާނޫނުތަކެއް މުހިންމު\nއެންމެ ފުރަތަމަ ކަމެއްގެ ގޮތުގައި، ގައުމުގެ މުވައްޒަފުންނާއި މަސައްކަތް ކުރާ މީހުންނަކީ ގައުމީ ތަރައްގީގައި ސަރުކާރާއި ވަޒީފާ ދޭ ފަރާތްތަކާ އެއްވަރަށް ހިއްސާކުރާ، ފުރިހަމަ ބައިވެރިންގެ ގޮތުގައި ބަލައިގަނެ، ގައުމީ ކަންކަމުގައި އެ އާބާދީގެ އަޑެއް އޮންނަ ގޮތަށް ވަޒީފާގެ ބާޒާރު އިންތިޒާމް ކުރަން ޖެހެ އެވެ. މުސާރަ އާއި މަސައްކަތު ގަޑި އާއި، ޗުއްޓީ އާއި މަސައްކަތު މާހައުލާ އަދި މިނޫން ވެސް މަސައްކަތާއި މަސައްކަތު މާހައުލާ ބެހޭ ކަންކަމާއި، ގައުމީ އުފެއްދުންތެރިކަމުގެ އަމާޒުތައް މުވައްޒަފުންނާއި މަސައްކަތްކުރާ މީހުންނާ މަޝްވަރާކޮށްގެން އެއްބަސްވެވޭ ގޮތެއްގެ މަތިން ހަމަޖެއްސުމުގެ ނިޒާމަކަށް މަގުފަހިކުރަން އިންޑަސްޓްރިއަލް ރިލޭޝަންސް ގާނޫނެއް ފާސްކުރުމަކީ، ވަޒީފާގެ ބާޒާރުގައި މިހާރު ހުރި ހާސްކަން ވަރަށް ބޮޑުތަން ކުޑަވެގެންދާނެ ކަމެކެވެ.\nމަސައްކަތު މާހައުލަކީ ސިއްހީ ގޮތުންނާއި ރައްކާތެރިކަމުގެ ގޮތުން ހަރުދަނާ މިންގަނޑުތަކެއް ހިފެހެއްޓޭ މާހައުލަކަށް ނުވެއްޖެ ނަމަ، މަސައްކަތް ކުރާ މީހުންނާއި މުވައްޒަފުންގެ ސިއްހަތަށާއި ހަށިގަނޑަށް ފޫނުބެއްދޭ ވަރުގެ ދާއިމީ ގެއްލުން ލިބުމަކީ އެކަށީގެންވާ ކަމެކެވެ. ރާއްޖެ އާއި ދުނިޔޭގެ މަސައްކަތުގެ ތާރީޚް މިކަމަށް ހެކި ދެ އެވެ. އެހެންކަމުން ސިއްހީ ގޮތުންނާއި ރައްކާތެރިކަމުގެ ގޮތުން ދުޅަހެޔޮ މާހައުލެއް މަސައްކަތްކުރާ މީހުންނާއި މުވައްޒަފުންނަށް ހޯދާ ދިނުމަށްޓަކައި، އޮކިއުޕޭޝަނަލް ހެލްތު އެންޑް ސޭފްޓީގެ ގާނޫނެއް ފާސްކުރުމަކީ މިހާރު ވަރަށް އަވަހަށް ކުރަން ޖެހިފައިވާ ކަމެކެވެ.\nވަރަށް ގިނަ މީހުންނަށް އެ މީހުންގެ އާއިލާ އާއި، ގާތްތިމާގެ މީހުންނާއި، ރަޙްމަތްތެރިންގެ ކިބައިން، އެމީހަކު އެދޭ ލޯތްބާއި، އުޚްވަތްތެރިކަމާއި، އެހީތެރިކަން ލިބޭނެ އެވެ. އެހެންނަމަވެސް، ހަޔާތުގައި މީހުން އެދޭ ގަދަރާއި، އިއްޒަތާއި ޝަރަފާއި މަޝްހޫރުކަން އެމީހުންނަށް ލިބިދެނީ އެމީހެއްގެ މަސައްކަތުގެ ދާއިރާއިންނެވެ. ތިމާގެ ޢާއިލާ އާއި ރަޙްމަތްތެރިންގެ ތެރޭގައި ހޯދޭ ކާމިޔާބީތަކަށް ވުރެ ބޮޑަށް އާއްމުކޮށް ފާހަގަކުރެވޭ ޒާތުގެ ބޮޑެތި ކާމިޔާބީތައް ތިމާއަށް ޙާސިލް ކުރެވެނީ ވެސް ކުރާ މަސައްކަތުންނެވެ. އިންސާނީ ތަބިއްޔަތެއް ކަމުގައިވާ "ފޮނިދައްކާލުމުގެ" ފުރުސަތު ތިމާއަށް ދެނީ ވެސް ހަމަ ތިމާ ކުރާ މަސައްކަތުގަ އެވެ. ވުމާއެކު މަސައްކަތަށް އަހުލުވެރިވެ ތަމްރީން ވުމަކީ ހަމަ ކޮންމެ މީހެއްގެ ވެސް ބޮޑު އުއްމީދަކަށް ވާނެ އެވެ. އަދި ވަޒީފާ ދޭ ފަރާތްތަކަށް ލިބޭ ފައިދާ އެތައް ގުނައެއް އިތުރުވެގެންދާނެ ކަމެކެވެ. އެހެންކަމުން މީހުން މަސައްކަތަށް އަހުލުވެރިކޮށް ތަމްރީން ކުރުމުގެ ގައުމީ އޮނިގަނޑަކަށް މަގުފަހި ކުރުމަށްޓަކައި ނެޝެނަލް އެޕްރެންޓިސްޝިޕް އެންޑް ޓްރެއިނިން ގާނޫނެއް ފާސްކުރުމަކީ، ގައުމު އެދޭ ފަދަ ދުނިޔޭގެ ފެންވަރުގެ ވާކްފޯސެއް ނުވަތަ މަސައްކަތު އާބާދީއަކަށް މަގުފަހި ވެގެންދާނެ ކަމެކެވެ.\nމިއަދު މުޅި ގައުމަށް ބޮޑު މައްސަލައަކަށް ވެފައި މިވަނީ ރާއްޖޭގައި މަސައްކަތް ކުރާ ބިދޭސީންގެ މައްސަލަ އެވެ. އެހެންނަމަވެސް، އެއީ އޭގެ ޒާތުގައި އުފެދޭންވީ މައްސަލައެއް ނޫނެވެ. އެއީ އަޅުގަނޑުމެންގެ މަސައްކަތް ކުރާ މީހުންނަށާއި މުވައްޒަފުންނަށާއި އެމީހުން ކުރާ މަސައްކަތްތަކަށާއި، އެ މީހުން މަސައްކަތްކުރާ މާހައުލަށް އަޅާލުން ކުޑަވެގެން ނުކުމެގެން އުޅޭ މައްސަލައެކެވެ. ވަކި މައްސަލައެއްގެ ގޮތަށް އެކަން ޙައްލު ކުރަން އުޅުން ވާނީ ފޫ ނެތް ފަޔަކަށް ފެން ފުރުން ކަހަލަ ކަމަކަށެވެ.\nވަކި މިނިސްޓްރީއެއް ނެތް!\nގައުމެއްގެ މަސައްކަތާއި ވަޒީފާއާ ބެހޭ ކަންކަން ހިންގާ ބެލެހެއްޓުމަކީ ވަރަށް މުހިއްމު އަދި އެހާމެ ބޮޑު މައްސޫލިއްޔަތެކެވެ. އެހެންނަމަވެސް، އަޅުގަނޑުމެންގެ ގައުމުގައި ސަރުކާރުގެ އެފަދަ އިދާރާއެއް ފުރަތަމަ އުފެދުނީ 1982 ގައި ރައީސުލްޖުމްހޫރިއްޔާގެ އޮފީހުގެ ދަށުގައި ޑިޕާޓްމަންޓްމަންޓް އޮފް ޕަބްލިކް ވާކްސް އެންޑް ލޭބަގެ ގޮތުގަ އެވެ. އެ ޑިޕާޓްމަންޓް 1988 ގައި ކެބިނެޓް ދަރަޖަ ލިބި މިނިސްޓްރީ އޮފް ޕަބްލިކް ވާކްސް އެންޑް ލޭބާގެ ގޮތުގައި ހަމަޖެހިގެން ދިޔަ އެވެ. އަދި 1993 ގައި އެ މިނިސްޓްރީ އުވި، މަސައްކަތާ ބެހޭ ވަޒީފާއާ ބެހޭ ކަންކަން މިނިސްޓްރީ އޮފް ޓްރޭޑް، އިންޑަސްޓްރީޒް އެންޑް ލޭބަރަށް ބަދަލުކުރި އެވެ. މަސައްކަތާ ވަޒީފާއާ ބެހޭ ކަންކަން 1998 ގައި ޓްރޭޑް އެންޑް އިންޑަސްޓްރީޒްގެ މަސައްކަތްތަކާ ވަކި ކުރުމަށް ފަހު، ބާރުތައް ޖަމާކުރެވިފައިވާ މިނިސްޓްރީ އޮފް ހިއުމަން ރިސޯސަސް އެމްޕްލީމަންޓް އެންޑް ލޭބަ އުފެދުނެވެ. އެ މިނިސްޓްރީ 2008 ގައި އުވާލުމަށް ފަހު މަސައްކަތާއި ވަޒީފާއާ ބެހޭ ކަންކަން އެކި މިނިސްޓްރީތަކާއި އޮފީސްތަކަށް ބެހިގެން ގޮސް، އޭގެ ފަހުން "ލޭބަ" ނުވަތަ "އެމްޕްލޯއިމަންޓް" ނަމުން ނަންދެވިފައިވާ އޮފީހެއް ސަރުކާރުގެ ދާއިރާއަކުން ނުފެނެ އެވެ. ކަމާ ބެހޭ މަސައްކަތްތައް ކުރަމުން ގެންދަނީ މައިގަނޑު އެހެން މަސައްކަތެއް ކުރާ މިނިސްޓްރީއަކުން ނުވަތަ އޮފީހަކުންނެވެ. އެ މިނިސްޓްރީއަކުން ނުވަތަ އޮފީހަކުން ކުރާ އެންމެ މުހިއްމު އަދި އެންމެ އިސް މަސައްކަތުގެ ބަދަލުގައި، ދެވަނަ މަސައްކަތެއްގެ ގޮތުގަ އެވެ.\nފުރޮޅެމުންދާ ގާބުރިއެއްގައި ފެއްސެއް ނުޖަހާނޭ މީހުން ބުނެ އުޅެ އެވެ. ރާއްޖޭގެ މަސައްކަތާއި ވަޒީފާއާ ބެހޭ މަސައްކަތަށް ވެގެން މިދާ ގޮތަކީ އެއީ އެވެ. ސަރުކާރުގެ ދިފާއީ، ތައުލީމީ، ސިއްހީ ފަދަ މަސައްކަތްތައް ފަދައިން މަސައްކަތާއި ވަޒީފާގެ މަސައްކަތްތަކަށް އިންސްޓިޓިއުޝަނަލް ހިސްޓްރީއެއް ބިނާކޮށް، އެ މަސައްކަތްތައް ހަރުދަނާ އަދި ދެމެހެއްޓެނިވި ބިންގަލެއްގެ މައްޗަށް ގެނައުމުގެ ފުރުސަތު އެ ދާއިރާއަށް ދެވިފައެއް ނެތެވެ. ވުމާ އެކު، ކުރިމަގުގައި، ގައުމުގެ އެންމެ މުހިއްމު އެއް ވަސީލަތް ކަމުގައިވާ މަސައްކަތާއި ވަޒީފާގެ ކަންކަން އެއް ފުރާޅެއްގެ ދަށަށް ގެނެސް، ރައްޔިތުންނަށާއި ސަރުކާރަށް ފުރިހަމައަށް ޖަވާބުދާރީ ވެވޭ ގޮތަށް ބައްޓަންކޮށް ކުރިޔަށް ދިޔުމުގެ ވަގުތު މިއޮތީ އައިސް ޖެހިފަ އެވެ.\nމިއަދު މުޅި ގައުމަށް ބޮޑު މައްސަލައަކަށް ވެފައި މިވަނީ ރާއްޖޭގައި މަސައްކަތް ކުރާ ބިދޭސީންގެ މައްސަލަ އެވެ. އެހެންނަމަވެސް، އެއީ އޭގެ ޒާތުގައި އުފެދޭންވީ މައްސަލައެއް ނޫނެވެ. އެއީ އަޅުގަނޑުމެންގެ މަސައްކަތް ކުރާ މީހުންނަށާއި މުވައްޒަފުންނަށާއި އެމީހުން ކުރާ މަސައްކަތްތަކަށާއި، އެ މީހުން މަސައްކަތްކުރާ މާހައުލަށް އަޅާލުން ކުޑަވެގެން ނުކުމެގެން އުޅޭ މައްސަލައެކެވެ. ވަކި މައްސަލައެއްގެ ގޮތަށް އެކަން ޙައްލު ކުރަން އުޅުން ވާނީ ފޫ ނެތް ފަޔަކަށް ފެން ފުރުން ކަހަލަ ކަމަކަށެވެ. އެ މައްސަލަ އާއި، އަދި ގައުމުގެ އެހެން ވަރަށް ގިނަ މައްސަލަތައް ޙައްލު ކުރެވިގެންދާނީ، ހަރުދަނާ ލޭބަ އަދި އެމްޕްލޯއިމަންޓް ޕޮލިސީއަކާއި ގާނޫނީ އޮނިގަނޑެއްގެ ދަށުން އުފެދިގެން އަންނަ އުފާވެރި، އުފެއްދުންތެރި، އަދި ހިތްހަމަޖެހިފައިވާ މަސައްކަތު އާބާދީ އަކާއި، ދުޅަހެޔޮ އަދި އުއްމީދީ މަސައްކަތު މާހައުލަކުންނެވެ.\nއަބްދުﷲ ކަމާލުއްދީނަކީ ރާއްޖޭގެ އެންމެ ފުރަތަމަ ލޭބަ މިނިސްޓަރެވެ. ވަރަށް ޒުވާން އިރުއްސުރެ ސަރުކާރުގެ ހިދުމަތަށް ނުކުންނަވައި، ކުރީގެ ރައީސް އިބްރާހިމް ނާސިރާއި ކުރީގެ ރައީސް މައުމޫން އަބްދުލްގައްޔޫމުގެ ވެރިކަމުގައި އޭނާ ވަނީ ތަފާތު މަގާމުތައް ފުރުއްވައި، ވަރަށް ބުރަ ޒިންމާތަކެއް އުފުއްލަވައިފަ އެވެ. އޭގެ އިތުރުން ރައްޔިތުންގެ މަޖިލިހުގެ މާލޭގެ މެމްބަރުކަން ވެސް ކުރެއްވި އެވެ.\nއިތުރު ލިޔުންތައް އިގްތިސާދު ކޮލަމް ވަޒީފާ ވަޒީފާ ނުލިބުން މަސައްކަތްތެރިންގެ ހައްގުތައް ވަޒީފާ ނެތް މީހުންގެ ދަފްތަރު\nމުވައްޒަފުންގެ ހައްގުތައް ހިފެހެއްޓުން: ނިމުމެއް ނެތް؟


Inaayai kudakoh dheyb Maumoon edhivadaigenfi\nއިނާޔަތް ކުޑަކޮށް ދޭން މައުމޫން އެދިވަޑައިގެންފި\nރައީސް މައުމޫން: އިނާޔަތް ކުޑަ ކުރުމަށް ތާއިދު ކުރައްވާ ކަމަށް ވަނީ ވިދާޅުވެފައި\nކުރީގެ ރައީސުންނަށް ދައުލަތުން ދޭ އިނާޔަތްތައް ރިވިއު ކުރުމަށް ތާއިީދު ކުރައްވާކަން ހާމަ ކުރައްވައި، ކުރީގެ ރައީސް މައުމޫން އަބްދުލްގައްޔޫމް، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް ސިޓީފުޅެއް ފޮނުއްވައިފި އެވެ.\nކޮވިޑް-19 އާ ގުޅިގެން އިގްތިސޯދު ހުއްޓި، ދައުލަތުގެ ހަރަދުތައް ވަނީ ކުޑަ ކުރަން ޖެހިފަ އެވެ. އެގޮތުން ދައުލަތުގެ ވެރިންގެ މުސާރަތައް ވެސް ވަނީ ކުޑަކޮށްފަ އެވެ. އަދި، ސަރުކާރުން ވަނީ ކުރީގެ ރައީސުންނަށް ދެމުންދާ އިނާޔަތްތައް ވެސް ރިވިއުކޮށް ދިނުމަށް ރައްޔިތުންގެ މަޖިލީހުގައި އެދިފަ އެވެ.\nއެކަމާ ގުޅިގެން ރައީސް މައުމޫން، މަޖިލީހުގެ ރައީސްއަށް ފޮނުއްވަވާފައިވާ ސިޓީފުޅުގައި ވިދާޅުވެފައި ވަނީ ސަރުކާރުގެ ހަރަދުތައް ކުޑަ ކުރަން އަޅަން ޖެހޭ ފިޔަވަޅުތައް އަވަސް ކުރަން ޖެހޭ ކަމަށެވެ. އަދި، ކުރީގެ ރައީސުންނަށް ދެމުންގެންދާ އިނާޔަތްތައް ރިވިއު ކުރުމަކީ އެމަނިކުފާނު ތާއީދު ކުރައްވާ ކަމެއްކަން ސިޓީފުޅުގައި ފާހަގަ ކުރެއްވި އެވެ.\nކުރީގެ ރައީސުންނަށް އިނާޔަތް ދިނުމާ ބެހޭ ގާނޫނުގެ ދަށުން ކޮންމެ މަހަކު ހާއްސަ އިނާޔަތާއި ރާއްޖެ އާއި ރާއްޖެ އިން ބޭރުން ސިއްހީ ހިދުމަތްތައް ދައުލަތުގެ ހަރަދުގައި ދިނުމުގެ އިތުރުން ދަތުރުފަތުރާއި ސެކިއުރިޓީ ފޯރުކޮށްދޭން ޖެހެ އެވެ.\nގާނޫނުގައި ބުނެފައިވާ ގޮތުން އެއް ދައުރު ރައީސްކަން ކުރައްވާފައިވާ ބޭފުޅުންނަށް ކޮންމެ މަހަކު 50،000ރ. ދޭން ޖެހެ އެވެ. އެއް ދައުރަށް ވުރެ ގިނަ ދުވަސް ވަންދެން ރައީސްކަން ކުރައްވާފައިވާ ބޭފުޅުންނަށް 75،000ރ. ދޭން ޖެހެ އެވެ. އަދި ދިރިއުޅޭ ތަނުގެ ހަރަދަށް ކޮންމެ މަހަކު 50،000ރ. ދޭން ޖެހެ އެވެ. މުޖްތަމައުއަށް ފައިިދާ ހުރި މަސައްކަތެއް ކުރީގެ ރައީސަކު ކުރައްވާނަމަ އެ ކަމަށް އޮފީސް ހިންގުމުގެ ހަރަދަށް މަހަކު ގިނަވެގެން 175،000ރ. އާ ހަމައަށް ދޭން ޖެހެ އެވެ.\nމިހެންވެ، އެންމެ ބޮޑު އިނާޔާތްތެއް ކުރީގެ ރައީސުންގެ ތެރެއިން ލިބިވަޑައިގަންނަވަނީ ރައީސް މައުމޫނަށެވެ. ދެން އިނާޔަތް ލިބިވަޑައިގަންނަވަނީ ކުރީގެ ރައީސް މުހައްމަދު ނަޝީދާއި ކުރީގެ ރައީސް މުހައްމަދު ވަހީދަށެވެ. ކުރީގެ ރައީސް އަބްދުﷲ ޔާމީން އަބްދުލްގައްޔޫމު ޖަލުގައި ހުންނަވާތީ މިވަގުތު އިނާޔާތެއް ނުދެ އެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް މައުމޫން އަބްދުލްގައްޔޫމް ރައީސް ޑރ. މުހައްމަދު ވަހީދު ހަސަން މަނިކު ކޮވިޑް-19\nކުރީގެ ރައީސުންގެ އިނާޔަތްތައް ކަނޑާލަން ގޮވާލައިފި\nމައާފަށް ނޭދިއްޖެނަމަ އޮތީ ޖަލު: ނަޝީދު


Noorul-islam.NET :: އިސްލާމްދީނާއި ސިޔާސަތު ވަކި ނުކުރެވޭނެ (1)\nއިސްލާމްދީނާއި ސިޔާސަތު ވަކި ނުކުރެވޭނެ (1)\nތާރީޚް:7މާޗް 2012\nސިޔާސަތަކީ ސާފު ޢަރަބި ބަހެކެވެ. މީސްތަކުންގެ މެދުގައި ކަންކަން ހަމަ މަގަށް އެޅުވުމަށް "ސިޔާސަ" މިބަސް ބޭނުން ކުރެވޭ ކަމަށް އައްޒުމަޚްޝަރީ "އަސާސުލް ބަލާޢާ" ގައި ބަޔާން ކުރައްވާފައި ވެއެވެ.<?xml:namespace prefix = "o" ns = "urn:schemas-microsoft-com:office:office" />\nއިސްލާމީ ޝަރީޢަތުގައި ސިޔާސަތަކީ، އުއްމަތުގެ މަސްލަހަތާއި ގުޅިގެން އެކަމަކާ މެދު އިސްލާމީ ޝަރީޢަތުގެ މަސްދަރަކުން ކަނޑައެޅިގެން ޚާއްސަ ދަލީލެއް ވާރިދުވެގެންނުވާ ކަންކަމުގައި ވެރިއެއްގެ ފަރާތުން ޝަރީޢަތާއި ޚިލާފުނުވާނޭހެން އަންނަ ޙުކުމްތަކާއި އެކިއެކި އިޖުރާއާތު ތަކެވެ.\nއިސްލާމް ދީނުގައި ސިޔާސަތުގެ ބޭނުން\n· ރައްޔަތުން އިޞްލާހުކޮށް އެމީހުން އިސްލާމީ ހަމަމަގަށް އެޅުވުމަކީ އެންމެ އަސާސީ އެއް ބޭނުމެވެ. އިސްލާމީ ގިއުގަނޑުގެ ތެރެއިން މީސްތަކުން ފަހަނައަޅައި ދިޔަދީގެން ނުވާނެއެވެ. އެފަދަ މީހުން ކޮންޓްރޯލް ކުރުމަށްޓަކައި ކަނޑައެޅިފައިވާ ޙައްދުން ބޭރުނުވާ ގޮތަށް އަދަބުދީ އިސްލާޙު ކުރުމަކީ އިސްލާމީ ސިޔާސަތުގައި އެކުލެވޭކަމެކެވެ.\n· ދައުލަތުގެ ކަންކަން ރައްޔަތުންނަށް ފަސޭހަކޮށްދިނުމަކީ އިސްލާމީ ސިޔާސަތުގެ ދެވަނަ ބޭނުމެވެ. ދައުލަތުގެ ދާޚިލީ އަދި ޚާރިޖީ ސިޔާސަތުތަކުގެ ތެރެއިން ރައްޔަތުންގެ މަސްލަހަތާއި ދީނާއި ދުނިޔެވީ ކަންކަމާއި ގުޅުންހުރި ސިޔާސަތަކީ ރައްޔަތުންނަށް އޮޅުން ފިލާފައި އޮތުން އިސްލާމީ ސިޔާސަތެއްގައި ކޮންމެހެން މުހިއްމު ކަމެކެވެ. އަދި އަމާންކަމާއެކު ނުވަތަ ހަނގުރާމަވެރި ނުވަތަ ހަނގުރާމަ އިޢްލާން ކޮއްގެން ތިބި އެހެން ބިދޭސީ ގައުމުތަކާއި އެކު އޮންނަ ގުޅުންވެސް އެނގެން ޖެހެއެވެ.\n· ފަރުދީ މަސްލަހަތަށް ވުރެ ޖަމާއަތުގެ މަސްލަހަތު ކުރިއަށްނެރެ، ގައުމަށް ލާބަޔާއި ފައިދާ ހުރި ކަންކަން ރާވައި ހިންގައި، އިޖުތިމާއީ ތަރައްގީއަށް މަސައްކަތްކޮށް ރައްޔަތުންނަށް ބޭނުންވާ މިންވަރަށް ފަހުގެ ޓެކްނޮލޮޖީ އެކަށީގެންވާ ހައިސިއްޔަތަކުން ފޯރުކޮށް ދިނުމަކީ އިސްލާމީ ސިޔާސަތު ގޮވާލާ ކަމެކެވެ.\n· އިސްލާމީ ސިޔާސަތެއްގައި، ކޮންމެ ތަނަކަށާއި ކޮންމެ ޒަމާނަކަށް އިސްލާމީ ޝަރީޢަތް ފުދޭކަން ބަޔާންކޮށް އެކަން ޔަގީންކޮށް އަދި ރައްޔަތުންނަށް އެކަން ޔަގީކޮށް ދިނުމަކީ ލާޒިމް ކަމެކެވެ.


ފްލެޓު ނުލިބުނު މީހުނަށް ހިލޭ ގާނޫނީ އެހީ – DhiDaily\nފްލެޓު ނުލިބުނު މީހުނަށް ހިލޭ ގާނޫނީ އެހީ\nރައީސް އަބްދުﷲ ޔާމީންގެ ވެރިކަމުގައި ހިޔާ މަޝްރޫގެ ފްލެޓު ލިބުން ކަމުގެ ލިޔުން ލިބި، މިއަދުގެ ސަރުކާރުން އާއްމު ކުރި ލިސްޓުގައި ނަން ނެތް ފަރާތްތަކަށް ހިލޭ ގާނޫނީ އެހީތެރިކަން ދިނުމަށް އިކުއިޓީ ޗެމްބާރސް އިން ނިންމާފިއެވެ.\nރައީސް ޔާމީންގެ ގާނޫނީ ޓީމުގައި ހިމެނި ވަޑައިގެން މަސައްކަތް ކުރައްވާ އަހުމަދު ޝިޔާޒް ހިމެނިވަޑައިގެންނަވާ ލޯފާމުން މިއަދު ކުރެއްވި އިއުލާނެއްގައި ބުނެފައިވަނީ، ފްލެޓް ލިބުނު ކަމުގެ ލިއުން ކުރީގެ ސަރުކާރުން ދީފައިވާ މީހުންނާއި އޭރު ގެޒެޓްކުރި ލިސްޓުގައި ނަން އޮތް މީހުންގެ ތެރެއިން މިފަހަރުގެ ލިސްޓުން އުނިކޮށްފައިވާ މީހުން ”އިންސާފު ހޯދައިދޭން“ ހިލޭ ސާބަހަށް މަސައްކަތް ކުރަން ނިންމާފައިވާ ކަމަށެވެ. ހިޔާ މަޝްރޫއުގެ 12 ކެޓަގަރީން ކުރިމަތިލައި ޝަރުތު ހަމަވެ ލިސްޓަށް ނަން އެރި މީހުންގެ ތެރެއިން މި ސަރުކާރުގެ ލިސްޓުގައި ނަން އުނިކޮށްފައިވާ މީހުން އެ ލޯފާމަށް މައުލޫމާތު ހިއްސާކުރަން އެތަނުން އެދެ އެވެ.\nފްލެޓް ކޮމިޓީން މިދިޔަ ހޯމަދުވަހު ވަނީ ހަތަރު ކެޓަގަރީއެއްގެ ލިސްޓު އިއުލާންކޮށްފަ އެވެ. ކުރީގެ ސަރުކާރުގައި ލިބުނު ޕޮއިންޓާއި އަލުން އިވެލުއޭޓްކުރުމުން ލިބުނު ޕޮއިންޓް އެނގޭ ގޮތަށް އިއުލާންކޮށްފައިވާ އެ ލިސްޓުގައި ބޮޑެތި ފަރަގު ހުއްޓެވެ. ކޮމިޓީން ބުނެފައިވާ ގޮތުގައި ކުރީގެ ސަރުކާރުން އިއުލާންކުރި ޝަރުތުތައް ހަމަނުވާ މީހުންނަށާއި ފްލެޓާއި ގޯތި ލިބިފައިވާ މީހުންނަށް ވެސް ފްލެޓް ދީފައިވެ އެވެ. އެ ކޮމިޓީން ވަނީ ފްލެޓް ދީފައިވާ މީހުންގެ ތެރެއިން ޝަރުތު ހަމަނުވާ މީހުންގެ ލިސްޓެއް ވެސް އިއުލާންކޮށްފަ އެވެ.\nހިޔާ މަޝްރޫއުގައި ހުޅުމާލޭގައި އިމާރާތް ކޮށްފައިވާ ފްލެޓްތަކަށް 25،000 އަށް ވުރެން ގިނަ މީހުން ފޯމު ހުށަހެޅި އެވެ. އޭގެތެރެއިން ޝަރުތު ހަމަވެ ފްލެޓް ލިބޭނެ މީހުންގެ ލިސްޓު އޭރުގެ ހައުސިން މިނިސްޓްރީން ގެޒެޓްކޮށް، އެ ލިސްޓުގައިވާ ގިނަ ބަޔަކަށް ވަނީ ފްލެޓް ލިބިފައިވާ ކަމުގެ ލިއުން ދީފަ އެވެ. ހައުސިން މިނިސްޓަރު ޑރ. މުހައްމަދު މުއިއްޒު ސޮއިކުރައްވައި އެ މިނިސްޓްރީން ދޫކޮށްފައިވާ ލިއުމަކީ ގާނޫނީ ގޮތުން ސައްހަ ލިއުމެއް ކަމަށާއި ފްލެޓް އަތުލައިފި ނަމަ ކޯޓަށް ދެވޭނެ ކަމަށްވެސް ޝިޔާޒްވަނީ ވިދާޅުވެފަ އެވެ.


އަލް-ފުދެއިލްގެ ޙަޔާތް ބަދަލުކޮށްލި އާޔަތް\nއަލް-ފުދެއިލް އިބްނު އިޔާޛް އަކީ ދީނީ ހުރިހާ ކަމަކަށް އަބަދުވެސް ތަބަޢާވެ، ފުރިހަމަ މުސްލިމެއްގެ ގޮތުގައި އުޅުއްވިކަމަށް ނަން މަޝްހޫރުވެފައިވާ ދީންވެރިއެކެވެ.\nނަމަވެސް އޭނާއަކީ އެންމެ ފުރަތަމަ ދުވަހުން ފެށިގެން އެފަދައިން ފުރިހަމަ މުސްލިމެއްގެ ގޮތުގައި އުޅުއްވި ބޭފުޅެއް ނޫނެވެ.\nޒުވާން އުމުރު އޭނާ ހޭދަ ކުރެއްވީ ވައްކަމާއި ލޫޓުމާރު ކުރުމުގައެވެ. އޭނާ އެއިރު ނަން މައްޝޫރުވެފައި ވަނީ ވެސް މަގު ފޭރޭ މީހެއްގެ ގޮތުގައެވެ. ރޭގަނޑުގެ ވަގުތު ތަކުގައި ފުދެއިލްގެ މަސައްކަތަކަށް އެއިރު ވެފައިވަނީ އަބޫ ވާޑާއި ސާރާޚާސް ސިޓީގެ މަގުތަކުން ދަތުރުކުރާ މީހުން ލޫޓުވުމެވެ.\nމި ދެ ސިޓީ ދެމެދުގައި އޮތް އަވަށެއްގައި، ފުދެއިލް ވަރަށް ލޯބިވީ އަންހެނަކު ދިރިއުޅުނެވެ. އެއަންހެން މީހާ ދެކޭ ހިތުން ކެތްތެރިކަން ކޮޅުން ލައިގެން އެއް ރޭ ފުދެއިލްއެއަންހެން މީހާގެ ގޭގެ ފާރު މަތިން އެރިއެވެ.\nފާރުމަތިން އެރި އިރު، މީހަކު ޤުރްއާން ކިޔަވަން އިން އަޑު އޭނާއަށް އިވުނެވެ. އޭނާއަށް އިވުނީ ސޫރަތުލް ޙަދީދް ގެ 16 ވަނަ އާޔަތެވެ. އެއާޔަތުގެ މާނައިގައި ވެއެވެ.\n" ﷲ ހަނދުމަކުރުމަަށާއި ޙައްޤު ބަސްފުޅުގެ ތެރެއިން ބާވައިލެއްވި ފޮތައް އެއުރެންގެ ހިތްތައް މަޑުމައިތިރި ވުމަށާއި، މީގެ ކުރިން ފޮތް ލިބުނު މީހުން ފަދައިން ނުވުމަށް، އީމާންވި މީހުންނަށް އަދިވެސް ވަގުތު ނާންނަނީ ހެއްޔެވެ؟ ފަހެ އެއުރެންނަށް ޒަމާން ދިގުވެގެން ދިޔައެވެ. ދެން (އެކަމުގެ ސަބަބުން) އެއުރެންގެ ހިތްތައް ހަރުކަށިވިއެވެ. އަދި އެއުރެންކުރެ ގިނަ މީހުންނީ ފާސިގުންނެވެ."\nމިއާޔަތް އަޑުއަހާފައި އަލް-ފުދެއިލް ޖަވާބު ދެއްވިއެވެ. "ޔާ ރައްބުއެވެ. ހަމަކަށަވަރުން ވެސް އެވަގުތު އަތުވެއްޖެއެވެ."\nއެވަގުތު އޭނާ އިން ތަނުން ތެދުވެ، އަމިއްލަ އަވަށަށް ދާން ހިނގައިގެތެވެ. ދިޔަ މަގުމަތީގައި، ދަތުރު ކުރަމުން ދިޔަ ބަޔަކު އޭނާއަށް ފެނުނެވެ. އެމީހުން ދިޔައީ ވަރަށް ސީރިއަސް ކަމަކާއި މަޝްވަރާ ކުރަމުންނެވެ.\n"އަހަރުމެންގެ ދަތުރައިގެން ކުރިއަށް ދާން ދެން ހިނގާށެވެ." އޭގެން އެކަކު ބުނިއަޑު ފުދެއިލަށް އިވުނެވެ.\n"ނޫނެކެވެ. މަގުމަތީގައި އަލް-ފުދެއިލް އެބައުޅެއެވެ. އޭނާ އަހަރުމެން ލޫޓު ކޮށްފާނެއެވެ. އެހެންކަމުން ދަތުރައިގެން ދެން ކުރިއަށް ދާނީ ހެނދުނުގެ ވަގުތުގައެވެ." އެމީހާއަށް އެހެން މީހަކު ދިން ޖަވާބު ފުދެއިލަށް އަޑުއިވުނެވެ.\nމިވާހަކަތައް އަޑުއަހާފައި ފުދެއިލް ހިތައް އެރިއެވެ. "ރޭގަނޑުގެ ވަގުތުގައި އަހުރެން ފާފަ ކުރަމުން މަގުތަކުގައި އުޅޭއިރު، އެހެން މުސްލިމު އަޚުންތަކެއް މިތަނުގައި ފިލާ މަޑުކޮށްގެން އެތިބެނީ އަހުރެން ދެކެ ބިރުންނެވެ. މާތް ﷲ އަހުރެންނަށް މިރޭ މިހުރިހާ ކަމެއް މިދެއްކެވީ، އަހަރެންގެ ޢަމަލުތައް ސީދާ ކުރުމަށް ފުރުސަތު ދިނުމަށްކަން ޔަގީނެވެ. ޔާ ﷲ އެވެ. މިއަޅާ އިބަ ރަސްކަލާނގެ ހަޟްރަތައް ކުށްތަންވެ މިއަޅާއަށް ކުރެވުނު ހުރިހާ ފާފަތަކަކަށް ތަޢުބާ ވަމެވެ.\nމިވާހަކައިން ލިބުނު އެންމެ ބޮޑު އިބުރަތަކީ ކިތަންމެ ގިނަ ނުވަތަ ބޮޑެތި ފާފަތަކެއް ކޮށްފައިވާ މީހަކަށް ވެސް، ތަޢުބާވެ މާތް ﷲ އަށް ތަބަޢާވުމުގެ ފުރުސަތު އޮވެދާނެކަމެވެ.


March 07, 2018 20\nހޮޅި ނާޅައި ފެން ހިންދޭނެ ނިޒާމެއް ގާއިމްކުރަނީ\nމާލޭގައި އިމާރާތް ކުރުމުގެ މަސައްކަތް ކުރާ ތަންތަނުން ފެން ހިންދުމަށްޓަކައި މަގުމަތީގައި ނުވަތަ ޕޭވްމަންޓް މަތީގައި ހޮޅި ނާޅައި އެކަން ކުރެވޭނެ ނިޒާމެއްގެ މަސައްކަތް ވަރަށް އަވަހަށް ފެށުމަށް ނިންމާފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިރޭ ވިދާޅުވެއްޖެ އެވެ.\nމާލޭގެ ހުޅަނގު ދެކުނު ހާބަރު ސަރަހައްދުގައި ހަދާ ފުޑް ކޯޓުގެ ބައެއް ކެފޭތައް އަންނަ އޭޕްރީލް މަހުގެ ތެރޭގައި ހުޅުވާނެ ކަމަށް ހައުސިން މިނިސްޓަރު މުހައްމަދު މުއިއްޒު މިއަދު ވިދާޅުވެއްޖެ އެވެ.\nރައީސް އަބްދުﷲ ޔާމީނާއި ސަރުކާރަށް ވަރަށް ބޮޑަށް ފާޑުވިދާޅުވެ ގާސިމް އިބްރާހިމް ދެއްވި އިންޓަވިއުއެއްގައި ވިދާޅުވެވުނު ބަސްފުޅަކީ، ރާއްޖޭގެ ވެރިކަން ވައްޓާލަން އަމިއްލައަށް މަސައްކަތް ކުރެއްވިކަމުގެ އިއުތިރާފެއް ކަމަށް ޕީޕީއެމުން މިއަދު ބުނެފި އެވެ.\nގާނޫނާ ހިލާފަށް ވެރިކަން ބަދަލުކުރަން އުޅުމުގެ ތުހުމަތުގައި ހައްޔަރުކޮށްފައިވާ ކުރީގެ ރައީސް މައުމޫން އަބްދުލް ގައްޔޫމަށް މާފުށީ ޖަލުގައި ހަމަޖައްސައިދީފައިވާ އިންތިޒާމުތައް...\nމާލެ އާއި ހުޅުލެއާ ދެމެދު އަޅާ ބްރިޖުގެ މަސައްކަތް ކުރިއަށް ދާއިރު، މާލެ ކައިރިން ޑެކް އެޅުމުގެ ބޮޑު ބައެއް ނިމިފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nFebruary 06, 2018 32\nމަހްލޫފާ ދެކޮޅަށް އަބުރުގެ ދައުވާކުރާނަން: މުއިއްޒު\nހައުސިން މިނިސްޓަރު ޑރ. މުހައްމަދު މުއިއްޒަކީ "ބޮޑު ވަގެއް" ކަމަށް ގަލޮޅު ދެކުނު ދާއިރާގެ މެމްބަރު އަހްމަދު މަހްލޫފް ވިދާޅުވި މައްސަލާގައި އޭނާއާ ދެކޮޅަށް އަބުރުގެ ދައުވާކުރައްވަން މުއިއްޒު ނިންމަވައިފި އެވެ.\nJanuary 08, 2018 73\nރައީސް އަބްދުﷲ ޔާމީންގެ ސަރުކާރުން މިހާތަނަށް 47 ރަށެއްގެ ބަނދަރު ހަދާފައިވާއިރު، އެކަމަށް 1.6 ބިލިއަން ރުފިޔާ ޚަރަދު ކޮށްފައިވާ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nމާލެ އާއި ހުޅުލެއާ މެދު އަޅާ ބްރިޖުގެ ކޮންކްރީޓް މަސައްކަތާއި ދަގަނޑު ބޭނުންކޮށްގެން ކުރަމުން އަންނަ މަސައްކަތްތައް އަންނަ އަހަރުގެ ޖުލައި މަހުގެ ފުރަތަމަ ހަފްތާގައި ނިމޭނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.


Bully ge shikaara akah vi kujjaa ah ethah baegge loabi | Mihaaru\nކުރުކަމުން ބުލީގެ ޝިކާރައަކަށް؛ މިހާރު އެތައް ބައެއްގެ ލޯތްބާއި އެހީ\n22 ފެބުރުއަރީ 2020 - 20:225comments\nއިސްކޮޅުން ކުރުމަކުން ސްކޫލްގައި ބުލީގެ ޝިކާރައަކަށް ވުމުން، ދުނިޔޭގައި އުޅެން ބޭނުން ނުވާ ކަމަށް ބުނެ އަސަރާ އެކު ދެއްކި ވާހަކަތައް ސޯޝަލް މީޑިއާގައި އާންމުކުރުމުން ސަމާލުކަމަށް އައި އޮސްޓްރޭލިއާގެ ނުވަ އަހަރުގެ ފިރިހެން ކުއްޖާގެ ދިފާއުގައި އެތައް ބަޔަކު ތެދުވެއްޖެ އެވެ.\nކްއަޑޭން ބޭލެޒްގެ ވީޑިއޯއެއް އޭނާގެ މަންމަ ޔެރާކާ ބޭލެޒް ސޯޝަލް މީޑިއާގައި ހިއްސާކުރަމުން ބުނީ އޭނާ ދަރިފުޅަކީ ކޮންމެ ދުވަހަކު ސްކޫލްގައި ބުލީއާ ކުރިމަތިލާން ޖެހިފައިވާ ކުއްޖެއް ކަމަށާއި އެކަމުގެ ސަބަބުން އެ ކުއްޖާގެ ހާލަތު ވަރަށް ގޯސްވެފައިވާ ކަމަށެވެ.\n"މިކަމަކާ ހުރެ ދަރިފުޅި ބޭނުން ވަނީ މަރުވާން. ދުނިޔެ ދެކެ އޭނާ ވަނީ ފޫހިވެފައި. އޭނާގެ ލޮލުން ކަރުނަ ހިކޭ ދުވަހެއް ނާދޭ،" ޔެރާކާ ބުންޏެވެ.\nމި ވީޑިއޯ ސޯޝަލް މީޑިއާގައި ދައުރުވާ އެކު، އޮސްޓްރޭލިއާ އަށް ނިސްބަތްވާ ހޮލީވުޑްގެ މަޝްހޫރު ފިލްމީ ތަރި ހިއު ޖެކްމަން ފަދަ އެތައް ބަޔަކު ވަނީ ކްއަޑޭން އަށް ހިތްވަރުދީ ވާހަކަ ދައްކައިފަ އެވެ. އަދި އެންމެން ވެސް ތިބީ އެ ކުއްޖާއާ އެކުގައި ކަމަށް ބުންޏެވެ. އެގޮތުން ސޯޝަލް މީޑިއާގައި އަންނަނީ ކްއަޑޭން އަށް ހިތްވަރު ދިނުމުގެ ގޮތުން #ވީސްޓޭންޑްވިތުކްއަޑޭންގެ ނަމުގައި ކެމްޕޭން ވެސް ކުރަމުންނެވެ.\n"ވުލްވުރިން" ގެ ކެރެކްޓާ ކުޅޭ ޖެކްމަން ވީޑިއޯއަކާ ކުރި ޓްވީޓެއްގައި ބުނީ ކްއަޑޭންއާ އެކު އޭނާ އަބަދު ވެސް ވާނެ ކަމަށާއި އޭނާ އަކީ މިހާރު ކްއަޑޭންގެ ރައްޓެއްސެއް ކަމަށެވެ.\n"ތިއީ ހަމަ ވަރަށް ހިތްވަރުގަދަ ކުއްޖެއް. އަދި ކޮންމެ މީހަކީ ވެސް ހިތްހެޔޮ އޯގާތެރި މީހަކަށްވާން ޖެހޭ،" ޖެކްމަން ބުންޏެވެ.\nކްއަޑޭންގެ މަންމަ ކިޔައިދިން ގޮތުގައި ދަރިފުޅުގެ ސިފައާ ހެދި އެ ކުއްޖާ އަށް ސްކޫލްގެ ތެރޭގައި މަލާމާތާއި ފުރައްސާރައިގެ ޝިކާރައަކަށްވުމަކީ ހިތަށް ކުޅަދާނަވާވާރުގެ ކަމެއް ނޫނެވެ. އެކަމަކުު ދަރިފުޅު ބަލައި ސްކޫލަށް ދާ ކޮންމެ ދުވަހަކީ ހިތްދަތިކަމުގެ ވޭނާ އިތުރަށް ކުރިމަތިލާން ޖެހޭ ދުވަހެއް ކަމަށް ބުންޏެވެ. އެގޮތުން ދަރިފުޅާ ދިމާ އަށް އެކިއެކި ނަންނަމުން ގޮވާ އަޑު އިވުމަކީ ހިތްފަޅައިގެންދާ ވަރުގެ ކަމެއް ކަމަށް ބުންޏެވެ.\n"ހެޔޮ ނުވާނެ ކޮންމެ މީހަކު ވެސް އެ މީހެއްގެ ދަރިންނާއި އާއިލާ އާއި ރައްޓެހިންނަށް ބުލީ އަކީ ކިހާ ވަރެއްގެ ކަމެއްކަން ކިޔައިދީ ހޭލުންތެރިކަން އުފައްދަން ޖެހޭ." ކްއަޑޭންގެ މަންމަ ބުންޏެވެ. "މިއީ ވަރަށް ވޭންހުރި ކަމެއް."\nއޭނާގެ މި ވާހަކަތައް ހިއްސާކުރުމާ އެކު ޓްވިޓާގައި ވަރަށް ގިނަ ބެލެނިވެރިން އަންނަނީ އެ މީހުންގެ ދަރިންނަށް ވެސް ކުރިމަތިލާން ޖެހިފައިވާ މިފަދަ އެތައް ވާހަކަތަކެއް ހިއްސާކުރަމުންނެވެ. އަދި ބުލީކުރުމަކީ ކިހާ ނުރައްކާތެރިކަމެއްކަން އެފަދަ ކަމެއް އަމިއްލަ އަށް ތަޖުރިވާކުރެވެމުން ނޫނީ ގިނަ ބަޔަކަށް އިހުސާސް ނުކުރެވޭނެ ކަމަށް ބައެއް މީހުން ބުނެފައިވެ އެވެ. މީގެ އިތުރުން ބައެއް މީހުން ވަނީ އެ މީހުންގެ ދަރިން ކްއަޑޭންއާ އެކު ތިބިކަން ވީޑިއޯ މެސެޖްތަކުން ހިއްސާކޮށްފަ އެވެ.\nކްއަޑޭން އަށް ކުރިމަތިވެފައިވާ ހިތްދަތިކަމުން ލުއެއް ހޯދައިދޭން އެމެރިކާގެ މަޝްހޫރު ކޮމީޑިއަން ބްރެޑް ވިލިއަމްސް ވެސް ވަނީ ގޯ މީ ފަންޑް ޕޭޖް މެދުވެރިކޮށް ފަންޑް ރެއިޒިން ހަރަކާތެއް ވެސް ފަށައިފަ އެވެ. އެގޮތުން 24 ގަޑިއިރު ނުވަނީސް އެ ކެމްޕޭނަށް ވަނީ 170،000 އަށް ވުރެ ގިނަ ޑޮލަރު ލިބިފަ އެވެ. ބްރޭޑް ބޭނުން ވަނީ ކްއަޑޭން އާއި އާއިލާ ހިތްހަމަޖައްސައިލަން ޑިޒްނީ ލޭންޑަށް ފޮނުވައި ދޭށެވެ.\nއިތުރު ލިޔުންތައް ސްކޫލް ކުޑަކުދިން އޮސްޓްރޭލިއާ ކިޔަވާކުދިން ސެލެބްރިޓީން ބުލީކުރުން


ޖަރުމަނުގެ އިންތިހާބު ސޯޝަލް ޑިމޮކްރެޓުން ކާމިޔާބުކޮށްފި\nޖަރުމަނުގެ ޗާންސެލަރުކަމަށް ވާދަކުރައްވާ ބޭފުޅުން (ކ-ވ) އޯލަފް ޝޯޒް، އެނާލީނާ ބިއާބޮކް އަދި އާމިން ލާޝެޓްއޯލަފް ޝޯޒް: އެންޖެލާ މާކެލްއަށް ފަހު ޗާންސެލަރަކަށް ވާނެ ކަމަށް ބުނެވޭ ކެނޑިޑޭޓް\nޖަރުމަނުގައި އިއްޔެ އޮތް އާންމު އިންތިހާބު އިދިކޮޅު ސޯޝަލް ޑިމޮކްރެޓިކް ޕާޓީ (އެސްޕީޑީ) ކާމިޔާބުކޮށްފި ކަމަށް އިލެކްޝަން ކޮމިޝަނުން ބުނެފި އެވެ.\nމި ނަތީޖާއާއެކު ސަރުކާރެއް އެކުލަވާލުމުގެ ފުރުސަތު ލިބިވަޑައިގަންނަވާނެ ކަމަށް ބެލެެވެނީ އޯލަފް ޝޯޒް އަށެވެ. އެހެން ނަމަވެސް ގާނޫނު ހަދާ މަޖިލީހުން ގިނަ ގޮޑި ލިބޭ އިންތިހާދަކުން ޗާންސެލަރަކު ހޮވުމަކީ ވެސް އެކަށިގެންވާ ކަމެވެ.\nއިލެކްޝަން ކޮމިޝަނުން ހާމަކުރި ގޮތުގައި ސޯޝަލް ޑިމޮކްރެޓިކް ޕާޓީ (އެސްޕީޑީ) އަށް ލިބިފައިވަނީ 25.7 ޕަސެންޓް ވޯޓެވެ. އެންޖެލާ މާކެލްގެ ކްރިސްޓިއަން ޑިމޮކްރެޓިކް ޔޫނިއަން / ކްރިސްޓިއަން ސޯޝަލް ޔޫނިއަން (ސީޑީޔޫ / ސީއެސްޔޫ) އަށް 24.1 ޕަސެންޓެވެ.\nމި އިންތިހާބަށް ފަހު ޖަރުމަނުގެ ޗާންސެލަރު އެންޖެލާ މާކެލް މަގާމު ދޫކޮށްލައްވާނެ އެވެ. އެކަމަކު އެކަމަނާ އަށް މަގާމު ދޫކޮށްލެވެން އޮތީ ޖަރުމަނުގައި އިއްޔެ އޮތް އާންމު އިންތިހާބުގެ ނަތީޖާ ފާޅުކޮށް އެކަމަނާގެ ބަދަލުގައި ވެރިކަމަށް ބޭފުޅަކު އިންތިހާބު ކުރެވުމުންނެވެ. އެންޖެލާ މާކެލް ޗާންސެލަރުކަން ދޫކޮށްލައްވަނީ 16 އަހަރަށް ފަހު އެވެ.\nޖަރުމަނުގެ ސިޔާސީ މަޝްރަހު އޮތް ގޮތުން ވަކި ޕާޓީއަކަށް އަގުލަބިއްޔަތު ލިބުމަކީ ދުރުކަމެއް ކަމަށް ކުރިން ބުނެވުނު ނަމަވެސް ފަރަގު ކުޑަ ނަތީޖާއަކުން ވަކި ޕާޓީއެއް އިންތިހާބު ކާމިޔާބު ކޮށްފާނެ ކަމަށް ބެލެވޭ ކަމަށް ވެސް އޮތީ ބުނެފަ އެވެ.\nޗާންސެލަރަކު ހޮވަން އިއްޔެ ބޭއްވި އިންތިހާބުގައި ނަތީޖާއަކާ ހަމައަށް އާދެވިފައި އޮތް އިރު ސަރުކާރެއް އެކުލަވާލައި ގައުމު ހިންގަން ފަށައިގަނެވޭ ވަރު ވާނެ ކަމަށް ބުނެވެނީ ޑިސެމްބަރާ ހިސާބުގަ އެވެ. އަނެއްކޮޅުން އެންޖެލާ މާކެލްގެ ބަދަލުގައި އެ މަގާމަށް ވަޑައިގަންނަވާނެ ބޭފުޅަކަށް ދުނިޔެ ކުރާ އިންތިޒާރު ވެސް ނިމެން އޮތީ ވެސް އެހާ ހިސާބުންނެވެ.\nޖަރުމަނުގެ އާންމު އިންތިހާބުން އާ ޗާންސެލަރަކާއި އާ ޕާލިމެންޓެއް ވެސް ހޮވާނެ އެވެ. އިލެކްޝަން ކޮމިޝަނުން ނަތީޖާ އިއުލާންކުރަންދެން ޕާޓީތަކަށް ލިބިފައިވާ ކަމަށް ބެލެވިފައި އޮތީ — ކްރިސްޓިއަން ޑިމޮކްރެޓިކް ޔޫނިއަން / ކްރިސްޓިއަން ސޯޝަލް ޔޫނިއަން (ސީޑީޔޫ / ސީއެސްޔޫ) އަށް 24.2 ޕަސެންޓް އެވެ. އިދިކޮޅު ވާދަވެރި ސޯޝަލް ޑިމޮކްރެޓިކް ޕާޓީ (އެސްޕީޑީ) އަށް 25.7 ޕަސެންޓް އެވެ. އަދި ގްރީންސްއަށް 14.7 ޕަސެންޓެވެ.\nޗާންސެލަރު ކަމަށް ވާދަކުރެއްވި ބޭފުންގެ ތެރެއިން އެ ފުރުސަތު ލިބިވަޑައިގަންނަވާނީ އިންތިހާބު ކާމިޔާބުކުރާ ޕާޓީއަކުން ކަނޑައަޅާ ބޭފުޅަކަށެވެ. މިފަހަރު ޗާންސެލަރުގެ މަގާމަށް ވާދަކުރައްވަނީ ތިން ބޭފުޅެކެވެ. އެއީ ވެރިކަންކުރާ ކްރިސްޓިއަން ޑިމޮކްރެޓިކް ޕާޓީން އާމިން ލާޝެޓް އާއި ސޯޝަލް ޑިމޮކްރެޓިކް ޕާޓީން އޯލަފް ޝޯޒް އަދި ގްރީންސްގެ އެނާލީނާ ބިއާބޮކް އެވެ.\nވޯޓު ގުނައި އަދި ނުނިމެ އެވެ. ނަތީޖާ ދައްކަނީ ކުރިން އުއްމީދުކުރި ގޮތާ ޚިލާފަށް އިދިކޮޅަށް ބަރުކޮށެވެ. އިންތިހާބު ނަތީޖާ އެނބުރެމުންދާ ގޮތުން ވަކި ޕާޓިއަކަށް އަޣުލަބިއްޔަތު ނުލިބިއްޖެ ނަމަ ދެން އޮންނާނީ އިއްތިހާދުވުމެވެ. ޕާޓީތަކުގެ މެދުގައި މި މަޝްވަރާ މިހާރު އޮތީ ފެށިފަ އެވެ.


Biriyani Kakkan Vagah Negi Bulhaathakeh Hoadhaifi - Vaguthu\nބިރިޔާނީ ކައްކަން ވަގަށް ނެގި ބުޅާތަކެއް ހޯދައިފި\nޤަބޫލު ކުރަން ދަތިވިކަމުގައިވިޔަސް، ބުޅަލުގައި ކާބޯތަކެތި ހަދައިގެން ބޭނުންކުރާ ހަމައެކަނި ޤައުމަކީ ޗައިނާއެއް ނޫނެވެ. އަވަށްޓެރި އިންޑިޔާގައިވެސް މިކަމަކީ އާއްމު ކަމެކެވެ. ބުޅާ މަހުގައި ބިރިޔާނީ ހެދުމަކީ އެޤައުމުގައި ހަމަ އާއްމުކޮށް ކޮށް އުޅޭ ކަމެކެވެ.\nއެގޮތުން، ދާދިފަހުން، އިންޑިޔާގެ ހައިދަރުއާބާދުގެ ސިޓީއަކުން، ބިރިޔާނީ ކެއްކުމަށް ވަގަށް ނަގައިގެން އުޅުނު 12 ބުޅާވަނީ، އަތުލައިގަނެފައެވެ.\n"އިންޑިޔާ ޓައިމްސް" އިން ބުނެފައިވާގޮތުގައި މީގެ ތެރޭގައި ގިނައިން ހިމެނެނީ ގޭގޭގައި އޮޅުކޮށްގެން ގެންގުޅޭ ބުޅަލެވެ. އަދި، އެސޮރުމެން ހޯދުމުގެ މަސައްކަތް ފުލުހުން ފެށީވެސް އޭގެ ވެރިން، އެމައްސަލަ ފުލުހުންނަށް ރިޕޯޓުކުރުމުންކަމަށް ބުނެފައިވެއެވެ.\nއިތުރަށް މައުލޫމާތު ލިބިފައިވާ ގޮތުގައި، ފުލުހުން، މި ބުޅާތައް ސަލާމަތްކުރުމަށް ހިންގާފައިވަނީ އަންޑަރ ކަވަރ އޮޕަރޭޝަނެކެވެ. އެގޮތުން، ބުޅާތައް ވަގަށް ނަގައިގެން އުޅުނު މީހުން ހޯދަން ގޮސްފައިވަނީ، ބުޅާ ގަންނަ ބައެއްގެ ގޮތުގައިކަމަށް ނޫސްތަކުގައިވެއެވެ.\nއިންޑިޔާގައި ބުޅަލުގައި ބިރިޔާނީ ކައްކައިގެން ކައި އުޅޭތާ ވިއްސަކަށް އަހަރުވެދާނެކަމަށް މައުލޫމާތު ލިބެއެވެ.\nފެބުރުއަރީ 11, 2018 18:28


ސަމާލުކަން ހޯދަން އުޅޭ ބޮޓުން ދޫކޮށް، އަޅުކަމައިގެން ކުރިއަށް! | Jazeera\tސަމާލުކަން ހޯދަން އުޅޭ ބޮޓުން ދޫކޮށް، އަޅުކަމައިގެން ކުރިއަށް! - Jazeera\nސަމާލުކަން ހޯދަން އުޅޭ ބޮޓުން ދޫކޮށް، އަޅުކަމައިގެން ކުރިއަށް!\nއީމާ މުހައްމަދު ވަހީދު May 11, 2019 220 views0\nއަޅުގަނޑުމެން ކަޑައްތު ކުރަމުން މިދަނީ، ބަރަކާތްތެރިވެގެންވާ ރަމަޟާން މަހުގެ ފުރަތަމަ ދިހައިގެ ދުވަސްތަކެވެ. ރަމަޟާން މަހަކީ ކޮންމެ މުސްލިމުއަޅެއްގެ ހަަޔާތަށްވެސް އަހަރުގައި އަންނާނެ އެންމެ މާތް މަހެވެ. ކޮންމެ މުސްލިމަކުވެސް ރަމަޟާން މަހުގައި އަވަސްވެގަންނާނީ އަޅުކަން ކުރުމުގައި އަވަދިވުމަށެވެ. ގިނަ ވަގުތު ހޭދަކުރާނީ ހެޔޮއަމަލުކޮށް އަޅުކަން ކުރުމުގައެވެ. ރަމަޟާން މަހަކީ ބަރަކާތާއި މާތްކަމުން ފުރިފައިވާ މަހެކެވެ. ހަމަގައިމުވެސް ރަމަޟާން މަހުގެ މާތްކަމާއި މަތިވެރިކަން ބޭކާރު ކަންތައްކުރުމުގައި ނަގައިލާނީ މޮޔައިންނެވެ.\nމިއަދަކީ ރަމަޟާން މަހުގެ ހަވަނަ ދުވަހެވެ. ނަމަވެސް ރަމަޟާން މަސް ފެށިގެން ފުރަތަމަ ދިހައެއް ނިމެން ކައިރިވެފައިވަނިކޮށް ބައެއް ދިވެހިންގެ ތެރެއިން ފެންނަނީ އަޅުކަން ކުރުމުގައި ވަގުތުތައް ހޭދަކުރުމުގެ ބަދަލުގައި މީސްމީޑިއާގައި ޝައުގުވެރިކަމާއި މީހުންގެ ސަމާލުކަން ހޯދަން އުޅޭ މީހުން ފަހަތުން ދުވާ ތަނެވެ. ބައެއް ދިވެހިންނަށް ރޯދަ މަސް ފެށިގެން ދިޔައީ މީސްމީޑިއާގައި ސަމާލުކަން ހޯދަން އުޅޭ ބޮޓުންނަށް ބުލީކުރުމުގައެވެ. އެމީހުން ކުރާ ކަންކަމަށް ފާރަވެރިވުމުގައި ހޭބޯނާރައި އުޅެނިކޮށެވެ. ހެޔޮއަމަލު ކުރުމާއި އަޅުކަން ކުރުމުގައި ވަގުތުތައް ހޭދަކުރުމުގެ ބަދަލުގައި ބައެއް ޒުވާނުން އަވަދިނެތި އުޅެނީ މީސްމީޑިއާގައި ބޭކާރު ކަންތައްތައް ކުރުމުގައެވެ.\nދިވެހިންނަށް ރޯދަ މަސް ފެށިގެން ދިޔައީ، މީހަކު މާލޭ މީހުންނޭ ރާއްޖެތެރޭ މީހުންނޭ ކިޔައި، މީސްމީޑިއާގައި ތަފާތު ވާހަކަތައް ކިޔަނިކޮށެވެ. މާލޭގައި ދިރިއުޅޭ މީހުންނަށްވުރެ ރަށްތަކުގައި ދިރިއުޅޭ މީހުން ދަށްކޮށް، އެމީހުން ދިމާލަށް ބަދުބަސްބުނެ ވާހަކަތައް ފަތުރަނިކޮށެވެ. އެހިސާބުން މުޅި ގައުމު ކަހަލަ ގޮތަކަށް އެރީ ރަތަށެވެ. ވަގުތުން މީސްމީޑިއާގައި އެމީހާއާއި ދެކޮޅަށް އަދި އެމީހާ ދިމާލަށް އެއްޗެހި ކިޔައި އެތައް ބަޔަކު އަޑު އުފުލަން ފެށިއެވެ. އެމީހާއަށް ޖޯކް ޖަހަން ފެށިއެވެ. ފަހަރެއްގައިވެސް އަޅުގަނޑު ބުނަން މިއުޅެނީ އެމީހާ މާލޭގައި ދިރިއުޅޭ އެހެން ރަށްރަށުގައި އުޅޭ މީހުންނަށް ބަދުބަސްބުނެ ދަށްކޮށްލުމަކީ ރަނގަޅުކަމެކޭ ނޫނެވެ. އެއީ ވަރަށް ގޯސްކަމެކެވެ. ދިވެއްސަކަށްވެ ހުރެ ކުރުން ހެޔޮ ވާވަރުގެ ކަމެއްވެސް ނޫނެވެ.\nއަޅުގަނޑު ދަންނަވަން މިއުޅެނީ އެގޮތަށް މީހުންގެ ސަމާލުކަން ހޯދަން އުޅޭ ބޮޓުން އަޅާނުލައި ދޫކޮށްލަމާއި ހިނގާށެވެ. އެކަހަލަ ބޭކާރު މީހުން ދައްކާ ތާކުންތާކުން ނުޖެހޭ ވާހަކަތައް އަޑު އަހައިގެން އަޅުގަނޑުމެންގެ އަގުހުރި ވަގުތައް ބޭކާރު ކޮށްލަންވީ ކީއްކުރަންހެއްޔެވެ؟ އެފަދަ މީހުން ބޭނުންވަނީ މީހުންގެ ސަމާލުކަމެވެ. އެމީހުން ދައްކާ ކޮންމެ ވާހަކައަކަށް އަދި މީސްމީޑިއާގައި ލިޔެލާ ކޮންމެ ސްޓޭޓަސް އަކަށް އަޅުގަނޑުމެން ރައްދު ދިނުމުން އެމީހުންނަށް އެކަހަލަ އިތުރު ވާހަކަތައް ދެއްކުމަށް ލިބޭނީ ހިތްވަރެކެވެ. އޭގެ ބަދަލުގައި ބޮޓުން ދައްކާ ބޭކާރު ވާހަކަތަކަށް ބީރުކަންފަތެއް ދީގެން ތިބޭނަމަ އެމީހުންވެސް މީހެއްގެ ޝައުގެއް ނުލިބުމުން އެކަންތައް ހުއްޓާލާނެއެވެ.\nރަމަޟާން މަހުގެ ދުވަސްތައް ސަމާލުކަން ހޯދަން އުޅޭ ބޮޓުންނަށް ރައްދުދީ އެމީހުން ކުރާ ކަންތައްތަކަށް ފާރަވެރިވުމުގެ ބަދަލުގައި ހެޔޮއަމަލުތައް ކުރުމުގައި ވަގުތު ހޭދަކުރާށެވެ. ހަމަޔަގީނުންވެސް ހިސާބުބަލައްވާ ދުވަހަކުން އެމީހަކު ދުނިޔެ މަތީގައި އުޅުނު ގޮތާއި، ވަގުތު ހޭދަކުރިގޮތާއި ދެއްކި ވާހަކަތަކާއި ބެހޭގޮތުން ސުވާލު ކުރާނެއެވެ. އެމީހަކު ދެއްކި ވާހަކައެއް އެމީހަކަށެވެ. އެހެންމީހުން އުޅޭ ގޮތް ނުބަލާ، އަޅުގަނޑުމެން އަވަސްވެގަންނަންވީ، އަޅުގަނޑުމެންގެ އަޖަލު ޖެހުމުގެ ކުރިން ހެޔޮއަމަލު ކުރާށެވެ. ސަމާލުކަން ހޯދަން އުޅޭ ބޮޓުން، އެމީހުންގެ ހާލާއިގެން ދޫކޮށްލާށެވެ. އަޅުގަނޑުމެން މަަސައްކަތް ކުރަންވީ ރަމަޟާން މަހުގެ ދަރުމައާއި ކާމިޔާބު ހާސިލުކުރުމަށެވެ.


ނިޔަރެސް- ފުޓްސަލް ޓީމްގެ ބައިވެރިންނަށް ހަނދާނީލިޔުން ހަވާލުކޮށްފި – MNUSU\nHome ގޮފިތައް ނިއަރެސް\nނިޔަރެސް- ފުޓްސަލް ޓީމްގެ ބައިވެރިންނަށް ހަނދާނީލިޔުން ހަވާލުކޮށްފި\nby NIARES MNUSU\nނިޔަރެސްގެ ފަރާތުން، އެމް.ޑަބުލިޔު.އެސް.ސީ އެމް.އެން.ޔޫ.އެސް.ޔޫ ފުޓްސަލް ފިއެސްޓާ 2019 ގެ ބައިވެރިން، ކުރި ހިއްވަރު އަގުވަޒަން ކުރުމުގެ ގޮތުން، ނިޔަރެސްގެ ފުޓްސަލް ޓީމްގެ ބައިވެރިންނަށް ހަނދާނީލިޔުން ހަވާލުކޮށްފިއެވެ. މި ކުޑަ ރަސްމިއްޔާތު ބޭއްވިފައިވަނީ 26 ސެޕްޓެންބަރ ވީ ބުރާސްފަތި ދުވަހުގެ ރޭ 20:30 ން 22:00 އަށް އެސް.އެން، ބިލްޑިންގު ގެ6ވަނަ ފުލޯގެ4ވަނަ ކުލާސް ރޫމުގައެވެ. މި ރަސްމިއްޔާތު ޝަރަފުވެރި ކޮއްދެއްވީ ސުކޫލް އޮފް ނާސިންގެ ޑީން އާސިޔާ އިބްރާހީމް އެވެ.\nއެސް.އެން ފުޓްސަލް ޓީމްގެ ހުރިހާ ކުޅުންތެރިންނާއި ކޯޗްއާއި ލެކްޗަރާއިންނަށް ވަނީ ދައުވަތު އެރުވިފައެވެ. އަދި މިދައުވަތު ޤަބޫލު ކުރައްވައި ވަރަށް ގިނަ ބޭފުޅުން ވަނީ ރަސްމިއްޔާތު ގައި ބައިވެރިވެފައެވެ.\nމި ފުޓްސަލް އިވެންޓަށް ވަނީ ސްކޫލް އޮފް ނާސިންގެ ވަރަށް ގިނަ ދަރިވަރުންގެ ތަރުހީބް ލިބިފައެވެ. މިގޮތުން މިކަން ފާހަގަކޮށް އެސް.އެންގެ ފުޓްސަލް ޓީމްގެ ހުރިހާ ކުޅުން ތެރިންނަށާއި އެހީތެރިންނަށް މި ފުޓްސަލް މުބާރާތުގައި ބައިވެރިވިކަމުގެ ހަދާނީ ލިޔުމެއް ނިއަރެސްގެ ފަރާތުން ވަނީ އަރުވާފައެވެ. މި ހަދާނީ ލިޔުންތައް ހުރިހާ ބޭފުޅުންނަށް ހަވާލުކޮށް ދެއްވީ މި ރަސްމިއްޔާތުގެ ޝަރަފުވެރި މެހެމާން ސުކޫލޮ އޮފް ނާސިންގެ ޑީން އާސިޔާ އިބްރާހީމް އެވެ.\nމީގެ އިތުރުން ރަސްމިއްޔާތުގެ ބައިވެރިން އިންސާފުކުރެއްވުމަށް ކެއުމެއް ވަނީ ހިމަނާފައެވެ. މި ފުޓްސަލް އިވެންޓް ނިންމައިލައިފައި ވަނީ ސްކޫލް އޮފް ނާސިންގެ ވަރަށް ގިނަ ބޭފުޅުންގެ އެހީއާއެކުގައިކަންވެސް ފާހަގަކޮއްލަމެވެ.\nއަދި އަޅުގަނޑުމެން ކުރާކޮންމެ ކަމެއްގައި ހިއްވަރުދެއްވާ އަމަލީގޮތުން ބައިވެރިވާ ކަމައްޓަކައި އަޅުގަނޑުމެންގެ ޑީން އާސިޔާ އިބްރާހީމްއަށް ފައްފަށުން ޝުކުރުދަންނަވަމެވެ.


މަސްތުވާތަކެއްޗާއެކު އައްޑޫ ސިޓީ ގަމުން މީހަކު ހައްޔަރުކޮށްފި - AO News\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން އައްޑޫ ސިޓީ ގަމުން މަސްތުވާތަކެއްޗާއެކު މީހަކު ހައްޔަރުކޮށްފިއެވެ.\nފުލުހުން ވިދާޅުވީ އައްޑޫ ސިޓީ ގަމުގައި ހިންގި އޮޕަރޭޝަނަކީ އެ ރަށުގައި މަސްތުވާތަކެތި ގެންގުޅެ އެ ތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްކަމަށެވެ.\nގަމުގައި މަސައްކަތްކުރާ ފުލުހުންނާ އިންޓެލިޖެންސް ގުޅިގެން މި މަހު 21 ވަނަ ދުވަހު ހިންގި އެ އޮޕަރޭޝަނުގައި 33 ގެ ދިވެހި ފިރިހެނަކު ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފަސް ރަބަރު ޕެކެޓު ފެނިފައިވެއެވެ.\nމީގެއިތުރުން ތ. މަޑިފުށީގައި، މި އޮގަސްޓު މަހުގެ 21 ވަނަ ދުވަހު ހިންގި އޮޕަރޭޝަނުގައި އެ ރަށު ބަނދަރުމަތިން 30 އަހަރުގެ ދިވެހި ފިރިހެނަކު ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ. އަދި ގއ. ކޮލަމާފުށިންވެސް މި މަހުގެ 17 ވަނަ ދުވަހު މަސްތުވާތަކެއްޗާއެކު މީހަކު ވަނީ ހައްޔަރުކޮށްފައެވެ.\nލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި މި އޮޕަރޭޝަނުގައި 29 އަހަރުގެ ދިވެހި ފިރިހެނަކު ކޯޓު އަމުރެއްގެ ދަށުން ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ރަބަރު ޕެކެޓެއް ފެނިފައިވެއެވެ. މި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ގއ. ވިލިނގިލީ މެޖިސްޓްރޭޓް ކޯޓަށް ހާޟިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށްނުވަ ދުވަހުގެ މުއްދަތު ދީފައިވެއެވެ.\nއައްޑޫ ސިޓީ ގަންމަސްތުވާތަކެތީގެ މައްސަލަ


February mahu, tourism sinaa'athah libuny ithuru kuri erumeh\nފެބްރުއަރީ މަހު، ޓޫރިޒަމް ސިނާއަތަށް ލިބުނީ އިތުުރު ކުރި އެރުމެއް\n01 މާރޗް 2021 - 14:42:50\nމިދިޔަ މަހު ރާއްޖޭގެ ޓޫރިޒަމް ސިނާއަތަށް ބޮޑު ކުރިއެރުމެއް ލިބިއްޖެ އެވެ.\nއެގޮތުން ޓޫރިޒަމް މިނިސްޓްރީގެ ތަފާސްހިސާބުތަކުން ދައްކާ ގޮތުން މިއަހަރުގެ ފެބްރުއަރީ މަހު ރާއްޖެ އައީ 98881 ފަތުރުވެރިންނެވެ. އަދި ޖެނުއަރީ މަހު ރާއްޖެ އައިސްފައިވާ ފަތުރުވެރިންގެ އަދަދު 92103 ގައި އުޅޭއިރު މިއަހަރުގެ ފުރަތަމަ މަހާ އަޅާ ބަލާއިރު ދެވަނަ މަހުގައި ވަނީ އިތުރު 4778 ފަތުރުވެރިއަކު ރާއްޖެ އައިސްފަ އެވެ.\nމީގެ އިތުރުން ޖެނުއަރީ މަހު އެވްރެޖްކޮށް ދުވާލެއްގެ މައްޗަށް ރާއްޖެ 2971 ފަތުރުވެރިން އައިސްފައިވާއިރު ފެބްރުއަރީ މަހު އެވްރެޖްކޮށް ދުވާލެއްގެ މައްޗަށް ރާއްޖެއަށް 3460 ފަތުރުވެރިން ވަނީ އައިސްފަ އެވެ.\nއަދި މިއަހަރުގެ މިހާތަނަށް އައި ފަތުރުވެރިންގެ ޖުމްލަ އަދަދު 188,984 އުޅޭކަމަށް ތަފާސްހިސާބުތަކުން ދައްކަ އެވެ.\nއެންމެ ގިނަ ފަތުރުވެރިން މިދިޔަ މަހު އައިސްފައިވަނީ ފެބްރުއަރީ މަހުގެ 14 ވަނަ ދުވަހާއި 21 ވަނަ ދުވަހުގަ އެވެ. އެގޮތުން 14 ވަނަ ދުވަހު 4856 ފަތުރުވެރިއަކު ރާއްޖެ އައަިސްފައިވާއިރު، 21 ވަނަ ދުވަހު ވަނީ 5268 މީހަކު ރާއްޖެ އައިސްފަ އެވެ.\nއެންމެ ގިނަ ފަތުރުވެރިން ޒިޔާރާތްކުރި ގައުމުތަކަށް ބަލާއިރު ލިސްޓުގެ ކުރީގައި އުޅެނީ އިންޑިއާ އެވެ. އެގައުމުން 44,039 މީހުން އައިސްފައިވާއިރު ދެވަނައިގައި އޮތް ރަޝިއާއިން ވަނީ 40,698 މީހުން އައިސްފަ އެވެ. އަދި އެ ލިސްޓުގެ ތިން ވަނައިގައި ޔޫކްރެއިން އޮތީ 12,549 ފަތުރުވެރިނާއެކު އެވެ.\nމި އަހަރުގެ މިހާތަނަށް 657 ޓޫރިސްޓް ފެސިިލިޓީއަކުން ހިދުމަތް ދެމުންދާއިރު އޮޕަރޭޝަންގައި 44,859 އެނދު އެބަ އުޅެ އެވެ.\nދަތުރުފަތުރުފަތުރުވެރިކަންފަތުރުވެރިންޓޫރިޒަމް މިނިސްޓްރީ ޓޫރިޒަމް މިނިސްޓްރީގެ ދާއިރާ


Gaumee rowing team thayyaru kuran ebbaarulun dheynan:Naseem\nބިރާގީގެ ލަނޑު އެސްޓެރޯއީއަށް ހާއްސަ ކޮށްފި\nރޯވިންޓީމް ގައުމީޓީމް ތައްޔާރު ކުރަން އެއްބާރުލުން ދޭނަން\nއަންނަ އަހަރު އިންޑޮނޭޝިޔާގައި ބާއްވާ އޭޝިއަން ގޭންސްގައި ރާއްޖެއިން ވާދަކުރާނެ ގައުމީ ރޯވިންޓީމް ތައްޔާރު ކުރުމަށް ޚާއްސަ ސަމާލު ކަމެއް ދެއްވާނެ ކަމަށް ޔޫތު އެންޑް ސްޕޯޓްސް މިނިސްޓްރީން ވިދާޅުވެއްޖެއެވެ.\nއެ މިނިސްޓްރީގެ އެގްޒެކްޓިވް ކޯޑިނޭޓަރ އިބްރާހީމް ނަސީމް ވިދާޅުވީ އެކަން ކުރުމަށް މިނިސްޓްރީން މިހާރުވެސް ގެންދަވަނީ ރޯވިން އެސޯސިއޭޝަނާއެކީ އެ މަސައްކަތް ކުރައްވަމުން ކަމަށެވެ. ޓީމަށް ތަމްރީންދިނުމުގެ ކަންކަމާބެހޭ ގޮތުންވެސް އެ އެސޯސިއޭޝަނާ ގުޅިގެން މަސައްކަތް ކުރައްވާނެ ކަމަށް އޭނާ ވިދާވިއެވެ. "އަޅުގަނޑުމެން އުންމީދުކުރަނީ އަންނަ އަހަރު ބާއްވާ އޭޝިއަން ގޭމްސް އަށް ގައުމީ ރޯވިންޓީމް ތައްޔާރު ކުރެވޭނެ ކަމަށް،" އޭނާ ވިދާޅުވިއެވެ.\nނަސީމް ވިދާޅުވީ ރޯވިންއަކީ ރާއްޖެއަށް އައުކުޅިވަރަކަށްވިޔަސް އެކުޅިވަރު ތަރައްގީ ކުރެއްވުމަށް ޔޫތު އެންޑް ސްޕޯޓްސް މިނިސްޓަރު އިރުތިޝާމް އާދަމް ވަރަށް އިސްކަމެއް ދެއްވާ ކަމަށެވެ. "މިނިސްޓަރު ގެންދަވަނީ އެ ކުޅިވަރަށް ވަރަށް އިސްކަމެއް ދެއްވައިގެން ވަރަށްގާތުން އެކަން ބައްލަވުމުން،" ނަސީމް ވިދާޅުވިއެވެ.


Covid Jehigen Indonesia In Hafthaaku 100 Kudhin Maruvey - Vaguthu\nކޮވިޑް ފެތުރިފައިވާ ގައުމުތަކުގެ ތެރެއިން 14 ވަނަ އަށް އެންމެ ގިނަ މީހުން ފައްސިވެފައިވާ އިންޑޮނޭޝިއާއިން ހަފްތާއަކު 100 ކުދިން ބަލި ޖެހިގެން މަރުވާ ކަމަށް އެގައުމުން ބުނެފިއެވެ.\nއިންޑޮނޭޝިއާގެ ޕީޑިއެޓްރިކް ސޮސައިޓީން ބުނީ، ޖުލައި މަހުގެ ކޮންމެ ހަފްތާއަކު 100 ކުދިން މި ބަލީގެ ސަބަބުން މަރުވާ ކަމަށާއި ބަލި ޖެހިފައިވާ މީހުންގެ ތެރެއިން 12.5 އިންސައްތަ އަކީ ކުޑަކުދިން ކަމަށެވެ. އޭގެ ތެރޭގައި ގިނައީ ފަސް އަހަރުން ދަށުގެ ކުދިން ކަމަށް އެސޮސައިޓީން ވަނީ ބުނެފައެވެ.\nއެސޮސައިޓީން ބުނީ، ކުޑަކުދިންނަށް ބަލި ޖެހޭ އިންސައްތަ އިތުރުވެފައިވަނީ ޖުލައި މަހު ކުރީ ކޮޅު ކަމަށާއި ކުދިންނަށް ބަލި ޖެހެނީ މިހާރު ފެތުރެމުން އަންނަ ޑެލްޓާ ވޭރިއެންޓްގެ ސަބަބުން ކަމަށެވެ.\nއެގައުމުން ހަދާފައިވާ ދިރާސާއަކުން ދައްކާ ގޮތުގައި ޖުލައި މަހުގެ އެންމެ ފުރަތަމަ ހަފްތާގެ ތެރޭގައި ގާތްގަނޑަކަށް 3000-4000 ކުދިން ފައްސިވިއެވެ. އެހެން ނަމަވެސް ދެވަނަ ހަފްތާގެ ތެރޭގައި 5000-7000 ދެމެދުގެ ކުދިން ފައްސިވެ، މިހާރު ހަފްތާއެއްގެ މައްޗަށް 17،000 ކުދިން އަންނަނީ ފައްސިވަމުންނެވެ.\nޑެލްޓާ ވޭރިއެންޓްގެ ނުރައްކާ އެގައުމަށް ބޮޑުވެފައިވާކަން ހާމަ ކުރަމުން އެގައުމުގެ ޔުނިވާސިޓީގެ އެޕިޑެމިއޮލޮޖިސްޓް ޓްރީ ޔޫނިސް މިކޯ ބުނެފައިވަނީ ވަކި އުމުރެއް ނެތި ވައިރަސްގެ ޑެލްޓާ ވޭރިއަންޓް ފެތުރޭ ކަމަށެވެ. "ކުޑަކުދިންގެ ހާލަތު ބޮޑަށް ދަށްވަނީ އެކުދިންނަށް އެދެވޭ ފަރުވާ އެއް ނުލިބޭތީ" އޭނާ ބުންޏެވެ.\nމީޑިއާތަކުން ރިޕޯޓް ކޮށްފައިވާ ގޮތުގައި މިހަފްތާގެ ތެރޭގައި ވޭދަނަތައް އިތުރުވުމުގެ ސަބަބުން އެގައުމުގެ ގިނަ ހޮސްޕިޓަލްތައް ވަނީ ފުރިފައެވެ. އެހެން ކަމުން މިހާރު ހޮސްޕިޓަލްތަކުގައި ފަރުވާ ދެމުން އަންނަނީ ބަލި ޖެހިގެން ހާލު ދެރަވާ ފަރާތްތަކަށެވެ.\nއެގައުމުގެ ގްރިފިތް ޔުނިވާސިޓީގެ އެޕިޑެމިއޮލޮޖިސްޓެއް ކަމަށްވާ ޑިކީ ބުޑިމަން ބުނެފައިވަނީ ކުޑަކުދިންނަށް ފަރުވާ ދިނުން ލަސްވެގެން ދަނީ އެގައުމުގައި ޓެސްޓް ކުރެވޭ މިންވަރު ވެސް ދަށްވުމުން ކަމަށެވެ.\nޖުލައި މަސް ފެށުނުއިރު، އެގައުމުގެ ހެލްތް މިނިސްޓަރ ބުޑީ ގުނަވަން ސަޑިކިން ވަނީ ދުވާލެއްގެ މައްޗަށް އެގައުމުގައި 400،000 މީހުން ކޮވިޑަށް ޓެސްޓް ކުރެވޭނެ ކަމަށް ވައުދުވެފައެވެ. އެހެން ނަމަވެސް ހަފްތާއެއްގެ ތެރޭގައި އެގައުމުގައި ޓެސްޓް ކުރެވެނީ 155،000 މީހުން ކަމަށް އޮކްސްފޯޑް ޔުނިވާސިޓީގެ 'ވަން ވޯލްޑް ޑޭޓާ' ތަކުން ދައްކައެވެ.\nޖުލައި މަހުގެ ފުރަތަމަ ދުވަހު އެގައުމުން 700،000 ކުޑަކުދިންނަށް ކޮވިޑް ވެކްސިން ދީފައިވާއިރު، އޭގެ ތެރޭގައި 12-17 އަހަރުގެ ކުދިން ހިމެނެއެވެ.\nއެގައުމުން ގިނަ އަދަދެއްގެ ކުޑަކުދިން ބަލީގެ ސަބަބުން މަރުވަމުން އަންނައިރު، ބައެއް އާއްމުން ވަނީ ސަރުކާރުން ބައެއް ފަރާތްތަކަށް ތަފާތު ކުރުންތައް ގެންގުޅޭ ކަމަށް ތުހުމަތުކޮށްފައެވެ.